Premier League dhen fashaanee haalathu thandhinumun\nކުރިން ރޭވިފައި އޮތީ އޭޕްރީލް 30 ގެ ފަހުން ލީގުގެ ކުޅުން ފެށުމަށް\nކ. މާލެ |2އޭޕްރިލް 2020 | ބުރާސްފަތި 02:07 | 2,656\nޕްރިމިއާ ލީގުގައި ލިވަޕޫލާއި ޔުނައިޓެޑް ބައްދަލުކުރި މެޗުގެ ތެރެއިން - ގެޓީ އިމޭޖާސް\nމިހާރު ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19) ގެ ސަބަބުން މެދުކަނޑާލާފައިވާ އިނގިރޭސި ޕްރިމިއާ ލީގުގެ މެޗުތައް، ހާލަތު ތަންދިނުމުން ފަށަން ނިންމައިފި އެވެ.\nމީގެ ކުރިން ލީގު މެދު ކަނޑާލާފައި އޮތީ އޭޕްރީލް 30 ގެ ނިޔަލަށެވެ. ޕްރިމިއާ ލީގުގެ އިތުރުން، އިންގްލެންޑުގައި ކުރިއަށްދާ ހުރިހާ ފުޓްބޯޅަ މުބާރާތްތައްވެސް ވަނީ އޭޕްރީލް 30 ގެ ނިޔަލަށް މެދުކަނޑާލާފައެވެ.\nމިއަހަރުގެ ހޫނު މޫސުމުގައި ބޭއްވުމަށް ހަމަޖެހިފައި އޮތް ޔޫރޯ ފުޓްބޯޅަ މުބާރާތާއި ކޮޕަ އެމެރިކާ ފުޓްބޯޅަ މުބާރާތް އަންނަ އަހަރަށްފަސްކުރުމާއި ގުޅިގެން، މެދު ކަނޑާލާފައިވާ ލީގުގެ މެޗުތައް ފަހުން ކުޅުމުގެ ފުރުސަތު ލިބިގެންދާނެއެވެ. އެހެންކަމުން ބުދަ ދުވަހު ބޭއްވި ބައްދަލުވުމުގައި ވަނީ ލީގު ކުރިޔަށް ގެންދާނެ މާހައުލެއް ނެތުމުން، މުއްދަތެއް ނެތް ގޮތަށް ލީގު ފަސްކޮށްފައެވެ. އަދި ހާލަތު ތަންދިމުނުން ލީގުގެ މެޗުތައް ފަށަން ވަނީ ނިންމާފައެވެ.\nއިނގިރޭސި ޕްރިމިއާ ލީގުގެ މެޗުތައް މުއްދަތެއް ނެތް ގޮތަށް ފަސްކުރިއިރު، ފުޓްބޯޅައިގެ އެންމެ ނަން މަޝްހޫރު ސަރަހައްދުތަކުގެ ލީގުތައްވެސް މިހާރު ވަނީ މެދު ކަނޑާލާފައެވެ. އެގޮތުން ސްޕެނިޝް ލީގުގެ މެޗުތައް ވެސް މުއްދަތެއް ނެތް ގޮތަށް ފަސްކޮށްފައިވާއިރު، އިޓާލިއަން ލީގާއި، ފްރެންޗް ލީގުގެ އިތުރުން ޖަރުމަން ލީގުގެ މެޗުތައް ވަނީ ފަސްކޮށްފައެވެ. އަދި ޔުއެފާ ޗެމްޕިއަންސް ލީގާއި ޔޫރޮޕާ ލީގުވެސް ވަނީ ފަސްކޮށްފައެވެ.\nއިންގްލެންޑުން މިހާތަނަށް ކޮރޯނާވައިރަސް (ކޮވިޑް-19) އަށް ޕޮޒިޓިވްވެފައިވަނީ އާސެނަލްގެ ކޯޗު މިކޭލް އާޓެޓާ އާއި، އެސްޓަން ވިލާގެ ގޯލްކީޕަރު ޕެޕޭ ރެއިނާ އަދި ޗެލްސީގެ ފޯވާޑް ކަލުމް ހަޑްސަން-އޮޑޯއި އެވެ. މީގެ ތެރެއިން ކަލުމް ހަޑްސަން-އޮޑޯއި ވަނީ ވައިރަހުން ރަނގަޅުވެފައެވެ.\nއިނގިރޭސިވިލާތުގެ 29،000 އަށްވުރެ ގިނަ މީހުންނަށް މިހާތަނަށް މި ވައިރަސް ޖެހިފައިވާއިރު، މި ވައިރަސް ޖެހިގެން އިނގިރޭސިވިލާތުން 4،000 އަށްވުރެ ގިނަ މީހުން ވަނީ މަރުވެފައެވެ.\nރެޑް ކްރެސެންޓުން ބިދޭސީންނަށް އެހީވުމަށް ހުޅުވާލި ފަންޑަށް 1.3 މިލިއަން ރުފިޔާ!


ހިތި ނިމުން 15 – Esfiya\nހިތާމަ އެހެނިހެން ދީނީ ލޯބި 15 hours ago\nހިތި ނިމުން 15\nމިއީ ކުރިން މަގޭ ބައްޕަ ހިންގަމުން އައި ބިޒްނެސްއެއް…އެކަމަކު މިހާރު ބައްޕަ މަރުވިތާ އެތައް އަހަރެއްވެއްޖެ… އަހަރެން މިއުޅެނީ އާއިލާ ގޮވައިގެން އެމެރިކާއަށް ބަދަލުވާން…އެހެންވެ މިކޮޅު ތީ އަހަރެންގެ ހުރިހާ ތަނެއް ވިއްކާލާފަ ދާން މިއުޅެނީ… ފުރަތަމަ ވިސްނީ ކުއްޔަށް ދޭން…އެކަމަކު ދެން އެއްކޮށް ގޮސް އެތަނުގައި އެހެންކަމެއް ފަށަން ގަސްތުކޮށް ފައި އޮތުމުން ވިއްކާލަން މިއުޅެނީ…” މެތިވް ބުންޏެވެ. ” އަހަރެންނަށް އޯކޭ…ކަލޭ ބޭނުން އަގެއް ކިޔާ ގަންނަން މިހުރީ..” އަހަރެން ބުނެލީމެވެ. ބިޒްނެސް އެކޭ ބުންޏަސް ކުޑަ ކަމެއް ނޫނެވެ. ބޮޑު ކޮމްޕެނީއެކެވެ. ކޮމްޕެނީގެ ދަށުން ހިންގާ ފަސްފިހާރައާ ދެ ކުލަބް އެބަހުއްޓެވެ. ފައިސާ އޮހޭ ވަރަށް އަހަރެންނަށް ލިބޭނެތާއެވެ. އަހަރެންގެ މުސްތަޤުބަލް އޮތީ ކިހިނެއްކަން އަހަރެންނަށް އެނގޭނަމަ އަހަރެން މިހެން ނޫޅޭނެކަން ޔަގީނެވެ.\nކުލަބޭ ބުންޏަސް އެއީވެސް ފިސާރި ބޮޑުދެތަނެވެ. ޕާޓީ ކުރަން ގައުމުގެ ބޮޑެތި ފެންވަރުގެ ބޭބޭފުޅުން އަންނަ ތަނެކެވެ. އެމީހުންނަށް ޓަކައި އެފަދަ ރެއަށް އެތަނަށް އެތައް ރީތި އަންހެން ކުދިންތައް ޖަމާކޮށްހަދައެވެ. އޭނަ ބުނި އަގަށް އަހަރެން އެތަން ގަތީމެވެ. އަހަރެންނާއި އަމްނާއާ ދެމެދު އޮންނަނީ އަބަދުވެސް އެއްމިނެއްގެ ގުޅުމެކެވެ. ދެމީހުންނަށްވެސް އެކަކު އަނެކަކު ކުރާ ކަމެއް ނޭގެއެވެ. ކައިވެނިކޮށްގެން ތިއްބަސް އުފާ ހޯދަނީ އެހެން މީހުންގެ ފަރާތުންނެވެ. ދެމީހުންގެ އުމުރުންވެސް ދުވަސްތައް ފާއިތުވަމުންދިޔައެވެ. ނަމަވެސް މުސްލިމުންގެ ނަމުގައި ތިބޭކަމެވެ. އެއްރެއެއްގެ ދަންވަރެވެ. އަހަރެން ގެއަށް އައީ ހޭނުޖެހޭ ހާލުއެވެ. އަހަރެން ދުއްވަމުން އައިކާރު މަގުގެ އެއްފަރާތުގައި ޕާކުކޮށްފައި އެއިން ފޭބީމެވެ. އަހަރެން ހިތުން އަހަރެން ފޭބީ އަހަރެންނާ އަމްނާއާ އުޅޭ ގެއަށެވެ. ނަމަވެސް އަހަރެންނަށް ކުރިއަކަށް ނުދެވެއެވެ. ކޮޅަށް ހުރެވޭނެ ވަރު ނެތީއެވެ. މަގުން ދިޔަ މީހަކު އަހަރެން ވެއްޓުމުން ނެގިއެވެ. އެވަގުތު އޭނަ ދެއްކި ވާހަކަތަކަށް އަހަރެން ވާހަކަ ދައްކަމުން ދިޔަކަން އެނގެއެވެ. ނަމަވެސް ދެއްކެނީ ކޮންވާހަކައެއްކަން އަހަރެންނަކަށް ނޭގެއެވެ. އަހަރެން އެމީހަކާ ޒުވާބުކޮށްވެސް ހެދީމެވެ. އެކަމަކު ކޮންކަމަކާއިގެން ކަންވެސް އަހަރެންނަކަށް ނޭގެއެވެ. އަހަރެން ހީވަނީ މުސްކުޅި ބަލީގައި ނުތެދުވެވި އޮތް މީހަކު ހެންނެވެ.\nއަހަރެން ހޭއެރީ ރީތި އަރާމު އެނދެއްގައި އޮތްވައެވެ. ކައިރި މިސްކިތަކުން ބަންގި ދެމުންދާ އަޑުވެސް އިވެމުން ދިޔައެވެ. އަހަރެން ލަންކާގައި އުޅެމުންދާތާ މިހާރު ވިހިއަހަރަށް ވުރެންވެސް ގިނަވެދާނެއެވެ. މިއީ ލަންކާއަށް އައި ފަހުން އަހަރެން ފުރަތަމަ ފަހަރަށް ބަންގިދިންއަޑު އެހިފަހަރެވެ. އަހަރެންނަށް އެއަޑު ނިމެންދެންވެސް އަޑުއަހައިގެން ހުރެވުނެވެ. ކުރިން އަހަރެންނަށް އެއިން ކޮންމެ ކަލިމައެއްގެ މާނަ ވަކިން އެނގޭނެއެވެ. ނަމަވެސް މިހާރު އޭގެ އެއްވެސް އެއްޗެއް ހަނދާނަކު ނެތެވެ. ނަމަވެސް އަދިވެސް އެއަޑު އަހާލަން އަރާމެވެ. އަހަރެންނަށް އޮވެވުނީ އަހަރެންގެ ގޭގައި ނޫންކަން އެނގުނީ މުޅިތަނަށް ރަގަޅަށް ބަލައިލުމުންނެވެ. އަހަރެން އެތާގައި އޮންނަންވި ސަބަބަކާމެދު ވިސްނާލެވުނެވެ.\n” އޭ ސަމީރު ދޯ…ޞުބުޙާނައްﷲ..ކަލެއަށް ކިހިނެއްވެފައިތަ ތިހުރީ… ކާކުކަންވެސް ނޭގުނު..” އަހަރެން އެމީހެއްގެ މޫނު ރަގަޅަށް ހަނދާން ކޮށްލަން އުޅުނީމެވެ. އަހަރެންނަށް ރޭގަ ވިކަންތައް ހަނދާނަށް އަންނަން ފެށިއެވެ. އެއީ އަހަރެންގެ ކުޑައިރުގެ އެކުވެރިޔާއެވެ. ތުބުޅިއެއްލާފައި ހުރިއިރު ފަޓުލޫނުގެ ފައިކުރި ވަނީ ކުރުކޮށްލާފައެވެ. ނަމަވެސް އޭނަގެ ރީތިކަން މިއޮތް ހުދު ބޮތްކަށްވުރެންވެސް އަލިގަދައެވެ. ” އަހަރެންމީ ކާކުކަން އެނގެން ޖެހޭތަ؟.. ސުބުޙާނައްﷲ އޭ…އެއީ ކޯއްޗެއްތަ…އަހަރެން ދަންނަ އެއްޗެއްނޫން..” އަހަރެން ބުނީމެވެ. ” ސަމީރު ތިހެން ބުނަން ހެޔޮވެސް ނުވާނެ… ކަލޭ ލިބުނީވެސް ނުލާހިކު ރަގަޅު ﷲއަށް ލޯބިކުރާ ދެމަފިރިޔަކަށް.. ހެޔޮވާނީ ކިހިނެއް…މުސްލިމެއްގެ ގޮތުގައި ހުރެ ތިފަދަ ބަސްތައް ދުލުން ބޭރުކުރާކަށް ނުވާނެ…” އުމައިރު ބުންޏެވެ. ” ކާކު ބުނީ އަހަރެންމީ މުސްލިމެކޭ… އަހަރެން މީ މުސްލިމެއްނޫން… ކަލެއަށް އަހަރެން ނުފެނޭތަ… ތިބުނާ މީހުން ހެން އަޅުންގެ ގޮތުގައިތަ މިއުޅެނީ..” އުމައިރުގެ ލޮލުން ކަރުނަ އޮހޮރުނުތަން އަހަރެން ދުށީމެވެ. ” ސަމީރު ކަލޭގެ އުމުރު ހުސްތިކޮށްލަނީ ތިކަމުގަ… ހެޔޮނުވާނެ މިހާރު ތިހިރީ ދީނުންވެސް ބޭރުވެވިފަ…ﷲގެ ކޯފާ ކަލެއަށް ލިބިދާނެތީ އަހަރެން ބިރުގަނޭ…އެކަމަކު ކުޑައިރުގެ އެކުވެރިކަމަށްޓަކައިވެސް ކަލޭ މިތަނަށް ދޫކޮށްލާފަ ދާކަށް އަހަރެންނަކަށް ނުކެރޭނެ… އެހާރަގަޅަށް އުޅެމުން އައިސްފަ… އެންމެ ކަމަކުނެއް ނޫން ހުރިހާ ކަމަކުން ކަލޭ ތިކަން ހޯދައިގެންފީމު…ވެހީ މައިމީހާގެ ހިތުގައި ޖައްސައި ބަލައި ބޮޑުކޮށްދިން ބައްޕަ އެހާލުގައި އޮތްވާ އެދެމީހުން އެއްލާލާފަ ކަލޭ މިތަނަށް އައީ އެއަންހެނާއަށް މޮޔަވެގެން… އެދުވަހުވެސް އަހަރެމެން ބުނިން… އޭނައާއެއްކޮށް އާޚިރަތް ނުލިބޭނެ ވާހަކަ… އޭނަ އިސްލާޙުކުރަން ސަމީރު މަސައްކަތް ކުރާށޭ..”އުމައިރު ބުންޏެވެ. ” އޭ ކަލެއާ ބެހޭ ކަމެއްތަ… އަމްނާ އޭ ކިޔައިގެން ދެން އެއްޗެކޭ ކިޔައިފިއްޔާ ކަލޭގެ ދުވަސްވެސް ދުއްވާލާނަން…އަހަރެން ބަލަން ޖެހޭ ބައެއް ނުތިބޭނެ…އަހަރެންމީ މުސްކުޅިން ބަލަހައްޓާ ކޮށީގެ ވެރިޔާއެއްނޫން…” އަހަރެން އެހާހިސާބަށް ބުނެވުނުތަނުން ދެމުނީއެވެ.\nއަހަރެން މިވަނީ މިއަދު ނުބައިކަމުން ފުރިގެންވީ މީހަކަށް ވެފައެވެ. މިދުނިޔޭގައި އަހަރެންނަށް ދެން ނުވެ އޮތްފާފައަކީ ކޮބައިހެއްޔެވެ. ރަޙުމެއް ކުލުނެއް އަހަރެންގެ ހިތުގައި ނެތެވެ. ނުވިތާކަށް އަމިއްލަ ދީނުންވެސް ބޭރުވެވުނީއެވެ. ދެން އަހަރެންނަށް ރުހުމުގެ ލޮލަކުން އަހަރެން ހެއްދެވި ފަރާތް ބައްލަވާނެ ހެއްޔަވެވެ. އަހަރެންގެ ފަތް ބަރުވަމުން މިދަނީ އަހަރެން ކުރާ ފާފަތަކުންނެވެ. އަހަރެން މަރުވެގެން ދިޔަޔަސް އަހަރެންގެ ކޮންމެ ގުނަވަނަކުން ބުނާނެ ވާހަކަތައް ހުސްނުވާނެވަރަށް ގިނައެވެ. ކުޑައިރުއްސުރެ ހިތްމިވަނީ އަމިއްލައަތުން އަންދާ އަޅިއަށް ބަދަލުވެފައެވެ. އެހިތުގައިވަނީ ދަބަރުޖަހާ މިއިން ޒަމާނަކު ފިލުވަން އުޅުނަސް ނުފިލާނެވަރު ވެފައެވެ. ނަމަވެސް ހުރިހާ ކަމަކަށް އެކަލާނގެ ކުޅަދުންވަންތަވެ ވޮޑިގެންވާކަން އަހަރެންނަށް ނޭގެނީހެއްޔެވެ. އަދިވެސް ތައުބާވުމަށް އަހަރެންގެ މި މޮޅު ސިކުނޑި ނުބުނަނީ ހެއްޔެވެ.\nހުދު ކުލައިގެ ވަށައިގެން ހުރި ފާރަށް އަހަރެން ބަލައިލީމެވެ. އެހުރިހާ ތާކުންވެސް ފެންނަނީ ސާފުކަމެވެ. ނަމަވެސް އަހަރެންމީ މިސާފުކަމާއެކަށީގެންވާ ވަރުގެ މީހަކު ހެއްޔެވެ. މަޑުމަޑުން ތެދުވެގެން އަހަރެން ކޮޓަރިން ނިކުތީމެވެ. “ސަމީރު ހޭލީތަ.. ކިހިނެއްތަ މިހާރު؟..” ހިނިތުންވުމަކާއެކު އުމައިރުއަހާލިއެވެ. ރޭގަ އެއްވެސް ކަމެއް ވީހެނެއް އޭނަގެ މޫނުމަތިން ފެންނާކަށް ނެތެވެ. އަހަރެން އިނގިލިން އޯކޭ ކަމަށް ދެއްކީމެވެ. “އާދޭ ސައިބޯން… ޒީނާ މިހުރީ އަހަރެމެންނަށް ސައިހަދައިގެން..” ކޮން ޒީނާ އެއް ހެއްޔެވެ. އަހަރެން އުމައިރުގެ ފަހަތުންގޮސް ބަދިގެއަށް ވަނީމެވެ. އޭރު ކަޅު ފޮތިން މޫނު ނިވާކޮށްގެން ހުރި އަންހެނަކު ބަދިގޭގައި ހުއްޓެވެ. ހީވަނީ ބޮޑު ފޭއްޔަކަށް އެރިގެން ހުރީހެނެވެ. ބަލާ ބެލުމަކަށް އެއީ އަންހެނެއްކަމެއް ނޫންނަމަ ފިރިހެނެއް ކަމެއްވެސް ނޭނގެއެވެ. “މީ އަހަރެންގެ އަންހެނުން ޒީނާ” އުމައިރު ބުންޏެވެ. ޒީނާ އަހަރެންނަށް ބަލައިވެސް ނުލައެވެ. މޭޒުމައްޗަށް ސައިބޯއެއްޗިހި އެރުވުމަށް ފަހު ކުޑަ ދަރިފުޅު ގޮވައިގެން ބަދިގެއިން ނިކުތެވެ. ” ތީނަގެ އަންހެނުންނޭ ބުންޏަސް ކިހިނެއް އެނގެނީ ކާކުކަމެއް..ރީތިކަމެއްވެސް އެނގެނީއެއްނޫން…އެހެން ނޫންނަމައެއްނޫ ރީއްޗޭވެސް ބުނެވޭނީ..” އަހަރެން ބުނެލީމެވެ.\n” ރީތި ކަމަކީ އިންސާނާގެ ބޭރުފުށުން ފެންނަ ރީތިކަމެއްނޫން…ރީތިކަންވަނީ އޭނާގެ އެތެރެ ފުށުގަ… އަހަރެން ކައިވެނި ކުރީ އަންހެނުން އެހެން މީހުނަށް ދައްކާ އިޝްތިހާރު ކުރާކަށް ނޫން.. އަހަރެންބެލީ ދީންވެރި އަހަރެންނަށް ކިޔަމަންވާ..އަހަރެންގެ ބަސްވިކޭނެފަދަ އަންހެނެއް.. އެހެން މީހުނަށް ތިއްތި ދެއްކެން ނިކުތުމުން ދިރިއުޅުމުގަ އަހަރެމެންނަށް ލިބޭނެ ފައިދާއެއް ނޯންނާނެކަން އަހަރެންނަށް ހީވަނީ މިހާރު ސަމީރުއަށް އިނގޭނެހެން..” އަހަރެން އެއްޗެކޭ ނުބުނަމެވެ. އަހަރެން ވިސްނާލުމުން އުމައިރު ބުނިބަސް ދޮގު ކުރެވޭކަށް ނެތެވެ. އަހަރެންގެ ވެސް އަންބެއް އެބަހުއްޓެވެ. ނަމަވެސް އޭނާގެ ފަރާތުން ހިތްހަމަޖެހުމާއި އުފާ ލިބެނީ އެހެން މީހުންނަށެވެ.\nއަހަރެމެން ސައިބޯން ފަށަންވިއިރަށް އުމައިރުގެ ބޮޑު ދެފިރިހެން ކުދިން މޭޒު ދޮށަށް އައެވެ. ” މީ އަހަރެންގެ ބޮޑު ދެދަރިން.. އައްމާރުއާއި އާމިރު.. މިހާރު އެތިބީ ބޮޑުވެފަ.. އިންޝާﷲ އަހަރެންގެ ހުރިހާ ހުވަފެނެއް އެކަލާނގެ އަންނަނީ ހިތްމަވަމުން.. ބޭނުންވަނީ ހަމައެކަނި އެފަރާތާ އަހަރެމެންނާ ދެމެދު އޮންނަ އިތުބާރު..” އުމައިރު ބުންޏެވެ. ދެދަރިންނަށް ބަލާލުމުންވެސް އާމިރުއަށް ކިޔަމަންވާ ދެދަރިންކަން އެނގެއެވެ. އަހަރެންނަށްވެސް ދަރިން ލިބުނު ނަމަ މިހާރު އެއުމުރުގެ ކުދިންވެސް ތިބޭނެއެވެ. އަހަރެން ވެސް ދަރިއަކު ބޭނުމެވެ. ނަމަވެސް އަމްނާއަށް ދަރިން ނުލިބޭނެކަމުގައި ޑޮކްޓަރުން ވަނީ ބުނެފައެވެ. އޭގެ ފަހުން އަހަރެމެން ދަރިއަކު ހޯދަން މަސައްކަތެއް ވެސް ނުކުރަމެވެ. ދެމީހުންވެސް ހޭބޯނާރާ އުޅެނީ މަސްތުގެ ހާލަތުގައެވެ. ނޫންނަމަ އަމިއްލަ ކޮންމެވެސް ފައިދާއެއްގައެވެ.\nދެދަރިން ސައިބޮއިގެން ނިކުތުމުން އަހަރެން އުމައިރުއާ ވާހަކަ ދައްކަން ފެށީމެވެ. ” އުމައިރު މިކޮޅަށް ބަދަލުވީ ކޮން ދުވަހަކު؟..” އަހަރެން އަހާލީމެވެ. ” ކައިވެނިކޮށްގެންނާ އެއްކޮށްގޮތަށް.. މަންމަ ބަލިވެ އުޅޭތީ.. ރަށުން ރަގަޅު ޚިދުމަތެއް ލިބެނީއެއްނޫން..އެހެންވެ މަންމަ ގޮވައިގެން ބަދަލުވީ.. ކޮންމެ އަހަރަކުވެސް ޗުއްޓީ ދުވަސްވަރާ ދިމާކޮށްފަ ރަށަށްދަން..” އުމައިރު ބުންޏެވެ. ” އުމައިރުގެ މަންމަ ތީނަ ކުޑައިރު ނިޔާ ވެއްޖެއެއްނު.. އަންހެނުންގެ މަންމަތަ؟..” އަހަރެންނަށް އުމައިރު ބުނި އެއްޗެއް ނުވިސްނިގެން އަހާލެވުނެވެ. ” އަންހެނުންގެ މަންމައެއްނޫން..އަހަރެންނަށް އެ އަންހެންމީހާ ފެންނަނީ އަހަރެންގެ މަންމަގެ ގޮތުގަ… އިނދެގެން އުޅުނު ފިރިމީހާ ނިޔާވެފަ.. ލިބުނު ދަރި އެމީހުން އެއްލައިފަ ފިލައިފި އަޅާލާނެ ވާލެއްހާލެއް ނެތި އެއްގެއިން އަނެއްގެއިން ސަލާން ޖަހަން އުޅެނިކޮށް ފެނުނީ.. އެހެންވެ އަހަރެން އެއީ އަހަރެންގެ މަންމަގެ ގޮތުގަ ބަލާ ހެޔޮ އެދުނީ.. މިހާރު މި ދުނިޔެ ދޫކުރިތާ ހައެއްކަ އަހަރު ވެއްޖެ… ނިޔާވިއިރު ނުވެސް ހިނގޭ ތަންމަތީގަ ބާއްވައިގެން އަހަރެންނާ ޒީނާ އޭނަ ބެލީ…” އަހަރެން ކުއްލިއަކަށް އަހަރެންގެ މައިންބަފައިން މަތިން ހަނދާންވިއެވެ. “އެއްޗެއް އަހާލަންތަ؟..” ” އަހާބަލަ..” އުމައިރު ބުންޏެވެ.\nއަހަރެންގެ މަންމަޔާ ބައްޕަ ދެކުނިންތަ؟.. އެގެއަށް އަހަރެން ރަށުން ފުރި ފަހުން ވަދެލިންތަ؟..” އަހަރެން އަހާލީމެވެ. ” ތީ އަހަރެން ބަލަން ޖެހޭ ކަމެއް ނޫނެއްނު.. ސަމީރުގެ މަންމަޔާ ބައްޕަ ބުރަ މަސައްކަތް ކޮށްގެން ބަލައި ތިވަރު ކުރީ ސަމީރު މަށެއްނޫން…މަމީ ސަމީރުގެ ކުޑައިރުގެ ރައްޓެއްސަކަށް ވިޔޭ ކިޔާފަ މަ ކުރަން ޖެހޭ ކަމެއް ނޫނެއްނު އެއީ…މައިން ބަފައިންގެ ކަންތައް ސަމީރު އެނގެން ބޭނުންވަންޏާ ރަށަށް ދިޔަނަމަ އެނގޭނެއެއްނު..” އަހަރެން ކުރި ސުވާލަށް އުމައިރު ހިތްހަމަ ނުޖެހުނު ހެން ހީވިއެވެ. ރާގައިގަ އެކަން ހުއްޓަސް މޫނުމަތިން އެކަން ދައްކައި ނުލިއެވެ. ” ދެން އުމައިރުއަށް ފެނިފަވާނަމަ ބުނެވިދާނެއެއްނު…” އަހަރެން އަނެއްކާވެސް އަހާލީމެވެ. ” އާނ! މީހުން ކިޔާތީ އަޑުއެހިން މުޅި ރަށުގައި އެއްގެއިން އަނެއްގެއަށް ބަނޑުހައިހޫނުކަން ފިލުވަން އާދޭސްކުރަމުން ދުވިޔޭ…މިހާރު މަށަކަށް ނޭނގެ..” އަމިއްލަ މައިމީހާގެ ވާހަކަ ދެއްކުމުންވެސް ނޭގުނު މީހެއްކައިރީގަ އިތުރަށް އެވާހަކަ ދެއްކުމުގެ ބޭނުމަކީ ކޮބައިބާއޭ އުމައިރުގެ ހިތައް އެރިއެވެ.\nHere is the 15th episode of hithinimun. hope you all enjoyed reding. Take good care.. 😘😘😘stay safe\nMasha allah kudhu varah reeethi mibaives ♥♥♥♥♥♥\nThank you thiththaaa\nލޯބި March 21, 2018\nހިތާމަ މަޖާ ލޯބި November 24, 2016\nނޫރު (ހަތާވީސްވަނަ ބައި – ދިގުކުރެވިފައި)\nދީނީ ލޯބި January 23, 2018\nއިންތިހާއަށް އާދޭސް 17…\nލޯބި December 10, 2016\nހިތާމަ ކުރުވާހަކަ ލޯބި March 15, 2020\nކުރަމުން ތިދާހާ ގޯނާ 4..\nލޯބި February 1, 2016


Fabruary7vana dhuvahakee qaumee dhuvahegge gothuga...\nފެބްރުއަރީ7ވަނަ ދުވަހަކީ ގައުމީ ދުވަހެއްގެ ގޮތުގައި ފާހަގަކުރަންޖެހޭ: ރައީސް\n11 މަސް, 1 ހަފްތާ, 1 ދުވަސް, 23 ގަޑި, 11 މިނެޓް, 15 ސިކުންތު ކުރިން 9380ޝަހީދާ އަބްދުﷲ ސައީދު\nރައީސުލްޖުމްހުރިއްޔާ ޢަބްދުﷲ ޔާމީން ޢަބްދުލްގައްޔޫމް، ރައީސް އޮފީހުގައި އޮތް ނޫސްވެރިންގެ ބައްދަލުވުމުގައި ވާހަކަފުޅު ދައްކަވަނީ\nފެބްރުއަރީ މަހުގެ7ވަނަ ދުވަހަކީ ގައުމީ ދުވަހެއްގެ ގޮތުގައި ކަނޑައަޅަންޖެހޭ ކަމަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމް ވިދާޅުވެއްޖެއެވެ.\nކަނބަލުންގެ ފަރާތުން ރައީސް ޔާމީން ކެމްޕޭން ޖަގަހައިގައި ބޭއްވި ރެލީގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ އަބްދުﷲ ޔާމީން ވިދާޅުވީ އެއްބައިވަންތަ ކަމުގެ ދުވަހަށް ވުރެ ގައުމާ ވަޠަނިއްޔަތުގެ ދުވަސް މާ މުހިންމު ކަމަށެވެ. އެހެން ކަމުން ކޮންމެ އަހަރެއްގެ ފެބްރުއަރީ7ވަނަ ދުވަހަކީ ގައުމީ ވަޠަނީ ދުވަހެއްގެ ގޮތުގައި ކަނޑައަޅަންޖެހޭ ކަމަށް އެމަނިކުފާނު ވިދާޅުވިއެވެ. ރައީސް ވިދާޅުވީ ފެބްރުއަރީ7ވަނަ ދުވަހަކީ އަނިޔާވެރި ހަތަރު ޚާއިނުންގެ އަތްދަށުން ގައުމު މިނިވަންވި ދުވަސް ކަމަށާއި، އެކަމުގައި ގުރުބާންވި ބަޔަކީ ދިވެހި ސިފައިންނާ ފުލުހުން ކަމަށެވެ.\nރައީސްގެ ވާހަކަފުޅުގައި ބޭރުގެ ގައުމުތަކުން ރާއްޖެއަށް ހަނގުރާމައަށް އައުމަށް ގޮވާލާ ކުރީގެ ރައީސް މުހައްމަދު ދެއްކެވި ވާހަކަތަކަށް އެމަނިކުފާނު ވަނީ ވަރަށް ބޮޑަށް ފާޑު ވިދާޅުވެ ވާހަކަ ދައްކަވާފައެވެ. އެގޮތުން މީގެ އެތައް އަހަރެއްގެ ކުރިން ކާބަފައިން މަސައްކަތްކޮށްފައިވަނީ ބޭރުގެ ފަރަންޖީންގެ އަތުން ދިވެހި ފަސް ގަނޑު ހިމާޔަތް ކުރުމަށް ކަމަށާއި، ނަޝީދުގެ ހިތުގައި ހުއްބުލް ވަޠަންގެ ކަންފުޅެއްވެސް ނެތް ކަމަށް ރައީސް ވިދާޅުވިއެވެ.\nރައީސް ވިދާޅުވީ ދިވެހިންނަކީ ބޭރުގެ އިސްތިއުމާރީ ބާރުތަކުން ދެމުންދިޔަ އަނިޔާތައް ތަހައްމަލް ކުރަން ބޭނުންވާނެ ބައެއް ނޫން ކަމަށާއި، ދިވެހި ތާރީޚުގައި ބޭރުގެ ފަރާތްތަކުގެ އަނިޔާވެރިކަން ދިވެހިން ތަޖުރިބާކޮށްފި ކަމަށެވެ. ނަމަވެސް ކުރީގެ ރައީސް ނަޝީދު މަސައްކަތް ކޮށްފައިވަނީ ކޮންމެ ކަމެއްގައިވެސް ފަރަންޖީންނާއެކު މަސައްކަތް ކުރުމަށްކަމަށް ވިދާޅުވިއެވެ.\nމީގެއިތުރުން ރިޔާސީ ލޯންޗްކޮޅު ގޮއްވާލައި އެމަނިކުފާނު އަވަހާރާކޮށްލުމަށް ދިން ހަމަލާގެ ވާހަކަތައް ތަކުރާރު ކުރައްވާ ރައީސް ޔާމީން ވިދާޅުވީ އެހާދިސާ ހިނގުމާއެކު ފުލުހުން އެހެން ލޯންޗަކަށް ބަދަލު ކުރެއްވި އިރު ފާލަންމަތި ބައްލަވާ ލެއްވުމުން މަންޒަރު ވަރަށް ސާފުކޮށް އެނގިވަޑައިގެންނެވި ކަމަށެވެ. އަދި އެކަން ކުރީ ކޮން ބައެއްކަން އެމަނިކުފާނު މާލެ ވަޑައިގަތުމާއެކު ސާފުވެގެންދިޔަ ކަމަށް ވިދާޅުވިއެވެ.\nގައުމަށް ޣައްދާރުވި ބޭފުޅުންގެ ގޮތުގައި ރައީސް އިޝާރާތް ކުރެއްވި ހަތަރު ބޭފުޅުންނަކީ ރާއްޖޭގެ އުއްތަމަ ފަނޑިޔާރު އަބްދުﷲ ސައިދާއި، ސުޕްރީމް ކޯޓުގެ ފަނޑިޔާރު އަލީ ހަމީދު މުހައްމަދާއި ޖުޑީޝަލް އެޑްމިނިސްޓްރޭޓަރު ހަސަން ސައީދުގެ އިތުރުން ކުރީގެ ރައީސް މައުމޫން އަބްދުލްގައްޔޫމެވެ. ރައީސް ވިދާޅުވީ މަރު ތަންމަތީ ތިބި ނަމަވެސް މި ދުވަސްމަތިން ހަނދާން ނައްތާލައިގެން ނުވާނެ ކަމަށާއި ސަލާމަތީ ބާރުތަކުން ދެއްކެވި ސާބިތުކަން އަދިވެސް ފާހަގަކުރަނީ އުފަލާއެކު ކަމަށެވެ.


އެއާޕޯޓްސް ކޮމްޕެނީން އެގްޒިސް ބޭންކަށް 163 މިލިއަން އެމެރިކާ ޑޮލަރު ދެއްކުމަށް އަންގައިފި - MV Times\nއެއާޕޯޓްސް ކޮމްޕެނީން އެގްޒިސް ބޭންކަށް 163 މިލިއަން އެމެރިކާ ޑޮލަރު ދެއްކުމަށް އަންގައިފި\n0 December 24th, 2012 - 11:58 PM\nމޯލްޑިވިސް އެއާޕޯޓްސް ކޮމްޕެނީ (އެމްއޭސީއެލް) އިން އެގްޒިސް ބޭންކަށް 163 މިލިއަން އެމެރިކާ ޑޮލަރަށްވުރެ ގިނަ ފައިސާ ތިން ދުވަހުގެ ތެރޭގައި ދެއްކުމަށް އަންގައިފި އެވެ.\n"މޯލްޑިވިސް ލީކްސް" ނަމަކަށް ކިއާބަޔަކު އިންޓަނެޓުގައި ލީކު ކޮށްލާފައިވާ އެސިސްބޭންކުގެ ސިންގަޕޫރު ބްރާންޗުން އެމްއޭސީއެލްއަށް މިދިއަ ހުކުރުދުވަހު ފޮނުވާފައިވާ ސިޓީއެއްގައި ބުނެފައިވަނީ،2010 ވަނަ އަހަރުގެ ނޮވެންބަރު 24 ވަނަ ދުވަހު ވެފައިވާ އެއްބަސްވުމުގެ ދަށުން ދިވެހިރާއްޖެއާއި ޖީއެމްއާރާއި ދެމެދު ވެފައިވާ އެއްބަސް ވުމުގައި ހަރަދުވާ ފައިސާ ލޯނުގެ ގޮތުގައި ދިނުމަށް ހަމަޖައްސާފައިވާ ބޭންކަކީ އެގްޒިސް ބޭންކު ކަމަށާއި އެކަމަށް ގެރެންޓީ ދީފައިވަނީ ދިވެހިރާއްޖެއިން ކަމަށެވެ.\nޑިސެންބަރު މަހުގެ 8 ވަނަ ދުވަހު ޖީއެމްއާރާއި އެކު އެމްއޭސީއެލްއިން ވެފައިވާ އެއްބަސްވުން އުވާލާފައިވާކަމަށާއި، އެގްރީމަންޓު އުވާލައިފިނަމަ އެ ބޭންކުން ލޯނުގެ ގޮތުގައި ނަގާފައިވާ ފައިސާ ދައްކަންޖެހެނީ ގެރެންޓީ ދީފައިވާ ފަރާތުންކަމަށްވެސް އެ ސިޓީގައި ބުނެފައިވެ އެވެ. ނަމަވެސް މިހާތަނަށް ލާރި ހޯދުމަށް އެ ބޭންކުން ކުރި މަސައްކަތުން އެމްއޭސީއެލްގެ ފަރާތުން އެއްވެސް ޖަވާބެއް ލިބިފައި ނުވާކަމަށްވެސް އެގްޒިސް ބޭންކުގެ ސީއީއޯ ސޮއިކުރައްވައި އެމްއޭސީއެލްއަށް ފޮނުވާފައިވާ ސިޓީގައި ބުނެފައިވެ އެވެ.\nއެމްއޭސީއެލްއިން 163596347.78 އެމެރިކާ ޑޮލަރު ދައްކަން ޖެހިފައިވާ ކަމަށާއި، ލަސްވާ ކޮންމެ ދުވަހަކަށް ލޯނުގެ އިންޓަރެސްޓު ބޮޑުވަމުން އަންނާނެ ކަމަށް އެ ބޭންކުން ބުނެފައިވެ އެވެ. އެ ފައިސާ ދައްކާނެކަމުގެ ޔަގީންކަން ލިއުމަކުން އެ ބޭންކަށް އެރުވުމަށާއި، ތިން ދުވަހުގެ ތެރޭގައި އެ ފައިސާ ދެއްކުމަށް އެގްޒިސް ބޭންކުން އެމްއޭސީއެލްއަށް އަންގާފައިވެ އެވެ.\nއެގްޒިސް ބޭންކުން ފޮނުވާފައިވާ ސިޓީ:


SunOnline: Night ah dhevey islaahaai MC nulaa 15 dhuvahu salaam bunevey islaahu thasdheegu koffi\nނައިޓަށް ދެވޭ އިސްލާހާއި އެމްސީއާ ނުލައި 15 ދުވަހު ސަލާމް ބުނެވޭ އިސްލާހު ތަސްދީގުކޮށްފި\nޑިސެމްބަރު 15، 2019 ---- ސަން ފޮޓޯ/ މުޒައްޔިން ނާޒިމް\nރިޒޯޓު މުވައްޒަފުން ރިސޯޓުގައި ވަޒީފާ އަދާ ކުރުމަށް ފަހު ޑިއުޓީ ގަޑި ނިމުމުން ރަށަށް ދެވޭ ގޮތް ހަދަން އިސްލާހު ހުށަހެޅުއްވީ ތުޅާދޫ ދާއިރާގެ މެމްބަރު ހިސާން ހުސައިން އެވެ.\nހިސާން ހުށަހެޅުއްވި އިސްލާހުގައި ބުނެފައި ވަނީ މަސައްކަތު ގަޑި ނިމުމުން މަސައްކަތް ކުރާ ތަން ދޫކޮށް ދިއުމުގެ ހައްގު ކޮންމެ މުވައްޒަފަކަށް ވެސް ލިބިގެންވާ ކަމަށެވެ.\nމުވައްޒަފަކު އޭނާ ވަޒީފާ އަދާކުރާ ގަޑި ނިމުމުން އެތަނުން ދިއުމާއި އޭނާ ގަޑިއަށް ވަޒީފާއަށް އައުމަށް ވަޒީފާދޭ ފަރާތުން ހުރަސް އަޅައިގެން ނުވާނެ ކަމަށް ބިލުގައިވެ އެވެ.\nއޭގެ އިތުރުން ވަޒީފާއަދާ ކުރާ ފަރާތުން ވަޒީފާ އަދާކުރާ ގަޑި ނިމުމުން އެތަނުން ދިއުމަށާއި ގަޑިއަށް ވަޒީފާއަށް ދިއުމަށް އުޅަނދެއް ބޭނުންވާ ނަމަ އެ އުޅަނދެއް އެތަނަކާ ކައިރި ކުރުން މަނާ ނުކުރެވޭ ކަމަށް ބިލުގައި ވަނީ ބުނެފަ އެވެ.\nމަޖިލީހުން ފާސްކުރި ބިލުގައި ބަޔާންކޮށްފައިވާ ކަންތައްތަކުގެ ތެރޭގައި، ވަޒީފާދޭ ފަރާތާއި ވަޒީފާ އަދާކުރާ ފަރާތުން ސޮއިކޮށްފައިވާ ވަޒީފާގެ އެއްބަސްވުމުގެ ކޮޕީއެއް މުވައްޒަފާއި ހަވާލުކުރުމަށް ލާޒިމުކޮށްފައިވެއެވެ.\nއަދި، ބިލު ގާނޫނަކަށްވެ އަމަލުކުރަން ފެށުމާ ހަމައަށް އެއްބަސްވުމުގެ ކޮޕީ ހަވާލުނުކޮށް ހުރި ފަރާތްތަކުން ވެސް، ގާނޫނަށް އަމަލުކުރަން ފަށާތާ ތިން މަސް ދުވަހުގެ ތެރޭގައި އެއްބަސްވުމުގެ ކޮޕީ ވަޒީފާ އަދާކުރާ ފަރާތާއި ހަވާލުކޮށް ނިންމުމަށް ވެސް ބުނެފައިވެ އެވެ. މީގެ އިތުރުން، މަސައްކަތު ގަޑި ނިމުމުން މަސައްކަތްކުރާތަން ދޫކޮށް ދިއުމުގެ ހައްގު ވެސް މުވައްޒަފުންނަށް ލިބިދީފައިވެ އެވެ.\nމީގެ އިތުރުން، އެ އިސްލާހުގައި ފަތުރުވެރިކަމުގެ ސިނާއަތުގައި ހިންގާ ވިޔަފާރިތަކުން ފޯރުކޮށްދޭ ކޮންމެ ހިދުމަތަކުން، 10 ޕަސެންޓަށް ވުރެ މަދުނޫން އަދަދަކުން "ސާވިސް ޗާޖް" ނެގުމަށް ލާޒިމުކުރުމާއި، ސާވިސްޗާޖްގެ ގޮތުގައި ނަގާ ފައިސާ މުވައްޒަފުންނަށް ދޭނެ ގޮތްތައް ބަޔާންކުރާ މާއްދާތައް ހިމަނާފައިވެ އެވެ.\nއެ އިސްލާހުގައި، ރާއްޖޭގައި މަސައްކަތްކުރާ މީހުންނަށް މުސާރައިގެ ގޮތުން އެންމެ ކުޑަމިނުން ދޭންޖެހޭނެ އުޖޫރަ، ގާނޫނުގައިވާ ގޮތުގެ މަތިން ކަނޑައެޅުމަށް ބަޔާންކޮށްފައިވެ އެވެ. އަދި، އެންމެ ކުޑަމިނުން ދެވޭނެ އުޖޫރައާއި ގުޅޭ ގޮތުން މިނިސްޓަރަށް ލަފާދިނުމަށް ޓަކައި "މިނިމަމް ވޭޖް އެޑްވައިޒަރީ ބޯޑު"ގެ ނަމުގައި ބޯޑެއް އުފެއްދުމާއި، ބޯޑުގެ މަސްއޫލިއްޔަތުތައް ވެސް އިސްލާހުގައި ހިމަނާފައިވެ އެވެ.\nމީގެ އިތުރުން މި އިސްލާހުގައި، ރާއްޖެއަށް އެއް ގައުމަކުން އެންމެ ގިނައިން ބިދޭސީން ވަޒީފާއަދާކުރުމަށް ގެނެވޭނެ އަދަދު ކަނޑައެޅުމާއި ދިވެހިން ތަމްރީނުކުރުމަށާއި ވަޒީފާ ދިނުމުގައި އިސްކަންދިނުމާއި މުވައްޒަފުން ދިރިއުޅުމަށް ހަމަޖައްސާ ތަންތަނުގެ މިންގަނޑާ ބެހޭ މާއްދާތައް ވެސް ހިމަނާފައިވެ އެވެ.\nވަޒީފާއާ ބެހޭ ގާނޫނަށް ހަ ވަނަ އިސްލާހު ގެނައުމުގެ ބިލު ރައީސް ތަސްދީގުކުރެއްވުމާ އެކު، އެ ގާނޫނު މިއަދު ވަނީ ދިވެހި ސަރުކާރުގެ ގެޒެޓުގައި ޝާއިއުކޮށްފަ އެވެ.


އަމީން މަގާމުން ވަކި ނުކުރާތީ ޖަމީލްގެ ފާޑުކިއުން ރައީސްއަށް: "މި ދެން އެންމެ ތާހިރު ގޮތް ތޯ؟" | | Sangu News\n17 އޮކްޓޯބަރ 2020 - 16:54\nނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ގެ މަސައްކަތް ރައީސް ބައްލަވާލައްވަނީ/ ފޮޓޯ: ހެލްތް މިނިސްޓްރީ\nހެލްތް މިނިސްޓްރީގެ ކޮވިޑު ކޮމްޕްލަޔަންސް އޮޑިޓު ރިޕޯޓުން، ކޮރަޕްޝަންގެ އަމަލުތަކެއް ހިންގާފައިވާކަން ހާމަވީ ނަމަވެސް މިނިސްޓަރުކަމުގެ މަގާމުން އަބްދުﷲ އަމީން ވަކިނުކުރާތީ ކުރީގެ ނައިބް ރައީސް ޑރ. މުހައްމަދު ޖަމީލް އަހުމަދު އެކަމަށް ފާޑުވިދާޅުވެއްޖެ އެވެ.\nކޮވިޑުގެ ބަލިމަޑުކަމުގެ ތެރޭގައި ރާއްޖެއަށް ސިއްހީ ސާމާނުތައް ގެނައުމާއި، އަދި ވެންޓިލޭޓަރުތައް ގެނައުމަށް ކުންފުނިތަކާއި ހަވާލު ކުރުމުގައި ބޮޑެތި އޮޅުވާލުންތަކެއް އޮޅުވާލާ، އަމިއްލަ މަންފާއަށް މަސައްކަތްކޮށްފައި ވާތީ އަމީންގެ މައްޗަށް ދައުވާކޮށް ދިނުމަށް އެންޓި ކޮރަޕްޝަން ކޮމިޝަން (އޭސީސީ) އިން ވަނީ ޕްރޮސެކިއުޓާ ޖެނެރަލްގެ އޮފީހަށް ފޮނުވާފައެވެ. އޮޑިޓު ރިޕޯޓުގެ މައްސަލައާއި އެކު މުސާރަ ހިނގާ ގޮތަށް އަމީން މަގާމުގެ މަސްއޫލިއްޔަތުން އަމިއްލަފުޅަށް އެކަހެރިވެ ހުންނަވާތާ ވަނީ ދެ މަސް ވެފައެވެ. އެހެން ނަމަވެސް އަމީން ވަޒީރުކަމުން ވަކިކޮށްފައި ނުވާތޯ އެކަމަށް ސަރުކާރުގެ މެމްބަރުންގެ ފާޑުކިއުންތައް ވެސް ވަނީ އަމާޒުވެފައެވެ.\nއަމީނަށް އަމާޒުކޮށް ޑރ. ޖަމީލް މިއަދު ކުރެއްވި ޓްވީޓެއްގައި ވިދާޅުވީ، ރައީސް އިބްރާހިމް މުހައްމަދު ސޯލިހުގެ ސަރުކާރު ބޮޑު ޖޯކަކަށް ވެ، ސާމާސާއަކަށް ބަދަލުވެފައިވާ ކަމަށެވެ. ރައީސް ސޯލިހަށް ގާނޫނުއަސާސީއިން އެމަނިކުފާނަށް މަތިކޮށްފައިވާ ބާރުތައް ވެސް އެނގިވަޑައިނުގަންނަވާ ކަމަށާއި، "ކޮރަޕްޝަނަށް ޒީރޯ ޓޮލަރެންސް" ބަސް ބޭނުންކޮށް ކެމްޕެއިން ކުރައްވާފައިވަނީ އިންތިހާބަށް އޮތް ފޯރިއެއްގެ ތެރެއިންކަމަށް ޑރ. ޖަމީލް ވިދާޅުވިއެވެ.\n"މި ކުށަށް ތަހުގީގު ކުރެވި، ދައުވާ އުފުލިޔަސް، ލަދު ގަނެ، ވަޒީފާ ގެއްލޭ ވަރުގެ ކަމެއް ނޫން. މިއީ ހަމަ ތާހިރު ގޮތް ތޯ؟" ޑރ. ޖަމީލް\nއޭސީސީއިން ވަނީ އަމީނާއި އެކު އިތުރު ބައެއްގެ މައްޗަށް ދައުވާކޮށްދިނުމަށް އެދި ޕީޖީއަށް ފޮނުވާފައެވެ. އެހެން ނަމަވެސް ޕީޖީއިން މިހާތަނަށް މައްސަލައާއި މެދު ވަކިގޮތެއް ނިންމާފައި ނުވެއެވެ.\nއޮޑިޓު ރިޕޯޓުން ފެންމަތިވީ މައްސަލަތަކާއި ހެދި މީގެ ކުރިން މަޖިލީހުގެ މާލިއްޔަތު ކޮމިޓީއަށް ހާޒިރު ކުރިއެވެ. އެއީ މިދިޔަ އޮގަސްޓު މަހުގެ 25 ގައެވެ. މެމްބަރުންގެ ސުވާލުތަކަށް އެދުވަހުގެ ކޮމިޓީގައި އަމީން ވިދާޅުވެފައިވަނީ އޮޑިޓް ރިޕޯޓުގައި ވެންޓިލޭޓަރުތަކުގެ މައްސަައިގައި ނާޖާއިޒް ފައިދާ ހޯދައިދިނުމާއި، އޮޅުވާލުންތަކެއް ވާކަމަށް ބުނެފައިވީ ނަމަވެސް އޭނާގެ އެފަދަ އެއްވެސް ނިޔަތެއް ނެތް ކަމަށެވެ. އަދި ދައުލަތުގެ ފައިސާއިން ވައްކަން ކުރުމުގެ ނިޔަތުގައި އެއްވެސް އަމަލެއް ހިންގާފައި ނުވަނެ ކަމަށެވެ.\nއަމީން ވިދާޅުވެފައިވަނީ ރާއްޖޭގެ ސިއްހީ ނިޒާމާއި، ކޮވިޑުގެ ހާލަތު ގައުމުގައި އޭރު އޮތް ގޮތުގެ ސަބަބުން އޭނާ މަސައްކަތް ކުރީ ރައްޔިތުންގެ ފުރާނަ ސަލާމަތް ކުރުމަށެވެ.


ހޯނޑެއްދޫ މެޖިސްޓްރޭޓްކޯޓުގެ ޢިމާރާތުގެ ސީލިންގ މަރާމާތުކުރުން\nމިކޯޓުގެ އިމާރާތުގެ ބޭރުގެ ވަށައިގެންހުރި ސީލިން މަރާމާތުކުރުމުގެ މަސައްކަތްކޮށްދޭނެ ފަރާތެއް ހޯދުމަށް، މިކޯޓުންކުރި ނަންބަރު Q2C-A/2019/1 (06 ފެބްރުއަރީ 2019 ) އިޢުލާނާއި ގުޅިގެން، ދީފައިވާ މަޢުލޫމާތު ޝީޓުގައި ޕޮއިންޓް ދިނުމަށް ކަނޑައެޅިފައިވާ ކްރައިޓީރިއާ ހިމަނާފައިނުވާތީ، މިމަސައްކަތް ކުރުމަށް ހުށަހަޅާފައިވާ އަންދާސީ ހިސާބުތައް ބާޠިލްކޮށް، އަލުން މިމަސައްކަތް ކުރުމަށް ފުރުޞަތު ހުޅުވާލަމެވެ.\nވީމާ، މިކޯޓުގެ އިމާރާތުގެ ބޭރުގެ ވަށައިގެންހުރި ސީލިންގ މަރާމާތުކުރުމުގެ މަސައްކަތް ކޯޓުންދޭ މަޢުލޫމާތާ އެއްގޮތަށް އަމިއްލަތަކެތީގައި ކޮށްދިނުމަށްއެދޭ ފަރާތްތަކުން، 2019 އޭޕްރިލް4ވާ ބުރާސްފަތި ދުވަހުގެ ހެނދުނު 09:30 އަށް މިކޯޓަށް، (ގދ. ހޯނޑެއްދޫ މެޖިސްޓްރޭޓް ކޯޓަށް) ވަޑައިގެން މަޢުލޫމާތު ސާފުކުރެއްވުމަށްފަހު، 2019 އޭޕްރިލް 14 ވާ އާދީއްތަ ދުވަހުގެ ހެދުނު، 10:45 އަށް މިކޯޓަށް (ގދ. ހޯނޑެއްދޫ މެޖިސްޓްރޭޓް ކޯޓަށް) އެސްޓިމޭޓް ހުށަހެޅުއްވުން އެދެމެވެ. މައުލޫމާތު ސާފްކުރެއްވުމަށާއި އަދި އެސްޓިމޭޓް ހުށަހެޅުއްވުމަށް ވަޑައިގަންނަވަނީ، ކުންފުންޏަކުން، ޕާޓްނަރޝިޕަކުން ނުވަތަ ލޯކަލް އިންވެސްޓްމަންޓަކުން ކަމަށްވާނަމަ އެކަން އެނގޭނެ ރަސްމީލިޔުމަކާއި، އަދި އެކުންފުނި ،ޕާޓްނަރޝިޕް ނުވަތަ ލޯކަލް އިންވެސްޓްމަންޓްގެ ފަރާތުން މަޢުލޫމާތު ސާފްކުރެއްވުމަށް ނުވަތަ އެސްޓިމޭޓް ހުށަހެޅުއްވުމަށް ވަޑައިގަންނަވާ ފަރާތުގެ މައުލޫމާތު އެނގޭނެ ރަސްމީ ލިޔުމެއް ހުށަހަޅަން ވާނެއެވެ. އަދި މިއިޢުލާނާއި ގުޅިގެން މަޢުލޫމާތު ސާފްކުރެއްވުމަށް ކަނޑައެޅިފައިވާ ގަޑިއަށް ވަޑައިނުގަންނަވާ ފަރާތްތަކަށް އެސްޓިމޭޓް ހުށަހެޅުމުގެ ފުރުސަތު ނުދެވޭނެ ވާހަކަވެސް ދެންނެވީމެވެ.\nސުންގަޑި: 14 އޭޕްރިލް 2019 1045


Yulong Snow Mountain'aai, Loabi ge nishaan ''Blue Moon Valley''...\nޔުނާން ޕްރޮވިންސް - ލީޖިއަން\nކ. މާލެ |6ޑިސެންބަރ 2019 | ހުކުރު 13:05 | 2,872\nޔުލޯންގެ ސްނޯ މައުންޓެއިން - ރާއްޖެއެމްވީ\nޗައިނާގެ ލީޖިއަން ސިޓީ އަކީ އާސާރީ ގޮތުން މުޅި ދުނިޔެއިންވެސް ފާހަގަކޮށްލެވޭ އެއް ސިޓީ އެވެ. ނާޝީ ދަރިފަސްކޮޅުގެ މެޖޯރިޓީ އޮންނަ ލީޖިއާން ގައި މީހުން ދިިރިއުޅެން ފަށާފައިވަނީ 13 ވަނަ ގަރުނުން ފެށިގެންނެވެ. ހޮހޮޅަ ތަކުގައިވާ ފުރިހަމަ ކުރެހުން ތަކާއި، ހުނަރުވެރި ގަލުގެ ވަޑާން ތަކުން އަންގައިދޭ ގޮތުން އެ ސިޓީ އަކީ ހުޅަނގު އުތުރު ޗައިނާގައި އެންމެ ފުރަތަމަ މީހުން ވަޒަންވެރިވި ސިޓީ އެވެ.\nރާއްޖޭގެ ނޫސްވެރިންނާއި އެކު ޗައިނާ އަށް ކުރި ދަތުރުގެ އެންމެ ފަހުގެ މަންޒިލަކަށްވީ ވެސް އެ ސީޓީ އެވެ. އެންމެންގެ ލޯތައް ހުއްޓިގެންދާ އާސާރީ ތަންތަނުގެ އިތުރުން ސިޓީއަށް އެންމެ ފުރިހަމަ ކަމެއް ގެނެސްދޭ އަނެއް ކަމަކީ ޔުލޯންގް ސްނޯ މައުންޓެއިން ނުވަތަ ޖޭޑް ޑްރެގަން ސްނޯ މައުންޓެއިން އެވެ. އެ ސިޓީއަށް ދެވިއްޖެނަމަ 14،783 ފޫޓް މަތީގައި ހުންނަ މި ފަރުބަދަ އަށް އަރާލުމަކީ ކޮންމެހެންވެސް ކުރަންޖެހޭ ކަމެކެވެ. ސަބަބުތަކެއް ނެތިއެއް ނޫނެވެ.\nޔުލޯންގް ސްނޯ މައުންޓެއިން މަތިން ކޭބަލް ކާރުގައި މައްޗަށް އަރަނިކޮށް ނަގާފައިވާ ފޮޓޯއެއް\nއަހަރެންވެސް މި ދަތުރުގައި ފަރުބަދައަށް އަރަން ވެގެން ފިނި ހެދުމާއި ޖެކެޓާއި އަންގި އަރުވައިގެން ހޮޓަލުން ނައްޓާލިއިރު، ހުރިހާ ނޫސްވެރިންވެސް ތިބީ ޝައުގުން ފުރިފައެވެ. ހޮޓަލުން ގަޑިއެއްހާ އިރު ދަތުރުކޮށްފައި ފަރުބަދައާއި ކައިރިވ ވަރަކަށް ޔުލޯންގް މަލަމަތީ ވަރަށް ރީތިކޮށް ފެނެއެވެ. އެ ހިސާބުންވެސް އެތަނުގެ ހިތްގައިމުކަން ފެނިގެން ދިޔައިރު ގިނަ ނޫސްވެރިންނަށް މިއީ އެފަދަ ފަރުބަދައެއް ފެނުނު ފުރަތަމަ ފަހަރު ކަމަށް ބުނަމުން ދިޔައެވެ.\nބަސް މަޑުކުރުމާއެކު އެންމެ މިނިޓަކަށްވެސް މަޑުނުކޮށް އެންމެންވެސް މިސްރާބު ޖެހީ ފަރުބަދަ އަށް އަރާނެ ގޮތް ހޯދުމަށެވެ. ދިގު ކިޔޫ އެއް ހުރަސް ކުރުމަށް ފަަހު ސްނޯ މައުންޓެއިން އަށް އަރަން ޖެހުނީ ކޭބަލް ކާރުގަ އެވެ. އެ ތަޖުރިބާވެސް ވީ މުޅިން އައު އެހާމެ އުފާވެރި ތަޖުރިބާއަކަށެވެ. ގާތްގަނޑަށް ކޮންމެ 10 މިނިޓުން ކަހަލަ ގޮތަކަށް ފަރުބަދަ އަށް ކޭބަލް ކާރު ދަތުރުކުރެ އެވެ. ކޭބަލް ކާރުން މައްޗަށް އަރަމުންދާއިރު ބައެއް ފަހަރު ކޭބަލް ކާރު އަރިއަޅާލާހެން ވެސް ހީވާ ކަހަލައެެވެ. އެކަމަކު އެކަންވީ މަޖާ ކަމަކަށެވެ.\nޔުލޯންގް ފަރުބަދައަށް ދަތުރުކުރަމުންދާ ކޭބަލް ކާރެއް\nކޭބަލް ކާރު މަޑުކޮށްލީ ފަރުބަދައިގެ އެންމެ މައްޗަށެވެ. އެއާއި އެކު އެންމެން އަވަސް ވެގަތީ ފޮޓޯ ނަގައި އަވަހަށް ސޯޝަލް މީޑިއާއަށް އަޕްލޯޑް ކުރުމަށެވެ. ވާނީވެސް އެހެންތާއެވެ. ފަރުބަދައިގެ އެންމެ މަތީގައި ތިބިއިރު ކުރެވެމުން ދިޔައީ ނުހަނު ހިތްގައިމު އިހުސާސެކެވެ.\nބައެއް ނޫސްވެރިން ވީޑިއޯ ކޯލް ކޮށްގެން ވެސް އެތަނުގެ ރީތީ ވާހަކަ ގާތް ރައްޓެހިންނާއި އާއިލާ މީހުންނަށް ކިޔަދެމުންދެ އެވެ. އެހާ އުސްތަނަކަށް ވާތީވެ ބައެއް މީހުން އޮކްސިޖަންފުޅި ހިފައިގެން ވެސް އުޅެ އެވެ. އަހަރެން ދޯއެވެ؟ އަހަރެންނަށް ހުރެވުނީ ފެންނަމުން ދިޔަ ގުދުރަތީ ރީތި މަންޒަރު ފެނި އާޝޯހުވެފަ އެވެ. ދެ ފަޅިއަކަށް ބޯ ހޫރާލާފައި ބަލައިލެވެނީ މީހުންގެ މޫނު މަތިން ފެންނަ ހިތްހަމަ ޖެހުމަށެވެ.\nފަރުބަދަ މަތީގައި ބަޔަކު ފޮޓޯ ނަގަނީ\nއަވި ދީފައި އޮތުމުން ހީކުރިވަރަށްވުރެ ފިނި މަޑެވެ. ފަސް ޑިގްރީ ސެލްޝިއަސް ގައި ފިނިހޫނު މިން ހުރި އިރު މާ ދުރު ނޫން ހިސާބެއްގައި ހޫނުކޮށްލަން ބޭނުންވާ ފަރާތްތަކަށް ވަރަށް ހޫނުކޮށް ހަދާފައި ހުރި ސޮސެޖާއި ކުކުޅު ވިއްކަން ހުއްޓެވެ.\nމުޅި ފަރުބަދަ ވަށާލައިގެން ވަނީ ސްނޯގެ އަސަރުންނެވެ. މި ފަރުބަދައިގެ ރީތީކަން ހަމަލޮލުން ބަލާލަން އެތައް ފަތުރުވެރިޔަކު ލީޖިއާން އަށް ދަތުރު ކުރެއެވެ. ކޮންމެއަކަސް ލީޖިއާން އަށް ދެވިއްޖެއްޔާ މިތަނަށް ޒިޔާރަތް ނުކޮށް ދޫކޮށްނުލައްޗެވެ!\nފަރުބަދަ އަށްވެސް އެރިއްޖެއެވެ. ފަރުބަދައިގެ ރީތިކަން ބެލުމަށް ފަހު ބަސް ދުއްވާލިއިރު ދެން ދާން މިއުޅޭ ތަނެއް ނޭނގި ހަމަ ހުރެވުނީ އެތަނުގެ މަލަމަތީ ބަލަށެވެ. އެހެން ހުއްޓާ ބަސް ދުއްވާލި ތަނާއި އެކު ދެން ފެންނަނީ ނޫކުލައިން ޖަރީކޮށްފައިވާ ވަރަށް ރީތީ ފެންގަނޑެކެވެ.\nދުރުން ފެންނަ އިރުވެސް މި ފެންގަނޑަކީ އާދައިގެ ފެންގަނޑެއް ނޫންކަން ސިފަވާ ކަހަލައެވެ. ''އެ ފެންްނަނީ ބްލޫމޫން ވެލީ'' އެ ތަނާއި ދިމާލަށް އިޝާރަތް ކޮށްފައި ގައިޑް ބުނެލި އެވެ. މި ބްލޫމޫން ވެލީ އަކީ އެތަން ވަށައިގެން ހިތް ގައިމު އެތައް މަންޒަރުތަކެއް ފެންނަ ތަނެކެވެ. އެއް ފަރާތުން ގަސްތަކުން ފިނިވައި ލިބޭއިރު، އަނެއް ކޮޅުން ފެންނަނީ ވޯޓާ ފޯލެވެ. އަދި މި ނިމުނީކީ އެއް ނޫނެވެ.\nމި ތަނުން އަދި މާ ރީތިކޮށް ސްނޯ މައުންޓެއިން ފެނެއެވެ. ކޮންމެ ދިމާލަކަށް ކެމެރާ ދިއްކޮލިއަސް ފެންނަ މަންޒަރުތަކުން އާށޯހުވެ އެވެ.\nއެކަމަކު މި ލޭކް ބަލާލަން އެތަނުގައި ހުރި ސިޑިން މަޑު މަޑުން ހިނގައިގަތީމެވެ. ހަަމަ ކުރިންވެސް ފެނުނުހެން މި ވެލީ ވަރަށް ވެސް ސާފެވެ. އެކަމަކު މި ފެންގަނޑުގެ ސިއްރެއްވެއެވެ. ސްނޯ ފަރުބަދައިން ފައިބައިގެން އަންނަ ފެނުން އުފެދިފައިވާ މި ފެންގަނޑުގައި އޮންނަނީ ސާފު ނޫކުލައިންނެވެ.\nފެންގަނޑާ ދިމާލަށް ލޯ އަޅައިގެން ހުއްޓާ އެ ތަނަށް އައި މީހަކު ބުނީ، އެއަކީ ލައިމް ސްޓޯން ހުންނަ ފެންގަނޑަކަށްވާތީވެ ވާރެވެހޭއިރު ފެންގަނޑުގެ ކުލަ އެއްކޮށް ސާފު ކިރު ކުލައަށް ބަދަލުވާ ކަމަށެވެ. ކަންދިމާ ކުރި ގޮތަށް އެ ދުވަހަކީ އަވިދީފައި އޮތް ދުވަހެއް ކަމުން އެ ރީތީ މަންޒަރު ބަލާލަން ފުރުސަތެއް ނުލިބުނެ އެވެ.\nހޫނު މޫސުމުގައިވެސް އެ ތަނުގެ ފެން ހުންނަނީ އެއްކޮށް ގަނޑުވެފައެވެ.\nވާރޭ ވެހުނީމާ ފެންގަނޑުގެ ކުލަ ކިރު ކުލައަށް ބަދަލުވޭ\nއެމީހާ އަދި ވަރަށް ޝައުގުވެރިވާ ވާހަކައެއް އެތަނާއި ބެހޭ ގޮތުން ކިޔައިދިނެވެ. އޭނާ ބުނީ، ކުރީގެ މީހުން ބުނާ ގޮތުން ނަމަ ނާޝީގެ ދަރިފަސްކޮޅުގެ ޒުވާން ދެ ކުއްޖަކު ލޯބިވެގެން، ފިރިހެން ކުއްޖާ އޭނާގެ ލޯބި އަންހެން ކުއްޖާ އަށް ހާމަ ކޮށްދިނުމަށް ފިނި މޫސުމުއްގައި ހުސްފަޔާ އެކު އެ ފެންގަނޑަށް އެރުނު ކަމަށެވެ.\nއެހެންވެ އެ ފެންގަނޑަށް ނާޝީން ކިޔަނީ '' ލޯބީގެ ކޯރު'' އެވެ.\nފެންގަނޑަށް ފެން ފައިބަނީ ޔުލޯންގ ކޯރުން\nމިއީ ހަމަ ބަލާ ފޫހިނުވާ ދުނިޔެމަތީގެ އަޖައިބެއް ފަދަ ތަނެކެވެ. މަޑު މަޑުން ބަހާ ދިމާލަށް ހިނގަގަންނަމުންވެސް އެތަނަށް ހަމަ ބެލޭ އެވެ. އެކަމަކު އެތަން ދޫކޮށް ދިޔައީ އަދި އެއް ފަހަރު ނަމަވެސް މި ރީތި ފެންގަނޑު ބަލައިލަން އާދެވޭނެ ކަމުގެ އުއްމީދުގައެވެ.


GAM brandingkoh marketing ah\nމާފުށި ގެސްޓްހައުސްއެއް: ގެސްޓްހައުސް ވިޔަފާރި ބްރޭންޑިން ހަދާނެ ބަޔަކު ހޯދަން ވަނީ އިއުލާނުކޮށްފައި -- ފޮޓޯ: އަވަސް\nގެސްޓްހައުސް އެސޯސިއޭޝަން އޮފް މޯލްޑިވްސް (ގޭމް) ބްރޭންޑްކޮށް، ގެސްޓްހައުސްތައް މާކެޓު ކުރުމުގެ މަސައްކަތް ފަށަން ވިސްނަން ފަށައިފި އެވެ.\nގޭމް ބްރޭންޑް ކުރުމުގެ ގޮތުން، އެ މަސައްކަތް ކޮށްދޭނެ ފަރާތެއް ހޯދުމަށް ވަނީ އިއުލާނު ވެސް ކޮށްފަ އެވެ. ގޭމް އިން ކޮށްފައިވާ އިއުލާނުގައި ބުނީ އެ ސޯސިއޭޝަން ބްރޭންޑިން ހަދައި، މެގަޒިން އާއި ގޭމްގެ ރަސްމީ ފެއާ އަދި އެވޯޑް ނައިޓުގެ މަސައްކަތް ކުރާނެ ފަރާތެއް ހޯދަން ބޭނުންވާ ކަމަށެވެ. މި މަސައްކަތް ކޮށްދޭން ބޭނުންވާ ފަރާތްތަކަށް މާދަމާގެ ނިޔަލަށް ބިޑް ހުށަހެޅުމުގެ ފުރުސަތު އޮންނާނެ އެވެ.\nދެހާސް ސާދަ ވަނަ އަހަރުން ފެށިގެން ގެސްޓްހައުސްތަކުގެ ހައްގު ހޯދުމުގައި ހަރަކާތްތެރި ވަމުން އަންނަ، ގޭމްގެ ސެކްރެޓަރީ ޖެނެރަލް ސައުދުﷲ ހަސަން ވިދާޅުވި ގޮތުގައި ބްރޭންޑް ކުރުމަށް ފަހު އެ ޖަމިއްޔާ އިން މާކެޓިން ފާމެއްގެ ރޯލް ވެސް ފުޅާކޮށް އަދާ ކުރާނެ އެވެ.\nއޭނާ ވިދާޅުވީ މި މަސައްކަތުގެ ދަށުން ގެސްޓްހައުސް ތަކަށް ހާއްސަކޮށް "ޑެސްޓިނޭޝަން ބްރޭންޑިން" އެއް ހަދާނެ ކަމަށެވެ.\n"އޭރުން ވިޒިޓް މޯލްޑިވްސް އިންނަ ގޮތަށް، ލޯކަލް އައިލެންޑް އެކްސްޕީރިއަންސް ނަމަވެސް ދުނިޔެ އަށް ދައްކަން ބޭނުންވަނީ މި ތަންތަނުން [ގެސްޓްހައުސްތަކުން] ވެސް ބީޗާއި ގޮނޑުދޮށް އަދި ޑައިވިންއާ ހިދުމަތްތައް ވެސް ލިބޭނެކަން،" ސައުދުﷲ ވިދާޅުވި އެވެ.\n"ބްރޭންޑިން ހެދީމަ ވިސްނުން ހުރީ އަގޯޑާ ނޫނީ އެކްސްޕީޑިއާ އިންނަ ގޮތަށް ގެސްޓްހައުސްތަކުގައި އިންނާގެ ގޭމް ވެސް."\nގެސްޓް ހައުސް ވިޔަފާރި ގެސްޓް ހައުސްތައް\nގެސްޓްހައުސް އެނދު 7،400 އަށްވުރެ މައްޗަށް


މުހައްމަދު އައިމަން 12 އޯގަސްޓް 2020\nމި ނާޒުކު ދަނޑިވަޅު އިކޮނޮމިކް މިނިސްޓަރުގެ މަގާމުން ފައްޔާޒު އިސްމާއީލް ދުރު ކުރުމަކީ އެންމެ ރަނގަޅު ގޮތެއް ނޫން ކަމަށް މޯލްޑިވްސް ޓްރޭޑް ޔޫނިއަންއިން ބުނެފިއެވެ.\nމޯލްޑިވްސް ޓްރޭޑް ޔޫނިއަން އިން ބުނީ، މި ނާޒުކު ދަނޑިވަޅުގައި އިކޮނޮމިކް މިނިސްޓަރ މަގާމުން ދުރު ކުރުމަކީ ގައުމުގެ އިގްތިސާދަށް އެންމެ ފައިދާހުރި ގޮތް ނޫން ކަމަށާއި އިންވެސްޓަރ ކޮންފިޑެންސަށް މީގެ ސަބަބުން ނޭދެވޭ އަސަރު ކުރާނެ ކަމަށެވެ. ރާއްޖޭގެ އިގްތިސާދު މި ދަނޑިވަޅުގައި ހުރީ ރަނގަޅު މިސްރާބަށް ކަމަށް އެ ޔޫނިއަން އިން ގަބޫލްކުރާ ކަމަށްވެސް ވަނީ ބުނެފައެވެ.\nޓްރޭޑު ޔޫނިއަން އިން މިފަދައިން ބުނެފައި މިވަނީ ރައީސް ސޯލިހުގެ ސަރުކާރުގެ އެންމެ ނުފޫޒުގަދަ އެއް ވަޒީރުގެ ގޮތުގައި ބެލެވިފައިވާ އިކޮނޮމިކް މިނިސްޓަރުު ފައްޔާޒު އިސްމާއިލްގެ އިތުބާރު ނެތްކަމުގެ މައްސަލައެއް މަޖިލީހަށް ވެއްދުމުގެ މަސައްކަތް އެމްޑީޕީގެ ބައެއް މަޖިލިސް މެމްބަރުން ފަށާފައިވާ ދަނޑިވަޅެއްގައެވެ.\nއެމްޑީޕީގެ މަޖިލިސް މެމްބަރަކު ނަން ހާމަނުކުރައްވައި "އައްޑޫ ލައިވް" އަށް މައުލޫމާތު ދެއްވަމުން ވިދާޅުވީ ފައްޔާޒުގެ އިތުބާރު ނެތްކަމުގެ މައްސަލަ ވެއްދުމުގެ ކަންކަމުގައި އެންމެ އިސްކޮށް އުޅުއްވަނީ މަޖިލީހުގެ ރައީސް ނަޝީދު އާއި މެދު ހެންވޭރު ދާއިރާގެ މެމްބަރު އަދި އެމްޑީޕީގެ ޕީޖީ ގްރޫޕްގެ ލީޑަރު އަލީ އާޒިމް ކަމަށެވެ.\nމެމްބަރުން ސޮއި ހޯދުމުގެ މަސައްކަތް މިހާރު ކުރިއަށްދާ ކަމަށާއި އެގޮތުން މިހާރުވެސް 22 މެމްބަރުން ސޮއިކޮށްފައިވާ އޭނާ ވިދާޅުވިއެވެ. ވަޒީރެއްގެ އިތުބާރު ނެތް ކަމުގެ މައްސަލައެއް މަޖިލީހަށް ހުށަހަޅަން ބޭނުންވާނީ 10 މެމްބަރުންގެ ސޮޔެވެ.\nއަދި ވަޒީރެއްގެ އިތުބާރު ނެތްކަމަށް މަޖިލީހުން ފާސްކުރަން 43 މެމްބަރުންގެ ވޯޓު ބޭނުންވާނެ އެވެ.\nނަހުލާގެ މައްސަލައެއް އޭސީސީއަށް ހުށަހަޅައިފި\nއީމާ މުހައްމަދު ވަހީދު 21 މިނެޓު ކުރިން


Jalu ge islaahu fattaanee asaasee hidhumaiythakun: Commissioner | Mihaaru\nޖަލު ހިންގެވުމާ ހަވާލުވެ ހުންނެވި އަހްމަދު: ހައްލު ހޯދަން ޖެހޭ ގިނަ މައްސަލަތަކެއް ހުރި ކަމަށް ވިދާޅުވި. --ފޮޓޯ/މިހާރު\nޖަލުގެ އިސްލާހު ފައްޓާނީ އަސާސީ ޚިދުމަތްތަކުން: ކޮމިޝަނަރު\n22 ޖެނުއަރީ 2020 - 13:556comments\nޖަލުތައް އިސްލާހުކުރުމުގެ މަސައްކަތް ފައްޓަވާނީ އޮޑިޓް ރިޕޯޓުގައި ފާހަގަކޮށްފައިވާ ގައިދީންގެ އަސާސީ ހައްގުތައް ކަށަވަރުކޮށްދިނުމުން ފެށިގެން ކަމަށް އާ ޕްރިޒަންސް ކޮމިޝަނަރު އަހްމަދު މުހައްމަދު މިއަދު ވިދާޅުވެއްޖެ އެވެ.\nކުރިން އިންސްޕެކްޓާ އޮފް ޕްރިޒްންސްގެ މަގާމުގައި ހުންނެވި އަހްމަދު "މިހާރު" އަށް ވިދާޅުވީ އަސާސީ ހައްގުތަކާއި ބޭސްފަރުވާ އާއި ކަސްރަތަށް ގަވާއިދުން ފުރުސަތު ނުލިބުމާއި އާއިލީ ބައްދަލުވުންތައް ފަދަ ގައިދީންގެ ހައްގުތައް ނިގުޅައިގަނެވޭ ކަންކަން އިސްލާހުކުރަން ރިޕޯޓުގައި މުއައްސަސާތަކަށް އަންގާފައިވާ ކަމަށެވެ.\nމި ފަހުން ގައިދީންގެ ހިތްހަމަނުޖެހުން ބޮޑުވި އެއް މައްސަލައަކީ ވެސް މި އެ ހައްގުތައް ކަށަވަރު ނުވުމެވެ.\nއޭނާ ވިދާޅުވި ގޮތުގައި ކަރެކްޝަނަލް ސާވިސްގެ މުވައްޒަފުންނަށް ކުރިމަތިވެފައި ހުރި ދަތިތަކަށް ވެސް އަވަސް ހައްލުތަކެއް ހޯދަން ޖެހެ އެވެ. ޖަލުތަކުގެ ޖާގައާ ނުބައްދަލު މިންވަރަށް ގައިދީން ބަންދުކޮށްފައިވާ އިރު އެކަށީގެންވާ އަދަދަށް މުވައްޒަފުންނެއް ނެތެވެ.\nއޭނާ ވިދާޅުވީ މުވައްޒަފުން ތަމްރީންކޮށް ކުރިއެރުން ފަދަ ކަންކަން ކުރިއަށް ގެންދަވާނެ ކަމަށެވެ.\nއަހްމަދު މިއަދު ވަނީ ކަރެކްޝަންސްގެ އިސް ވެރިންނާ ބައްދަލުކުރައްވައި ހުރި ކަންބޮޑުވުންތަކާ ގުޅޭ ގޮތުން މަޝްވަރާކުރައްވައިފަ އެވެ. ވަރަށް އަވަހަށް ޖަލުތަކަށް ވަޑައިގެން ހާލަތު އިތުރަށް އޮޅުންފިލުއްވާނެ ކަަމަށް ވެސް ވިދާޅުވި އެވެ.\n"އޮޑިޓް ރިޕޯޓުގައި ހުރި ކަންކަން ތަންފީޒުކުރަން ފަށައި، ދަތިތަކެއް ހުއްޓަސް ނުވާ ސަބަބުތަކާ އެކު ހިއްސާކުރަން ޖެހޭ ފަރާތްތަކަށް ހުށަހަޅާނަން،" އޭނާ ވިދާޅުވި އެވެ.\nކުރިން ވެސް ޖަލުތަކުގައި ހުރި މައްސަލަ އެނގިވަޑައިގަންނަވާ އަހްމަދު ވިދާޅުވީ އިސްލާހު ކުރަން ޖެހޭ ކަންކަން ގިނަ ކަމަށެވެ. އެއާ އެކު ގޮންޖެހުންތަކެއް ހުރި ކަމަށް ވިދާޅުވި އެވެ.\nއޭނާ ވިދާޅުވީ ކުރު މުއްދަތަކުން ކުރެވޭ ކަންކަމާއި ޖަލުގެ ޖާގަ އިތުރުން ފަދަ ދިގު މުއްދަތަކުން ހައްލުވާނެ ކަންކަން ހުރި ކަމަށާއި އެ ކަންކަން ހޯމް މިނިސްޓްރީއާ ގުޅިގެން ކުރިއަށް ގެންދަވާނެ ކަމަށެވެ.\n"ވަރަށް ބޮޑު އިސްކަމެއް ދޭނަން ކަރެކްޝަންސަށް އިތުބާރު އުފައްދަން،" އަހްމަދު ވިދާޅުވި އެވެ.\nޖަލުތަކުގެ ހާލަތު ބަލަން މި ސަރުކާރުން އުފެއްދި ކޮމިޝަނުން އެކުލަވާލި ރިޕޯޓުގައި 180 ކަމެއް އިސްލާހު ކުރަން ލަފާދީފައިވެ އެވެ. އެކަމަކު މި ކަންކަން އިސްލާހުނުވުމުގެ ކަންބޮޑުވުމާ އެކު ދާދި ފަހުން ގައިދީން ވަނީ ޖަލުގައި ހަމަނުޖެހުން ހިންގައިފަ އެވެ.\nޖަލު ހިންގެވުމާ ކުރިން ހަވާލުވެ ހުންނެވި އަބްދުﷲ މުނާޒް މަގާމުން އިއްޔެ ވަކިކުރި އިރު، ޖަލު އޮޑިޓުގައިވާ ކަންކަން ތަންފީޒުނުވީ، އޭނާގެ އިހުމާލާއި ޒިންމާ އަދާނުކުރުމުގެ ސަބަބުން ކަމަށް ބުނެ ބޮޑެތި ފާޑުކިއުމެއް އަމާޒުވި އެވެ. އެކަމަކު މި ތުހުމަތު އޭނާ ދޮގުކުރެއްވި އެވެ.\nމުނާޒް ވިދާޅުވީ އޭނާ ވަކިކުރީ ވެރިކަން ކުރާ ކޯލިޝަންގެ އެތެރެއިންނާއި ބޭރުން ގުޅިގެން ކަމަށެވެ. އެކަމަކު ތަފްސީލެއް ނުދެއްވަ އެވެ.\nޖަލުގެ ހާލަތު ރަނގަޅު ކުރުމާއި ޖަލުގައި ހިންގާ ހަމަނުޖެހުންތައް ކޮންޓްރޯލް ކުރުމުގެ ތެރޭގައި ހޯމް މިނިސްޓަރު އިމްރާންގެ ވާހަކަތަކާއި މުނާޒް ދައްކަވާ ވާހަކަ ދިމާނުވާ ހާލަތު ވެސް ކުރިމަތިވެފައި ވެ އެވެ. އަދި އެންމެ ފަހުން ޖަލުގައި ގައިދީން ހިންގި ހަމަނުޖެހުންތަކާ ގުޅިގެން ވެސް މުނާޒް ވާހަކަ ދެއްކެވީ ފުލުހުން ބުނި ވާހަކަތަކާ ފުށުއަރާ ގޮތަށެވެ. އޭގެ ކުރީގެ ހަމަނުޖެހުންތަކުގައި ވެސް މިކަން ކުރިމަތިވެފައިވެ އެވެ.\nއިތުރު ލިޔުންތައް ހޯމް މިނިސްޓްރީ މާފުށީ ޖަލު މާލޭ ޖަލު ކަރެކްޝަނަލް ސާވިސް އަހުމަދު މުހައްމަދުފުޅު (ކޮމިޝަނާ އޮފް ޕްރިޒްންސް) ގައިދީން\nޖަލުގައި އިއްޔެ ހަމަނުޖެހުން، އޮފިސަރުންނަށް އިންޒާރު\nގައިދީންނަށް އަންނައުނު ފޮނުވޭ ގޮތަށް ހަމަޖައްސައިފި\nޔާމީން ވެއްދީ ޔުނިޓުގެ ފެންވަރު ރަނގަޅުކޮށްފައި


Women | Mihaaru\nފިރިހެނަކު ރުއިން ބޮޑު ކަމަކަށް ހެދުމުން މާފަށް އެދެފި\nދައްތަގެ ކައިވެނީގެ ހަފުލާގައި ޖަޒުބާތީވެގެން ގޮސް ރޮވުމުން އެއީ ފިރިހެނުންނަށް ކުރިމަތިވި ހުތުރެއް ކަމަށް ބުނެ އެތައް ބައެއްގެ ފާޑުކިޔުންތައް އަމާޒުވުމުން ޗެޗްނިއާގެ ޒުވާން...\nތަށިން އިސްތައްޓެއް ފެނުނަސް މިހާ އަނިޔާވެރިވާކަށްނުވާނެ\nބަންގްލަދޭޝްގައި އަންހުންނަށް އަނިޔާކުރާ މައްސަަލަތައް ވަރަށް ބޮޑަށް އިތުރުވެފައި ވަނިކޮށް، ފިރިމީހާ އަށް ދިން ނާސްތާގައި އިސްތައްޓެއް އޮވެގެން ކަމަށް ބުނެ އަނބިމީހާގެ ބޯ ބޭލުވި...\nOctober 06, 2019 12\nލުބުނާންގައި ސަލާންޖަހާ ދުވަސްވީ އަންހެނަކު މިލިއަނަރަކަށްވިކަން އެނގުމުން އެތައް ބައެއްގެ ސަމާލުކަން އޭނާ އަށް ހުއްޓިއްޖެ އެވެ.\nOctober 04, 2019 3\nއަންހެނުންނަށް ހާއްސަ "މަމްސް އެކްސްޕޯ" ފަށައިފި\nއަންހެނުންނަށް ހާއްސަކޮށްގެން "މަމްސް އެކްސްޕޯ" މިއަދު ފަށައިފި އެވެ.\nOctober 03, 2019 14\n"އަންހެނުން ރިސޯޓް ވަޒީފާއަށް ނުދަނީ ފުރައްސާރައާހެދި"\nއަންހެނުން ރިސޯޓުތަކަށް ގޮސް ވަޒީފާ އަދާކުރަން ޖެހިލުން ވަނީ ރިސޯޓުތަކުގެ މެނޭޖްމެންޓުގެ އިސްވެރިން ޖިންސީ ފުރައްސާރަ ކުރާ މިންވަރު އިތުރުވުމުން ކަމަށް ޓޫރިޒަމް އެމްޕްލޯޔާސް...\nOctober 03, 2019 4\nއަބަދު ވެޑިން ޑްރެސް ލައިގެން އުޅޭ މީހެއް\nއޭނާ ބާޒާރުކޮށްލަން ދާއިރު ވެސް ފުޓްބޯޅަ މެޗެއް ބަލަން ދިޔަ ކަމުގައި ވިޔަސް، ޖިމަށް ދާއިރު ވެސް، މަހަށް ދާއިރު އަދި ހާއްސަ ހަފުލާއަކަށް ދިޔަޔަސް އަބަދު ލަނީ އެއް ހެދުމެކެވެ. އެއީ...\nބޮލީވުޑްގައި މިހާރު އެހެން ބަހުސެއް\nބޮލީވުޑްގައި މިހާތަނަށް އެންމެ ބޮޑަށް ބަހުސްކުރެވޭ އެއް މައްސަލަ އަކީ ދެ ޖިންސްގެ އެކްޓަރުންނަށް ލިބޭ އާމްދަނީގައި ބޮޑު ފަރަގެއް ހުރުމުގެ މައްސަލަ އެވެ. ކިތަންމެ ވަރުގަދަ ރޯލެއް...\nމިއީ ޑައިޓް ކޯކަށް ދެވިހިފައިގެން އުޅެފައި، ފަހުން ފެން އުފައްދައިގެން ބޮޑު ވިޔަފާރިވެރިއަކަށްވި މީހެއްގެ ވާހަކަ އެވެ. އެމެރިކާ މީހެއް ކަމަށްވާ ކާރާ ގޯލްޑިންގެ ފެން ބްރޭންޑް...\nނުގަވައިދުން ދުއްވި ބަހަކަށް ހުރަސްއެޅުމުން ތައުރީފު\nމަގުމަތީގެ ރައްކާތެރިކަން ކަށަވަރުވާނީ އެންމެން ވެސް ގާނޫނާއި ގަވައިދުތަކަށް އަމަލުކޮށްގެންނެވެ. އެހެން ނޫން ނަމަ އެއްވެސްގެ މީހަކަށް މަގުމަތީގައި ރައްކާތެރި ކަމެއް ނުލިބޭނެ އެވެ. ހާއްސަކޮށް، ދުއްވާ އެއްޗެހީގައި އުޅޭ މީހުން މިކަމަށް ވަކިން ބޮޑަށް ސަމާލުވުން މުހިއްމެވެ. ހާދިސާއެއް ހިނގާ ކޮންމެ ތަނެއްގައި، ކޮންމެ ދަނޑިވަޅު...\nހުވަފެނުގައި ދިރުވައިލި އަނގޮޓި އޮތީ ބަނޑުގައި\nކޮންމެ ފަދަ ގޮތަކަށް ވެސް ހުވަފަނެއް ހަގީގަތަކަށް ވެދާނެ އެވެ. އެމެރިކާގެ ކެލިފޯނިއާގެ މި އަންހެން މިހާގެ ހުފަވަނެއް ވެސް "ހަގީގަތަކަށްވީ" މުޅިން ތަފާތު ގޮތަކަށެވެ.\nކުރީގެ އިނގިރޭސި އަންހެން މިއުޒިކް ބޭންޑް "ސްޕައިސް ގާލް" ގެ މެމްބަރު އަދި ފުޓްބޯޅަ ތަރި ޑޭވިޑް ބެކަމްގެ އަންހެނުން ވިކްޓޯރިއާ ބެކަމް ފެޝަން ލޭބަލެއް ލޯންޗްކުރިތާ 10 ވަރަކަށް އަހަރު ފަހުން، ބިއުޓީ ކަލެކްޝަނެއް ލޯންޗްކޮށްފި އެވެ.\nފޯނުން ވާހަކަ ދައްކަމުން އިށީނދެވުނީ ހަރުފައެއްގައި\nފޯނުން ވާހަކަ ދައްކަމުން ގޮސް ހަރުފައެއްގެ ގައިމަތީގައި އިށީނދެވި އެސޮރު ވިހަލުމުގެ ސަބަބުން ބުދަ ދުވަހު އިންޑިއާގައި މީހަކު މަރުވެއްޖެ އެވެ.\nމަހަކު އެއްފަހަރު ނެރޭ ފްރާންސްގެ މަޝްހޫރު މަޖައްލާ މޭރީ ކްލެއާގެ އިނގިރޭސިވިލާތުގެ އެޑިޝަން އަންނަ ނޮވެމްބަރު މަހުގެ ފަހުން ފެށިގެން، ޗާޕްކޮށްގެން ނުނެރޭ ގޮތަށް ހަމަޖައްސައިފި އެވެ.\nޖިންސީ ތަފާތުކުރުންތަކާ ހެދި އަންހެނުންނަށް ޑިޕްރެޝަން\nޖިންސީ ތަފާތުކުރުންތައް ތަޖުރިބާކުރަންޖެހޭ އަންހެނުންނަށް ޑިޕްރެޝަނާ ކުރިމަތިވުމުގެ ފުރުސަތު އެ ނޫން އަންހެނުން ވުރެ ތިން ގުނަ ބޮޑު ކަމަށް ދިރާސާއެއްގައި ބުނެފި އެވެ.\nނާސާ އިން އަރިއާނާގެ ލަވައަކާ ކުޅެލައިފި\nއެމެރިކާގެ ޖައްވީ އިދާރާ ނާސާ އިން ކުރިއަށް ރާވާފައިވާ ޕްރޮޖެކްޓްތަކުގެ ތެރެއިން އެންމެ ހާއްސަ އެއް ކަމަކީ 2024 ގައި ފުރަތަމަ ފަހަރަށް ހަނދަށް އަންހެނަކު ފޮނުވުމެވެ. މިކަން ޕްރޮމޯޓްކުރަން އެކި ކަހަލަ ކަންކަން ވެސް އަންނަނީ ކުރަމުންނެވެ.\nSeptember 02, 2019 8\nފުލުހުންގެ މޮޓޯކޭޑުގައި ފުރަތަމަ ފަހަރަށް އަންހެނެއް!\nފުލުހުންގެ ވީވީއައިޕީ މޮޓޯކޭޑުގައި ފުރަތަމަ ފަހަރަށް އަންހެން ފުލުހަކު މިއަދު ބައިވެރިވެއްޖެ އެވެ.\nޕެޑް ލޯންޗްކުރި އިވެންޓްގައި އަންހެނުން ނެތުމުން ފާޑުކިޔައިފި\nއިންޑިއާ ސަރުކާރުން އަންހެނުންނަށް އަގުހެޔޮކޮށް ޕެޑް ނުވަތަ ސެނިޓަރީ ނެޕްކިން ފޯރުކޮށްދޭން ފަށާފައިވާ ސްކީމްގެ ދަށުން އަގުހެޔޮކޮށް ޕެޑް ވިއްކަން ފެށުން އިފުތިތާހުކުރަން އަންގާރަ ދުވަހު ނިއު ދިއްލީގައި ބޭއްވި އިވެންޓެއްގެ އިސް ސަފުގައި އަންހެނުން ނެތުމުން އެކަމަށް ފާޑުކިޔުން އަމާޒުވެއްޖެ އެވެ.\nސިޔާސީ މީހުންގެ އަނބިން ބްލެކްމެއިލްކުރާ މީހަކު ހޯދަނީ\nއިންޑިއާގެ ފިރިހެނަކު އަންހެނެއްގެ ނަމުގައި ފޭސްބުކް އެކައުންޓެއް ހަދައިގެން، ލަކްނޫ ސަރުކާރުގެ އޮފިޝަލުންތަކެއްގެ އަނބިންނަށް ފްރެންޑް ރިކްއެސްޓް ފޮނުވުމަށް ފަހު، އެ މީހުންނަށް ގުޅައި ބްލެކްމެއިން ކުރަމުން ދިޔަ މައްސަލެއް ފަޅާއަރައި، އޭނާ ހޯދުމުގެ މަސައްކަތް ފަށައިފި އެވެ.\nމަންމަގެ ނަސޭހަތުން ލީނާ އަށް އުފެދުނު ލޯބި!\nއެއީ، މީގެ 23، އަހަރު ކުރި އެވެ. މޯލްޑިވްސް އިންލެންޑް ރެވެނިއު އޮތޯރިޓީ (މީރާ)ގެ ބޯޑު ޑިރެކްޓަރު، އަދި އެމްއެމްއޭގެ ސީނިއާ މެނޭޖަރު، ލީނާ ޒާހިރު ހުސެއިން، ސަރުކާރުގެ ވަޒީފާ އަށް 1996،...\nބަނޑުގައި އޮންނަ ދަރިފުޅަށް އަންނާރު ޖޫސް މުހިންމު\nމާބަނޑު ދުވަސްވަރު އަންނާރު ޖޫސް ބޯ ނަމަ ދަރިފުޅުގެ ސިކުނޑި ހެދިބޮޑުވުމަށް އެހީވެދޭ ކަމަށް ދިރާސާއެއްގައި ބުނެފި އެވެ.\nވައްކަން ކޮށްފައި ނުކުމެވުނީ ދަރިފުޅު ބަހައްޓާފައި\nއެމެރިކާގެ މިޑްލްޓައުން ސިޓީގައި ހިންގާ، ކުޑަކުދިންގެ އެއްޗެހި ވިއްކާ މަޝްހޫރު ފިހާރައަކުން ވައްކަން ކުރި އަންހެނުންތަކެއް، އެތަނުން ސްޓްރޯލާއެއް ވަގަށް ނަގައިގެން، ބަހައްޓާފައި ނުކުމެވި، ލަދުވެތި ގޮތަކަށް ބޭޒާރުވެއްޖެ އެވެ.\n"އަންހެނުން ބާކީކޮށްފައި ގައުމު ބިނައެއް ނުކުރެވޭނެ"\nރާއްޖޭގެ އާބާދީގެ ބޮޑުބައެއް އަންހެނުން ހިއްސާ ކުރާއިރު، ގައުމު ބިނާ ކުރުމާއި ޕްރޮފެޝަނަލް މަސައްކަތްތަކުގައި އަންހެނުން ބާކީ ނުކުރެވޭނެ ކަމަށް އެމްޑީޕީން މިއަދު ބުނެފި އެވެ.\nމީހެއްގެ ސިފަޔާއި އެ މީހެއްގެ ފޯރުންތެރިކަމަކީ ހުނަރުވެރިކަމާ ގުޅުން ހުރި ކަމެއް ނޫންކަން މި މީހާގެ ވާހަކައިން އެނގޭނެ އެވެ. މިއީ ރާނޫ މޮންޑާލް އެވެ. މި މީހާ ސޯޝަލް މީޑިއާގައި...


Commonwealth assessment team eh Rajje athuvejje\nކޮމަންވެލްތު އެސެސްމަންޓް ޓީމެއް ރާއްޖެ އަތުވެއްޖެ\nކޮމަންވެލްތު ސެކްރެޓޭރިއޭޓްގެ ދެވަނަ އެސެސްމަންޓް ޓީމް މިއަދު މެންދުރު ރާއްޖެ އަތުވެއްޖެ އެވެ. ކޮމަންވެލްތުގެ ޓީމެއް ރާއްޖެއަށް އައީ އަލުން އެ ޖަމާއަތުގެ މެމްބަރަކަށް ވުމަށް ރާއްޖެއިން ކުރަމުން އަންނަ މަސައްކަތުގައި ކުރިއެރުންތަކެއް ހޯދާފައި ވަނިކޮށެވެ.\nފޮރިން މިނިސްޓްރީން ބުނީ މިއަދު އައި ކޮމަންވެލްތު ޓީމުގެ އެންމެ އިސް ބޭފުޅެއްގެ ގޮތުގައި ހުންނެވީ ކޮމަންވެލްތު ސެކްރެޓޭރިއެޓްގެ ގަވަނަންސް އެންޑް ޕީސް ޑައިރެކްޓަރޭޓްގެ ސީނިއާ ޑިރެކްޓަރު މިސް ކެޓަލައިނާ ސަޕްލޯ ކަމަށާއި ކޮމަންވެލްތު ޓީމުގެ ދަތުރުގައި ބައެއް ވަޒީރުންނާއި، ސަރުކާރުގެ އިސް ބޭފުޅުންގެ އިތުރުން ރައްޔިތުންގެ މަޖިލީހުގެ ރައީސާއި، މިނިވަން މުއައްސަސާތަކުގެ މެމްބަރުންނާއި ޝަރުޢީ ދާއިރާގެ ބައެއް ފަރާތްތަކާބައްދަލު ކުރައްވާނެ ކަމަށެވެ.\nކޮމަންވެލްތުގެ ފުރަތަމަ އެސެސްމަންޓް ޓީމް ރާއްޖެއަށް އައީ އެ ޖަމާއަތުގެ މެމްބަރުކަން އަލުން ރާއްޖެއަށް ދޭން ކޮމަންވެލްތުގެ ސެކްރެޓަރީ ޖެނެރަލްގެ އަރިހުން ރައީސުލްޖުމްހޫރިއްޔާ 2018 ވަނަ އަހަރުގެ ޑިސެމްބަރު މަހު އެދިވަޑައިގަތުމާއި ގުޅިގެން މިދިއަ ޖެނުއަރީ މަހުގެ ތެރޭގައެވެ.\nކޮމަންވެލްތުގެ މެމްބަރު ގައުމަކަށް ވުމަށް ރާއްޖެއިން ހުށަހަޅަން ޖެހޭ ހުރިހާ ލިޔުމެއް މިދިޔަ ޖޫން މަހު ވަނީ ކޮމަންވެލްތުގެ ސެކްރެޓަރީ ޖެނެރަލްގެ އަތްޕުޅަށް އަރުވާފައެވެ.\nފޮރިން މިނިސްޓްރީ ކޮމަންވެލްތު ޖަމިއްޔާ\nދައުރު ފުޅާ ކުރަން ރާއްޖެ އެހީވާނެ: ރައީސް


Enmme Maguboolu Sheesha Ge Promotion "Special Offer" Anehkkaaves Fashaifi - Vaguthu\nމަޝްހޫރު ސައިކަލު ބްރޭންޑް "ހޮންޑާ"ގެ ރާއްޖޭގެ އޮތޮރައިޒް ޑިސްޓްރިބިއުޓަ ޝީޝާ އިން ސްޕެޝަލް އޮފަަރ ޕްރޮމޯޝަނެއް ފަށައިފިއެވެ. މި ޕްރޮމޯޝަނަކީ އަބަދުވެސް ޝީޝާގެ ކަސްޓަމަރުންގެ މެދުގައި އެންމެ މަގްބޫލު ޕްރޮމޯޝަނެވެ.\nޝީޝާ އިން ބުނީ، މިފަހަރުގެ ޕްރޮމޯޝަން ހާއްސަ ވަނީ އެ ކުންފުނީގެ އައުޓްލެޓްތަކުން ވިއްކާ ހުރިހާ މޮޑެލްއެއްގެ ސައިކަލު ތަކުން ވެސް ޑިސްކައުންޓް ލިބިގެންދާނެތީ ކަމަށެވެ. އެގޮތުން ބައެއް ސައިކަލުތަކުން 9000 ރުފިޔާއާ ހަމައަށް ޑިސްކައުންޓް ލިބޭނެއެވެ.\nއަންނަ ޖުލައި މަހުގެ 10 ވަނަ ދުވަހުގެ ނިޔަލަށް މި ޕްރޮމޯޝަން ޝީޝާގެ ހުރިހާ އައުޓްލެޓެއްގައި ކުރިއަށްދާނެއެވެ.\nކޮވިޑް-19 އާ ގުޅިގެން މާލެ ސިޓީގައި އިއުލާނުކޮށްފައިވާ ފުރަބަންދަށް މިހާރު ލުއި ދީފައިވާ އިރު، ޝީޝާއިން ވެސް ވަނީ އާ އާންމު ހާލަތަށް ތައްޔާރުވެފައެވެ. ޝީޝާއިން ވެސް މިހާރު ކަސްޓަމަރުންނަށް ބާރު އަޅަނީ އޮންލައިންކޮށް ހިދުމަތް ހޯދުމަށެވެ.\nއެގޮތުން ޝީޝާއިން ލިބެން ހުރި ހުރިހާ ސައިކަލުތަކާއި އެ ސައިކަލުތަކާއި ބެހޭ މައުލޫމާތު ޝީޝާގެ ފޭސްބުކް ޕޭޖް އަދި ވެބައިސައިޓުން ލިބޭނެއެވެ.\nޝީޝާ އިން ބުނީ، މިގޮތަށް އޮންލައިންކޮށް ހިދުމަތް ހޯދުމުގެ ބަދަލުގައި ކަސްޓަމަރުން ބޭނުންވާނަމަ ޝީޝާގެ އައުޓްލެޓަށް އައުމުގެ ފުރުސަތު ލިބޭނެ ކަމަށެވެ.\nޝީޝާގެ ބައެއް އައުޓްލެޓްތައް ހިންގަމުން ދަނީ ސާވިސް ސެންޓަރަކާވެސް އެކުގައެވެ. އެއީ މާލެ ހުޅުމާލެ، އައްޑޫ އަދި ކުޅުދުއްފުށީގައެވެ. ކޮވިޑް-19އާ ގުޅިގެން ޝީޝާގެ ސާވިސް ސެންޓަރުތައް ހިންގަމުންދާ މި ރަށްތަކުގެ ސާވިސް ސެންޓަރުތަކުގައި "ޕިކްއަޕް އެންޑް ޑްރޮޕް ސާވިސް"ގެ ނަމުގައި ހާއްސަ ހިދުމަތެއް ވަނީ ތައާރަފްކޮށްފައެވެ.\nޝީޝާ އިން ބުނީ، ސާވިސް ޗާޖެއް ނަގާ ގޮތަށް ދޭ މި ހިދުމަތުގެ ތެރެއިން ސައިކަލު ރިޕެއާ ކުރުމަށްޓަކައި އެ އައުޓްލެޓްލެޓެއްގައި ހުންނަ ސާވިސް ސެންޓަރަށް ސައިކަލު ގެނެސް ދިނުމާއި، ސައިކަލު ރިޕެއާކޮށް ނިމުމުން، އެނބުރާ ގެންގޮސްދޭނެ ކަމަށެވެ.\nމިކަމަށް ޖެހޭނީ އެޕޮއިންޓްމެންޓެއް ހަދާށެވެ. ބުކިން ހެދުމަށް 9643215 އަށް ނަމާއި ފޯނު ނަމްބަރު އަދި ވެހިކަލް ނަމްބަރު ފޮނުވާލާށެވެ. ނޫނީ ވެބްސައިޓް މެދުވެރިކޮށް އެ ހިދުމަތަށް އެދެވޭނެއެވެ.\nޝީޝާއަކީ ރާއްޖޭގައި އެންމެ ފުޅާދާއިރާއެއްގައި އެންމެ ފަހުގެ ބްރޭންޑެޑް ސައިކަލުތައް ވިއްކަމުން އަންނަ ކުންފުންޏެވެ. ރާއްޖޭގެ ބޮޑެތި ހުރިހާ ރަށެއްގައި އެ ކުންފުނީގެ އައުޓްލެޓްތައް ހިންގަމުން ދެއެވެ.


SunOnline: Coronavirus: Spain gai 1 dhuvas therey 838 maru\nކޮރޯނާވައިރަސް: ސްޕެއިންގައި އެއް ދުވަސް ތެރޭ 838 މަރު\nރުގިއްޔާ މުހައްމަދު މޫސާ 29 Mar 2020, 17:23\nސްޕެއިންގެ މެޑްރިޑްގައި ކޮރޯނާވައިރަހަށް ޕޮޒިޓިވްވެފައިވާ މީހުންނަށް ފަރުވާ ދިނުމަށް ހަދާފައިވާ ފެސިލިޓީއެއް -- ފޮޓޯ: ގެޓީ\nމެޑްރިޑް (މާޗް 29): ސްޕެއިންގައި ކޮރޯނާވައިރަހަށް ޕޮޒިޓިވްވި 838 މީހަކު އިއްޔެ މަރުވެފައިވާ ކަމަށް އެގައުމުގެ ހެލްތު މިނިސްޓްރީން ބުނެފި އެވެ.\nކޮރޯނާވައިރަހުގެ ސަބަބުން ދުނިޔެއިން ދެވަނައަށް އެންމެ ގިނަ އަދަދަކަށް މީހުން މަރުވެފައިވާ ސްޕެއިންގައި އިއްޔެއަކީ ވައިރަސް ޖެހުނު އެންމެ ގިނަ މީހުން މަރުވި ދުވަހެވެ. އަދި މިހާރު ކޮވިޑް-19 ޖެހިގެން އެގައުމުން މަރުވި މީހުންގެ އަދަދު ވަނީ 6،528އަށް އަރާފަ އެވެ.\nސްޕެއިންގައި މިހާތަނަށް 78،700އަށް ވުރެ ގިނަ މީހުން ވަނީ ކޮރޯނާވައިރަހަށް ޕޮޒިޓިވްވެފަ އެވެ.\nއެގައުމުން ވައިރަސް ފެތުރުން ހުއްޓުވުމަށް އަޅާފައިވާ ފިޔަވަޅުތަކުގެ ތެރޭގައި ސްކޫލުތަކާއި ރެސްޓޯރެންޓުތަކާއި ކޮންމެހެން ބޭނުންވާ ތަކެތި ނޫން އެހެނިހެން ތަކެތި ވިއްކާ ފިހާރަތައް މިމަހުގެ 14އިން ފެށިގެން ބަންދު ކުރުން ހިމެނެ އެވެ. އަދި އިއްޔެ އެގައުމުގެ ސަރުކާރުން ވަނީ އަސާސީ ހިދުމަތްދޭ ފަރާތްތައް ނޫން އެހެން އެންމެން ދެ ހަފްތާއަށް ގޭގައި މަޑު ކުރުމަށް އަންގާފަ އެވެ.\nކޮރޯނާވައިރަސް ޖެހިގެން ދުނިޔެއިން އެންމެ ގިނަ އަދަދަކަށް މީހުން މަރުވެފައި ވަނީ އިޓަލީގަ އެވެ. އެގައުމުގައި 92،400އަށް ވުރެ ގިނަ މީހުން ވައިރަހަށް ޕޮޒިޓިވްވެ، އޭގެ ސަބަބުން 10،023 މީހަކު ވަނީ މަރުވެފަ އެވެ. އަދި މިހާރު ވައިރަހަށް އެންމެ ގިނަ އަދަދަކަށް މީހުން ޕޮޒިޓިވްވެފައި ވަނީ އެމެރިކާގަ އެވެ. އެގައުމުގައި 124،000އަށް ވުރެ ގިނަ މީހުން ވައިރަހަށް ޕޮޒިޓިވްވެ، އޭގެ ސަބަބުން 2،190 މީހަކު ވަނީ މަރުވެފަ އެވެ.\nސްޕެއިންއަށް އެތެެރެވާ މީހުން ކަރަންޓީނު ކުރުން ހުއްޓާލަނީ\nސްޕެއިންގައި ބޭރަށް ދާނަމަ މާސްކު އަޅަން މަޖުބޫރުކޮށްފި


މިމިނިސްޓްރީގެ ބޭނުމަށް މިއިއުލާނާއި އެކު ހިމެނިފައިވާ2ލިސްޓްގައިވާ ތަކެތި ގަނެ ހދ.ހަނިމާދޫ އެގްރިކަލްޗަރ ސެންޓަރ އަށް ޑެލިވަރީ ކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މިމަސައްކަތް ކޮށްދިނުމަށް ޝައުގުވެރިވެލައްވާ ފަރާތްތަކުން 2020 ފެބްރުވަރީ 05 ވާ ބުދަ ދުވަހުގެ 11:00 އަށް އަންދާސީ ހިސާބު ހިއްޕަވައިގެން މިމިނިސްޓްރީއަށް (ވެލާނާގެ7ވަނަ ފަންގިފިލާއަށް) ވަޑައިގެންދެއްވުން އެދެމެވެ.\n- Submission Form 1\n- Submission Form 2


Visnaa! Vote ganna moosumah thayyaaru tha? | Mihaaru\nވިސްނާ! ވޯޓު ގަންނަ މޫސުމަށް ތައްޔާރުތަ؟\nމިދިޔަ އަހަރު ލޯކަލް ކައުންސިލްތަކުގެ އިންތިޚާބުގައި ވޯޓު ލީ ކަމުގެ ނިޝާން މީހަކު ދައްކާލަނީ: ރާއްޖޭގައި ވޯޓު ގަނެވިއްކުން އާއްމު. ފައިލް ފޮޓޯ: ނިޝާން އަލީ/ މިހާރު\n31 މެއި 2018 - 08:43\nރިޔާސީ އިންތިޚާބު ބޯމަތިވެ، އަންނަ އަހަރު ރައްޔިތުންގެ މަޖިލީހުގެ އިންތިޚާބު ވެސް ބާއްވަން އުޅޭ މި ދަނޑިވަޅުގައި އިސާހިތަކު ވޯޓު ގަނެވިއްކުމުގެ ފޯރި ހިއްޕާލާފާނެ އެވެ. މާޒީގެ ހުރިހާ ކަމަކަށް ބަލާ އިރު ކުރިއަށް ލަފާކުރެވެނީ އެ ގޮތަށެވެ.\nވޯޓު ގަނެވިއްކުމަކީ ރާއްޖެ ފަދަ ހަގު ޑިމޮކްރެސީތަކުގައި އިންތިޚާބުތަކަށް ކުރިމަތިވެފައި އޮންނަ ވަރަށް ބޮޑު މައްސަލައެކެވެ. އެކަން ހައްލުކުރުމުގެ ގޮތުން އެކި ކަންކަން އެކި ގައުމުތަކުގައި ކުރެ އެވެ. އޭގެ ތެރޭގައި، ފައިސާ ނުވަތަ ތަކެތި ދީގެން ވޯޓު ހޯދުން ހުއްޓުވަން މަސައްކަތްކުރުން ހިމެނެ އެވެ. އެކަމަކު ރަނގަޅަށް ތަންފީޒު ނުކުރެވުމާއި ފިޔަވަޅު ނޭޅުމުގެ ސަބަބުން އެކަން މާ ބޮޑަކަށް ކާމިޔާބު ވަމުންނެއް ނުދެ އެވެ. އެހެންކަމުން، ވޯޓު ގަނެވިއްކުން ހުއްޓުވުމުގެ މަސައްކަތްތައް، ވޯޓު ލާ މީހުން ނުވަތަ އާއްމުންނަށް ބޮޑަށް އަމާޒުކުރުން ފަހަކަށް އައިސް ވަނީ އިތުރުވެފަ އެވެ. އޭގެ ތެރޭގައި، ސިޔާސީ މީހުން ދޭ އެއްޗެހީގައި ނުހިފަން އަހުދުކުރުވުން ހިމެނެ އެވެ. އަދި މިއީ ކޮންމެވެސް މިންވަރެއްގެ އެދެވޭ ނަތީޖާއެއް ނުކުންނަ ކަމެއްކަން ފިލިޕީންސްގައި ހެދި ދިރާސާއަކުން އެނގިފައިވެ އެވެ.\nއިންތިޚާބުތަކުގައި ވޯޓު ލާން ތިބޭ އާއްމުންނަށް ސިޔާސީ މީހުން އެއްޗެހި ދީ، ޒާތީ ބޭނުންތައް ފުއްދައިދިނުމަކީ ރާއްޖޭގައި އާއްމު ކަމެކެވެ. ރައްޔިތުންގެ މަޖުބޫރީ ހާލަތްތަކާއި ފަގީރުކަމުގެ ނާޖާއިޒު ފައިދާ ނަގައިގެން، ކެމްޕެއިންތަކުގައި އެންމެ ފޯރީގައި ކުރާ އެއް ކަމަކީ އެއީ އެވެ. "ދިއްކޮށްލާ ހަދިޔާއެއް"ގެ ގޮތުގައި ނަގުދު ފައިސާ އިން ފެށިގެން ގޮސް ދޮންނަ މެޝިނާއި އެއާކޯނަށް ދަންދެން ބަހާފައި އެބަ ހުއްޓެވެ. ބައެއް ފަހަރު ސިއްރަކުން ވެސް ނޫނެވެ. އެކަމަކު ފާޅުގައި އަދި އާދަވެގެން ކުރާ ކަމަކަށް ވާތީ އެއީ މައްސަލައެއް ނޫން ކަމަށް ހެދޭކަށް ނެތެވެ. އެއީ ހަދިޔާ ނުވަތަ ސޮދަގާތެއް ނޫނެވެ. ވޯޓަށް ނުފޫޒު ފޯރުވަން ދޭ ރިޝްވަތެވެ.\nވޯޓު ގަތުމާއި ވިއްކުމަކީ ކޮރަޕްޝަންގެ އަމަލެވެ. އެއީ މިނިވަން، އިންސާފުވެރި އިންތިޚާބަކަށް އެޅޭ ބޮޑު ހުރަހެކެވެ. އޭގެ ސަބަބުން މަދު ބަޔަކަށް މަންފާތަކެއް ލިބުނަސް، ދެން ތިބޭ އެންމެންނަށް ލިބެނީ ބޮޑު ކެއްސެކެވެ؛ ބާރުވެރި މަގާމްތަކަށް އަންނަނީ އެ މަގާމެއްގެ ޒިންމާތަކާއި ރައްޔިތުންގެ އުއްމީދުތަކަށް ހަރާންކޯރުވާ މީހުންނެވެ.\nއެންމެ ފަހުގެ ރިޔާސީ އިންތިޚާބުގެ ކުރިން 2013ގައި ޓްރާންސްޕޭރެންސީ މޯލްޑިވްސް އިން ނެރުނު ރިޕޯޓެއްގައި، ވޯޓު ގަތުމުގެ މައްސަލަ ދެނެގަންނަން ހެދި ކުޑަ ދިރާސާއެއްގެ މައުލޫމާތު ބަޔާންކޮށްފައިވެ އެވެ. އެ ދިރާސާގައި ތިން ރަށެއްގެ މީހުންގެ ވާހަކައިން އެނގުނު ގޮތުގައި ފައިސާ އާއި ތަކެތި ދީގެން ވޯޓަށް ނުފޫޒު ފޯރުވުމުގެ އެތައް ގޮތެއް ރާއްޖެ އިން ފާހަގަކުރެވެ އެވެ. ބައެއް ކެމްޕެއިންތަކުގައި، "ނީލަމެއް ހެން"، ބުނި ކޮންމެ އެއްޗެއް ދޭ އިރު ބައެއް ފަހަރު ކެމްޕެއިނެއް ކުރަން ވެސް ނުޖެހި، ވޯޓުލުމުގެ ހަފްތާއެއްހާ ދުވަސް ކުރިން އެ ރަށަކަށް ފައިސާކޮޅެއް ބަހާލައިގެން ކެންޑިޑޭޓް ފަރުޖައްސާލާކަން ވެސް ފާހަގަކޮށްފައިވެ އެވެ. ކެމްޕެއިން މެނޭޖަރުންނާއި ޕާޓީތަކުގެ އެކްޓިވިސްޓުންނާއި އޭޖެންޓުން އަދި ބައެއް ފަހަރު ކެންޑިޑޭޓުން އަމިއްލަ އަށް ވެސް ވޯޓު ގަތުމުގެ މަގްސަދުގައި ފައިސާ އާއި ތަކެތި ބަހައިއުޅޭކަން ދިރާސާ އިން ވަނީ އެނގިފަ އެވެ. މިފަދަ އެތައް ކަމެއް ވޭތުވެދިޔަ އިންތިޚާބުތަކުގައި ހިނގި އިރު ހުއްޓުވިފައެއް ނެތެވެ. ފިޔަވަޅެއް އެޅިފައެއް ނެތެވެ.\nއެހެންވެ ޓްރާންސްޕޭރެންސީން އެއް ކަމަކަށް އޭރު ލަފާދިނީ ޓާސްކްފޯސްއެއް އުފައްދައިގެން، ވޯޓު ގަތުމުގެ މައްސަލަތައް ތަހުގީގުކޮށް ދައުވާކުރަން އަހައްމިއްޔަތުކަން ދިނުމަށެވެ. އަދި ވޯޓު ގަތުން ހުއްޓުވަން ހަރުދަނާ ގާނޫނީ ފިޔަވަޅު އެޅުމުގެ ގޮތުން އިންތިޚާބުތަކާ ބެހޭ އާއްމު ގާނޫނަށް އިސްލާހު ގެންނަން ވެސް ލަފާދީފައިވެ އެވެ. މިއިން ކަމެއް ކޮށްފައެއް ނުވެ އެވެ. ވޯޓު ކަރުދާހުގައި އިތުރު ފާހަގައެއް ނުވަތަ ވޯޓުގެ ސިއްރުކަން ގެއްލޭނެ ނިޝާނެއް ކަހަލަ އެއްޗެއް ޖަހައިފިއްޔާ ވޯޓު ބާތިލްވާ ގޮތަށް ގާނޫނަށް އިސްލާހެއް ގެންނަން ޕީޕީއެމުން ހުށަހަޅާފައި ވެސް އަނބުރާ ގެންދިޔައީ އެވެ. އެ ގޮތަށް ފާސްކުރާކަށް އެމްޑީޕީން ވެސް ބޭނުމެއް ނުވި އެވެ.\nވޯޓު ގަތުމަކީ މިހާރު ވެސް ކުށެކެވެ. ވޯޓު ދޭން ހުރި މީހަކަށް ނުފޫޒު ފޯރުވުމުގެ މަގްސަދުގައި، "ގާނޫނީ ގޮތުން ހުއްދަކޮށްފައި ނުވާ މަންފާއެއް ދިނުމަށް ހުށަހެޅުން ނުވަތަ ދިނުން" އެއީ ކުށެއް ކަމަށް ގާނޫނުލް އުގޫބާތުގައިވެ އެވެ. އެކަމަކު ވޯޓު ގަނެވިއްކުމަކީ ކުށެއް ކަމަށް ކުރީގެ ގާނޫނުލް އުގޫބާތުގައި އޮތުމަކުން ވެސް ހައްލެއް ލިބިފައި ނެތްކަން ފާހަގަކުރަން ޖެހެ އެވެ.\nމިދިޔަ ލޯކަލް ކައުންސިލް އިންތިހާބުގައި ވޯޓު ގުނަނީ.-- ފައިލް ފޮޓޯ: ހުސެން ވަހީދު /މިހާރު\nވޯޓު ލަނީ ސިއްރުންނެވެ. ފައިސާ ނުވަތަ އެ ނޫން ވެސް މަންފާއެއްގައި ހިިފިޔަސް، އެ މީހަކު ބޭނުން ގޮތަކަށް ވޯޓު ލުމުގެ އިޚްތިޔާރު އޮންނާނެ އެވެ. އެކަމަކު މާޒީގެ ތަޖުރިބާ އަށް ބަލާ އިރު، ވޯޓު ގަންނަ މީހުން ވަރަށް ހުޝިޔާރެވެ. ހެއްކެއްގެ ގޮތުގައި ފޯނުން ވަގަށް ވޯޓު ކަރުދާސްކޮޅުގެ ފޮޓޯ ނަގަން، ކެންޑިޑޭޓުގެ ފަރާތުން ވޯޓު ލާ މަރުކަޒުގައި ހުންނަ މީހަކަށް ވޯޓު ކަރުދާސްކޮޅު ދައްކަން، ނުވަތަ ވޯޓު ގުނާ ވަގުތު ކެންޑިޑޭޓްގެ މަންދޫބަށް ފެންނާނެ ގޮތަށް ކަރުދާސްކޮޅުގައި ވަކި ކަހަލަ ފާހަގައެއް ޖަހާފައި ބަހައްޓަން ޝަރުތުކޮށްފައި އެބަ ހުއްޓެވެ. އޭގެ އިތުރުން، ޓްރާންސްޕޭރެންސީގެ ރިޕޯޓްގައި ފާހަގަކޮށްފައިވާ ގޮތުގައި، އައިޑީ ކާޑު އަތުލައި ވޯޓު ލުމުގެ ހައްގު ނިގުޅައިގަތުމަކީ ވެސް ވޯޓު ގަންނަ މީހުން ބޭނުންކުރާ އުކުޅެކެވެ. އެހެންކަމުން، މިފަދަ ހާލަތްތަކުގައި، ފައިސާގައި ހިފައިފައި ބޭނުންވާ ގޮތަކަށް ވޯޓުލާން އުޅުނަސް އެކަން ވާކަށް ނޯންނާނެ އެވެ. ކުރިއަށް ހުރި އިންތިޚާބުތަކުން އާ ކަންތައްތަކެއް ފެނުމަކީ ވެސް ދުރު ކަމެއް ނޫނެވެ.\nފިލިޕީންސްގައި ހިންގާ ވޯޓު ވިއްކުން ހުއްޓުވުމުގެ ކެމްޕެއިންތަކުން ނަތީޖާ ނުކުންނަނީ ކިހާ ވަރަކަށްތޯ ބަލަން ދިރާސާއެއް ހެދި އިރު ވެސް ފާހަގަކުރެވުނީ ވޯޓު ގަންނަން ބޭނުންވާ މީހާ ދޭ އެއްޗެއްގައި ހިފުމަށް ފަހު ވޯޓު ލާނެ ކެންޑިޑޭޓަކު އަމިއްލަ އަށް އިޚްތިޔާރުކުރަން ހިތްވަރު ދިނުމަކީ ވޯޓު ވިއްކުން ހުއްޓުވޭ ކަމެއް ނޫން ކަމެވެ. އެއާޚިލާފަށް، ވޯޓު ނުވިއްކަން ވައުދުވުމަކީ ކޮންމެވެސް ވަރެއްގެ ހެޔޮ ބަދަލެއް އަންނަ ކަމެއްކަން އެނގުނެވެ. އެގޮތުން ސިޓީ ކައުންސިލްތަކުގެ އިންތިޚާބުގައި އެ ގޮތަށް ވައުދުވި އާއްމުންގެ ތެރޭގައި ވޯޓު ވިއްކުން 11 ޕަސެންޓް ދަށަށް ދިޔަ އެވެ. އެކަމަކު، ސިޓީ ކައުންސިލް އިންތިޚާބާ އަޅާބަލާ އިރު ވޯޓު ހޯދަން ފައިސާ ބަހާ އަދަދު ގިނަ މޭޔަރުންގެ އިންތިޚާބުގައި، ވޯޓު ވިއްކި މިންވަރަށް އެއްވެސް ބަދަލެއް ނާދެ އެވެ. މީގެ މާނައަކީ ވޯޓު ނުވިއްކަން އާއްމުން ލައްވައި އަހުދުކުރުވުމަކީ މަދުން ފައިސާ ދައުރުވާ އިންތިޚާބުތަކުގައި ވޯޓު ވިއްކުން މަދުކުރެވިދާނެ ގޮތެއް ކަމެވެ. އެކަމަކު ބޮޑެތި އެއާކޯނު ކަހަލަ އެއްޗެހި ބަހާ އިންތިޚާބެއްގައި އެ ކަމުން ނަތީޖާއެއް ނުކުމެދާނެ ކަމަށް ބަލައިގެނެއް ނުވާނެ އެވެ.\nވޯޓު ގަނެވިއްކުމުގެ މައްސަލަ ހައްލުކުރުމުގައި ރާއްޖޭގައި ހުރިހާ ކަމެއް ވެސް އޮތީ ހަރުދަނާކުރަން ޖެހިފަ އެވެ. ގާނޫނީ އޮނިގަނޑާއި ފިޔަވަޅު އެޅުމާއި އާއްމުން ހޭލުންތެރިކުރުން ވެސް މެ އެވެ. މި ކަންކަން ކުރަން ސިޔާސީ މީހުންގެ ޝައުގުވެރިކަމެއް އަދި ނިޔަތެއް ނެތް އިރު، ފާހަގަކުރަން ޖެހެނީ ހުރިހާ ކަމެއް ވެސް ގޮސް ނިމެނީ ވޯޓު ލާ މީހާއާ ހިސާބުން ކަމެވެ. ވޯޓު ގަންނަން ދާ މީހާ އަށް ނޫނެކޭ ބުނާނެ ހިތްވަރު އެބަހުރި ހެއްޔެވެ؟\nކެންޑިޑޭޓުން ދިއްކޮށްލާ "ހަދިޔާތަކު"ގައި ހިފުމާއި އެ މީހުން މެދުވެރިކޮށް ޒާތީ ފައިދާތައް ހޯދުމުގެ ބަދަލުގައި، ރަށަށް، އަތޮޅަށް ނުވަތަ ގައުމަށް އެ މީހުން ކޮށްދޭނެ ކަންކަމުގެ އަހުދުތައް ކުރުވިދާނެ އެވެ. އަދި އިންތިޚާބަށް ފަހު އެ މީހުން އެ ވައުދުތައް ފުއްދާތޯ ބަލައި ޒިންމާދާރުކުރެވިދާނެ އެވެ.\nކޮލަމް ރިޔާސީ އިންތިޚާބު ވޯޓުދިނުމުގެ ހައްގު ވިސްނާ!\nމިފަހަރު ވޯޓު ފޭރޭނީ. ގަންނާނީކީ ނޫން. ވޯޓް ގްރޭބިންގ\nދިއްކޮށްލާ ހަދިޔާގަ ހިފާފަ ހިތާ ސިކުނޑި ބޭނުން ކޮށްގެން ވޯޓް ލާންވީ. ދޭމީހާ ހެޔޮއެދިގެން އެ ދެނީވެސް އަހަރުމެން ނިކަމެތި ރައްޔަތުން އަތުން ނަގާ ޓެކްސް ފައިސާ، ވެނުމަސް ވެނަށް ކާންދޭ އުޞޫލުން. ވަރަށް ވިސްނާފަނޫނީ ނަމަނަމަ ވޯޓެއް ނުދޭތި.\nމިފަހަރު އޮތީ ޤައުމީ ރޫހެއް.... މުޅި ޤައުމުގެ ހަމަޖެހުމަށް މިފަހަރު ބޭނުމީ ބަދަލެއް.5އަހަރު މިހާރު ނިމެން ވަރަށް މަދުދުވަސް ކޮޅަކަށް ވެއްޖެ....ވައުދުވެފަ ވައުދު ނުފުއްދާ ބަޔަކަށް ދޭނެ ވޯޓެއް އޮންނާނެ ބާ؟؟؟؟؟؟


ޝައްވާލު މަހަށް ހަނދު ސާބިތުކުރުން މާދަމާ ރޭ | Jazeera\tޝައްވާލު މަހަށް ހަނދު ސާބިތުކުރުން މާދަމާ ރޭ - Jazeera\nޝައްވާލު މަހަށް ހަނދު ސާބިތުކުރުން މާދަމާ ރޭ\nއީމާ މުހައްމަދު ވަހީދު June 2, 2019 71 views0\nމިއަހަރުގެ ޝައްވާލު މަހުގެ ހަނދު ސާބިތުކުރުމަށް ބާއްވާ ޖަލްސާ މާދަމާ ރޭ ބޭއްވުމަށް ހަމަޖައްސައިފިއެވެ.\nއިސްލާމީ މަރުކަޒުގައި ބާއްވާ އެ ޖަލްސާގައި ހަނދު ސާބިތުކުރުމަށް ގެންގުޅޭ އުސޫލުތަކާއި ފަލަކީ ގޮތުން ހަނދު ސާބިތު ކުރުމުގައި ގެންގުޅޭ އުސޫލުތަކުގެ މައްޗަށް ބިނާކޮށް މިއަހަރުގެ ފިތުރު އީދު ދުވަސް އިއުލާނު ކުރެވޭނެއެވެ.\nއެހެން އަހަރުތަކޭ އެއްގޮތަށް މިއަހަރު ވެސް ޝައްވާލު މަހުގެ ހަނދު ދުށް މީހަކު ހެކި ބަސް އަދާކުރަން ޖެހެނީ މާލޭގައި ނަމަ މާލޭގެ ކޯޓެއްގެ ޤާޒީއެއްގެ ކުރިމަތީގައެވެ. އަދި އަތޮޅުތަކުގައި ނަމަ އެރަށެއްގެ މެޖިސްޓްރޭޓް ކޯޓުގެ މެޖިސްޓްރޭޓުގެ ކުރިމަތީގައެވެ.\nޝައްވާލް މަހުގެ ހަނދުގެ މައްސަލަ ވަކިގޮތަކަށް ނިމެންދެން މާދަމާ ހަވީރު 5:30 އިން ފެށިގެން ޖުޑީޝަލް އެޑްމިނިސްޓްރޭޝަނާއި ރަށްރަށުގެ މެޖިސްޓްރޭޓް ކޯޓުތަކާއި، ސިޓީކައުންސިލް އިދާރާގެ އިތުރުން އަތޮޅު ކައުންސިލް އިދާރާތައް އަދި ރަށު ކައުންސިލް އިދާރާތައް ވެސް ހުޅުވިފައި ހުންނާނެ ކަމަށް ޑީޖޭއޭ އިން ބުނެއެވެ.


ކޮވިޑް-19: ރަޝިއާއިން އުފެއްދި ކޮވިޑް ވެކްސިން ފުރަތަމަ ޖަހަނީ ޑޮކްޓަރުންނާއި ޓީޗަރުންގެ ގަޔަށް | Sandhaanu\nކޮވިޑް-19: ރަޝިއާއިން އުފެއްދި ކޮވިޑް ވެކްސިން ފުރަތަމަ ޖަހަނީ ޑޮކްޓަރުންނާއި ޓީޗަރުންގެ ގަޔަށް\nރަޝިއާ އިން ކޮވިޑް-19 ބައްޔަށް އުފެއްދި ވެކްސިން ފުރަތަމަ ވެސް ޖަހަން ނިންމާފައިވަނީ އެގައުމުގެ ޑޮކްޓާރުންނާއި ޓީޗަރުންގެ ގަޔަށް ކަމަށް އެގައުމުން ހާމަކޮށްފި އެވެ.\nއެގައުމުގެ ހެލްތު މިނިސްޓަރު މީކާއީލް މުރަޝްކޯ އާ ހަވާލާދީ މީޑީއާ ރިޕޯތްތައް ބުނާގޮތުން އެގައުމުގެ ދައުލަތުގެ ރިސާޗް ފެސިލިޓީއކަމުގައިވާ ގަމަލެޔާ އިންސްޓްޓިއުޓުން އުފެއްދި ވެކްސިންގެ ކްލިނިކަލް ޓްރެޔަލްތައް މިހާރުވަނީ ނިމިފަ އެވެ. އެ ވެކްސިން ރަޖިސްޓްރީ ކުރުމަށް ކަރުދާހުގެ މަސައްކަތް ކުރިއަށްދާކަމަށް ވެސް މިނިސްޓަރަާއި ހަވާލާދީ ރިޕޯޓްތައް ބުނެ އެވެ.\nމީޑިއާ ރިޕޯޓްތައް ބުނާގޮތުން ރަޝިއާއިން މިހާރުވަނީ މިވެކްސިންގެ ދިނުމަށް ބޮޑު މަޝްރޫއެއް ފަށަން ތައްޔާރުވެފައެވެ. ވެކްސިން އާންމުންނަށް ދިނުމުގެ ކުރިން ސިއްޚީދާއިރާގެ ކުރީސަފުގައި ތިބި މީހުންނަށް ވެކްސިންދިނުމަށް އެގައުމުން ވަނީ ނިންމާފަ އެވެ.\nއެގޮތުން ފުރަތަމަ ވެކްސިން ދިނުމަށް ހަމަޖެހިފައިވަނީ ޑޮކްޓަރުންނާއި އަދި ޓީޗަރުންނަށް ކަމަށް މީޑީއާ ރިޕޯޓްތައް ބުނެ އެވެ.\nމި ވެކްސިންގެ ރެގިއުލޭޓްރީ ހުއްދަ މި އޯގަސްޓްމަހު ތެރޭގައި ދިނުމަށް އެގައުމުގެ ސަރުކާރުން ވަނީ ނިންމާފައެވެ. މި ހުއްދަ ލިބުމާއެކުު ވެކްސިން ދިނުމުގެ ބޮޑު މަޝްރޫއުގެ މަސައްކަތް ވަރަށް ބާރަށް ކުރިއަށް ގެންދިއުމަށް އެގައުމުން ވަނީ ނިންމާފަ އެެވެ.\nރަޝިއާއިން އުފެއްދި ކޮވިޑް ވެކްސިން އާއި ގުޅިގެން ދުނިޔޭގެ އެކިފަރާތްތަކުން ދަނީ ކަންބޮޑުވުން ފާޅުކުރަމުންނެވެ. އެގޮތުން ދުނިޔޭގެ ސިއްޚަތު ޖަމިއްޔާ ޑަބްލިއުއެޗްއޯ އިން ވެސް ވަނީ އަވަސްއަރުވާލައިގެން ވެކްސިން އުފެއްދުމަށް އުޅުމުގެ ބަދަލުގައި ގައިޑްލައިންތަކަށް ތަބާވުމަށް ރަޝިއާއަށް އަންގާފައެވެ.\nއަދި މީގެ އިތުރުން ބައެއް ސައިންސްވެރިންވެސް ވަނީ ރަޝިޔާއިން ތައްޔާރުކުރި ކޮވިޑްވެކްސިންނާ އާމެދު ކަންބޮޑުވުން ފާޅުކޮށްފަ އެވެ. ރަޝިއާއިން އުފެއްދި މި ވެކްސިންގައި ކްލިނިކަލް ޓްރެޔަލްތައް ފުރިހަމަކޮްފައިނުވާކަމުގެ ތުހުމަތު ވެސް ބައެއް ސައިންސްވެރިންވަނީ ކޮށްފަ އެވެ.


މަސްގަންނަ ބޭރުގެ ބޯޓްފަރު ރާއްޖެ ގެނެސް މަސްވިއްކުމަށް މެންބަރުން ތާޢީދު މަސްގަންނަ ބޭރުގެ ބޯޓްފަރު ރާއްޖެ ގެނެސް މަސްވިއްކުމަށް މެންބަރުން ތާޢީދު\nދިވެހި މަސްވެރިން ބާނާ މަސް ގަތުމުގެ ހުއްދަ މިހާރު ދީފައިވާ ހަތަރު ކުންފުޏާއެކު ވެފައިވާ އެއްބަސްވުން ބާޠިލުކޮށް މަސްގަންނަ ބޭރުގެ ބޯޓް ފަހަރަށް މަސް ވިއްކޭނެ ގޮތްހަދާ މަހަށް ހަމަ އަގު ހޯދައިދިނުމަށް ހުށައެޅި ޤަރާރަށް ރައްޔިތުންގެ މަޖިލީހުގެ މެންބަރުން ތާޢީދުކޮށްފިއެވެ.\nބޭރުގެ ބޯޓްފަހަރު ރާއްޖެއައިސް މަސްވެރިންގެ އަތުން މަސްގަތުމަށް ހުއްދަ ދިނުމަށް، ދުވާފަރު ދާއިރާގެ މެންބަރު އިސްމާޢީލް އަޙްމަދު ހުށަހެޅި ޤަރާރަށް ބަހުސްކުރައްވަމުން މެންބަރުން ވަނީ މި ޤަރާރަކީ ވަރަށް މުހިންމު ޤަރާރެއްކަން ފާހަގަކުރައްވާފައެވެ.\nދުވާފަރު ދާއިރާގެ މެންބަރު އިސްމާޢީލް އަޙްމަދު ހުށައަޅުއްވާފައިވާ ޤަރާރުގައި ބަޔާންކޮށްފައިވަނީ ދިވެހިރާއްޖޭގެ މަސްވެރިކަމުގެ ސިނާއަތު ފުޅާކޮށް، މަސައްކަތުގެ ސީދާ ނަފާ ވިހާވެސް ފުޅާދާއިރާއެއްގައި ދިވެހިންނަށް ހޯދާދިނުމުގެ މުހިއްމުކަން ބޮޑުވެ އެކަމަށް މަސައްކަތްތަކެއް ކުރަންޖެހިފައިވާކަމަށެވެ.\nމަސްވެރިންނަށް ހަމަ އަގު ހޯދައިދިނުމަށް މަސްގަތުމުގެ ވާދަވެރި މާހައުލެއް ގާއިމުކުރުމަކީ މުހިންމުކަމެއްކަމަށާއި، ދިވެހި މަސްވެރިން ބާނާމަސް މެދުވެރިއެއްނެތި ސީދާ ބޭރުގެ ފަރާތްތަކަށް ވިއްކޭނޭ މަގު ފަހިކޮށްދިނުމަކީ މުހިއްމުކަމެއްކަަމަށްވެސް ޤަރާރުގައި ބުނެފައިވޭ. ދިވެހިންބާނަ މަސްގަތުމަށް ދިވެހި ސަރުކާރުން4ފަރާތަކާއެކު "އެކުސްކުލޫސިވް" އެގްރިމަންޖްތަކެއް ހެދިފައިވާތީ އަގު އެފަރާތްތަކުން ކޮންޓްރޯލްކުރުމަކީ މަސްވެރިން ކަންބޮޑުވާކަމެއްކަމަށްވެސް ޤަރާރުގައިވެއެވެ.\nމެންބަރު އިސްމާޢީލް ހުށައަޅުއްވާފައިވާ ޤަރާރުގައި ގޮވާލާފައިވާ ކަންކަމުގެ ތެރޭގައި ދިވެހި މަސްވެރިންގެ އަތުން މަސްގަތުމަށް 04 ފަރާތަކާއެކު ވެފައިވާ އެއްބަސްވުންތައް ވީއެންމެ އަވަހަށް ބާޠިލުކޮށް، ބޭރުގެ ބޯޓުފަހަރު ރާއްޖޭގެ ކަނޑުގެ ސަރަހައްދަށް ވަދެ މަސްގަތުމާ ގުޅޭގޮތުން އެނަލިސިސްއެއް ހަދައި\nއެފަދަފަރާތްތަކަށް ހުއްދަދިނުމަށް ވަނީ ގޮވާލާފައެވެ. އަދި ރާއްޖޭގެ ކުދި ވިޔަފާރިތަކަށްވެސް މަސްގަނެވޭނޭ ގޮތްތައް ބަލާ އެފަރާތްތަކަށްވެސް މަސްގަނެވޭނޭ\nމަގުފަހިކޮށްދިނުމަށާއި، ދިވެހި ސަރުކާރުގެ ކަމާބެހޭ ވުޒާރާއަށާއި، ރައީސުލްޖުމްހޫރިއްޔާއަށް އިލްތިމާސްކުރުމަށް ރައްޔިތުންގެ މަޖިލީހުން އިޤްރާރުވުމަށް\nޤަރާރުގައި ވަނީ ބަޔާންކޮށްފައެވެ.\nމި ޤަރާރަށް ވާހަކަދެއްކެވި ގިނަ މެންބަރުންވަނީ ވަނީ މި ޤަރާރަށް ތާއީދުކޮށްފައެވެ. ޤަރާރަށް ވާހަކަފުޅު ދައްކަވަމުން ކެނދިކުޅުދޫ ދާއިރާގެ މެންބަރު އަޙްމަދު އީސާ ވިދާޅުވީ، މަސްވެރިކަމުގެ ސިނާއަތުގައި ވާދަވެރިކަން އުފެއްދުމަށް ވަރަށް ބޮޑެތި ގޮންޖެހުންތައް އެބަހުރިކަމަށާއި، އެ ގޮންޖެހުންތައް މަސްވެރިންނަށް ރައްޔިތުންގެ މަޖިލީހުން ނައްތާލަދޭންޖެހޭކަމަށެވެ. އެގޮތުން މަސް ގަންނަ ބޭރުގެ ބޯޓް ފަހަރު ރާއްޖޭގެ ސިޔާސީ ސަރަޙަދަށް ފަސޭހައިން ވަދެ، ސީދާ މަސްވެރިންގެ އަތުން އެބޯޓް ފަހަރުތަކަށް މަސް ގަނެވޭނެ ލުއި ގޮތްތަކެއް ދައުލަތުން ފަހިކޮށްދީފިނަމަ މަސްވެރިކަމުގެ ބާޒާރުގައި ވާދަވެރިކަން އުފެއްދި ހަމަ އަގު މަސްވެރިންނަށް ހޯދައިދެވޭނެކަމަށް އީސާ ވިދާޅުވިއެވެ.\n"މިއަދު ދުނިޔޭގެ ޤައުމުތަކުގެ ދޭތެރޭގައި އޮތް ޚާރިޖީ ގުޅުންތަކަށް ބަލާއިރު ނުކުރެވޭނެކަމެއްނޫން. އެއީ ކުރެވޭނެކަމެއް. އަމުދުން މި ކައިރި ޤައުމުތަކުގެ މެދުގައިވެސް އެކަންކަމަށް ކުރިމަތިލާނެ ކުންފުނިތައްވެސް އަދި ފަރާތްތައްވެސް ބައިވަރުއެބަހުރި. އެކަމަށް ހުރި ޤާނޫނީ ހުރަސްތައް އަޅުގަނޑުމެން ނައްތާލީމާ އެ މަގު ހުޅުވިގެންދާނެކަމަށް އަޅުގަނޑު ޤަބޫލުކުރަން." ކެނދިކުޅުދޫ ދާއިރާގެ މެންބަރު އަޙްމަދު އީސާ ވިދާޅުވިއެވެ.\nއިހަވަންދޫ ދާއިރާގެ މެންބަރު މުޙައްމަދު ޝިފާޢު ވިދާޅުވީ، ދިވެހި މަސްވެރިންގެ މަންފާއަށްވުރެ ބޮޑު އެހެންކަމެއް މެންބަރުގެ ކުރިމަތީގައި ނެތްކަމަށާއި، މަސްވެރިންނަށް އެންމެ ފުރިހަމަ މަންފާލިބޭނެ ގޮތް މަޖިލީހުން ހަދައިދޭންޖެހޭކަމަށެވެ. އެގޮތަށް މަސައްކަތްކުރަން މަޖިލިސް އޮތީ ތައްޔާރަށްކަމަށް މެންބަރު ވިދާޅުވިއެވެ. އަދި ބޭރުގެ ބޯޓްފަހަރު ރާއްޖެ ގެނެސް ސީދާ އެ ބޯޓްތަކަށް މަސްވިއްކާ، މަސްވެރި އާއިލާތަކަށް ޑޮލަރު ލިބޭނެގޮތް ތަނަވަސްކޮށްދޭންޖެހޭކަމަށް ޝިފާޢު ވިދާޅުވިއެވެ.\n"މަސްވެރިކަމުގެ ނަފާ ހޯދައިދޭންވީކީ ވިޔަފާރި ކުންފުނިތަކަކަށްނޫން. ދިވެހި މަސްވެރިންނަށް. ވަކިވަކި ފަރުދުންނަށް. އެނޫންގޮތަކަށް މި މަސައްކަތް ކުރިއަށް ގެންގޮސްގެން އަޅުގަނޑުމެންނަކަށް މި ދިވެހި ކަނޑުތަކުގެ މަންފާއެއް ދިވެހި މަސްވެރިންނަކަށް ހޯދައެއްނުދެވޭނެ. ދިވެހި ކަނޑުތަކަކީ 100 ޕަސެންޓް ދިވެހި މަސްވެރިންގެ މިލްކަކަށް ދިވެހިން ކަނޑުތައް ހަދަން އެފުރުޞަތު އަޅުގަނޑުމެން ހޯދަންއެބަޖެހޭ." އިހަވަންދޫ ދާއިރާގެ މެންބަރު ޝިފާޢު ވިދާޅުވިއެވެ.\nމި ޤަރާރު ހުށައެޅުއްވި ދުވާފަރު ދާއިރާގެ މެންބަރު އިސްމާޢީލް އަޙްމަދު ވިދާޅުވީ، މަސްވެރިން ބާނާ މަސް ގަތުމަށް މިހާރު ހުއްދަ ދީފައިވާ ހަތަރު ކުންފުންޏާއެކު ހަދާފައިވާ އެއްބަސްވުން ބާޠިލުކޮށް އަލުން އެއްބަސްވުންތައް އެކުލަވާލުމަކީ މަހަށްލިބޭ ހަމަ އަގު ހޯދުމަށް ކުރެވޭނެ އެންމެ މުހިންމު އެއް މަސައްކަތްކަމަށެވެ.\n"ހުޅުވާލައިގެން ވީހާވެސް ގިނަ ފަރާތްތަކަށް މަސް ގަނެވޭނެ އިންތިޒާމް ހަމަޖެހިގެން ދިއުމަކީ އަޅުގަޑުމެން ގެންނަ މިއެދޭ ބަދަލު ގެނަން ފަސޭހަ އެއްގޮތް. މިއަދުގެ ހާލަތަކީ އެ ހަތަރު ފަރާތުން ބޭނުން ގޮތަކަށް އަގު ކޮންޓްރޯލް ކުރެވޭ. އެއްކިލޯގެ މަސް އެބޭފުޅުން ގަނެ އުޅޭނީ 10 ރުފިޔާއަށް. މިއީ މަސްވެރިން އިންތިހާއަށް ކަންބޮޑުވާކަމެއް. މި އަގު ބަދަލުކޮށްދޭން އެ މަސްވެރިން ވަރަށް ބޮޑަށް އެދޭ " ދުވާފަރު ދާއިރާގެ މެންބަރު ވިދާޅުވިއެވެ.\nމަސްވެރިކަމުގެ ޤަރާރަށް ވާހަކަ ދައްކަވަމުން ގެމަނަފުށީ ދާއިރާގެ މެންބަރު އަޙްމަދު ސަޢީދު ވިދާޅުވީ، މިޤަރާރުގެ މަޤްޞަދު ޙާސިލްވެއްޖެނަމަ މަސްވެރިންނަށް ވަރަށް ގިނަ ފައިދާތަކެއް ކުރާނެކަމަށެވެ. ދިވެހިން ބާނާ މަސް ގަންނަ ބޭރުގެ ބޯޓްފަހަރު ރާއްޖެ އައުމަށް ހުއްދަ ދިނުމުގެ މަޤްޞަދަކީ ދިވެހި މަސްވެރިން ބާނާ މަސް މެދުވެރިއެއްނެތި ސީދާ ބޭރުގެ ފަރާތްތަކަށް ވިއްކޭނެ މަގު ފަހިކޮށްދިނުންކަމަށްވެސް މެންބަރު ސަޢީދު ވިދާޅުވިއެވެ.\n"މިހާރު އަޅުގަނޑުމެންގެ މެދުވެރިޔަކީ މިފްކޯ. މަސްވެރިން ބާނާ މަހުގެ ދެބައިކުޅަ އެއްބައި މަސް އެއީ ރިޖެކްޓެޑް މަސް. އެއަށް ހަމަ އަގެއް ނުއެއްލިބޭނެ. އެހެންވީމާ ވިހި ރުފިޔާއަށް މަސްކިލޯއެއް ލިބޭއިރުގާ މި ރިޖެކްޓިވިބައި ލިބިގެންދާނީ އެއަށްވުރެ މާ ދަށް އަގުގައި. މަސް މިފްކޯއާއި ކުއްޑޫއާއި ހަމައަށް ގެންނައިރުގައި އޭގެ ބޮޑުބައި ރިޖެކްޓް މަސްގޮތުގައި ކޫއްޑޫއިން ކަނޑާ ނިންމާލާނެ. ދެން ކޫއްޑޫއިން ރޯމެޓީރިއަލްގެ ގޮތުގައި ތައިލެންޑަށް ގެންދާއިރުގާ އޭގެ އެތައް ޕަސެންތެއް ތައިލެންޑުން އެބަ ރިޖެކްޓްކުރޭ. މިހެންގޮސް މަސް ކިލޯއެއްގެ އަގު ލިބޭއިރު މަސްވެރިޔާގެ އަތުން އެތައް ބައެއް ގެއްލިގެންގޮސް ކުޑަވެފަ މި އޮންނަނީ. ސީދާ ރާއްޖޭގެ ކަނޑުތަކަށް އައިސް މަސް ގަތުމަށް ހުއްދަ ދީފިނަމަ ބޮޑު ބަދަލެއް ފެނިގެންދާނެ." ސައީދު ވިދާޅުވިއެވެ.\nކުޅުދުއްފުށީ އުތުރު ދާއިރާގެ މެންބަރު ޔާސިރު ޢަބްދުއްލަޠީފް ވިދާޅުވީ، މަސް ގަތުމުގެ ހުއްދަ ދީފައިވާ ހަތަރު ކުންފުންޏަކީ ކޮބައިކަން މަސްވެރިންނަށްވެސް ނޭނގޭނެކަމަށެވެ. އެ ހަތަރު ކުންފުނިން މަހުގެ އަގު ކޮންޓްރޯލް ކުރުމަކީ މަސްވެރިކަމުގެ ސިނާއަތު ފަހަތަށްދާ އެއް ސަަބަބުކަމަށްވެސް ޔާސިރު ވިދާޅުވިއެވެ. އަދި އެ ހަތަރު ކުންފުނިން މަސްވެރިންގެ ފައިދާއަށް އެއްވެސްކަމެއް ކޮށްދީފައި ނުވާކަމަށްވެސް ޔާސިރު ވިދާޅުވިއެވެ.\n"އެ ހަތަރު ކުންފުނި ވީތަނެއް އަޅުގަނޑުމެންނަކަށް ނޭނގޭ. ނަމަވެސް އެބޭފުޅުންނަށް 2002 ވަނަ އަހަރު އެގްރިމަންޓެއް ހެދިފައެބައޮތް "އެކްސްކުލޫޝިވް ރައިޓްސް" ދެއްވާފައި. ނަމަވެސް ކޮބައިތޯ އެބޭފުޅުން ދިވެހި މަސްވެރިންނަށްޓަކައި ކޮށްދެއްވި މަސައްކަތަކީ. އެހެންވެ މިއަދު އަޅުގަނޑުމެން އެއްވެސް ޖެހިލުމެއް ނުވޭ ދިވެހި މަސްވެރިންނަށް އެބޭފުލުން ބާނާ މަހަށް ހަމައަގު ހޯދައިދިނުމަށް އެ އެގްރިމަންޓްތައް ބާޠިލްކޮށްގެން އެ މަސްވެރިންނަށް ހަމައަގު ހޯދައިދޭންޖެހޭ. އެބޭފުޅުން އަގު ކަނޑައަޅާނީ. އެއީ ޤަބޫލުކުރެވޭނެކަމެއްނޫން. މި އިންޑަސްޓްރީ ފަހަތަށްޖެހޭނެކަމެއް މިއީ.\nމި ޤަރާރަށް ވާހަކަދެއްކި އިދިކޮޅު މެންބަރު، ނައިފަރު ދާއިރާ މެންބަރު އަޙްމަދު ޝިޔާމް ވަނީ މި ޤަރާރުގެ ސަބަބުން ނޭދެވޭ އަސަރުތަކެއް ދިވެހި މަސްވެރިކަމަށް ކޮށްފާނެކަމަށްބުނެ މި ޤަރާރަށް ތާއީދު ނުކުރާކަމަށް ވިދާޅުވެފައެވެ.\n"މުދަލާއި ގޮތް ނޭގޭ މީހުން ރާއްޖެ އެތެރެކުރުމަށް، ރާއްޖެ އެތެރެވުމަށް ހުޅުވާލެވޭ ދޮރެއްގެ ގޮތުގައި އަޅުގަނޑު ޤަބޫލުކުރަނީ، އަދި މި ދަންނަވާހެން ދިވެހިރާއްޖެއަށް ވަދެގެން ދިވެހިރާއްޖެއިން މަސް ގަންނަން މި ހުޅުވާލެވޭ ދޮރުތަކުގެ ބޭނުން އެންމެ ރަނގަޅަށް ކުރާނީ އަބަދުވެސް އަޅުގަނޑުމެންގެ އިޤްތިޞާދީ ސަރަހައްދުން ބޭރުގައި މި ހަރަކާތްތެރިބާ ބޮޑެތި ދާއަޅާ މަސްބޯޓުތައް، އަބަދުވެސް ލޯ އަޅައަޅާ މި ތިބެނީ ދިވެހި މަސްކަނޑުތަކުގައި ދާ އަޅާލެވޭނެ ވަގުތެއް ބަލަބަލާ މި ތިބެނީ" ޝިޔާމް ވިދާޅުވިއެވެ.\n2002 ވަނަ އަހަރުންފެށިގެން މަސްގަތުމަށް ސަރުކާރުން އެގްރިމަންޓް ހަދާފައިވާ ހަތަރު ކުންފުންޏަކީ:\nހޮރައިޒަން ފިޝަރީޒް ޕްރައިވެޓް ލިމިޓެޑް\nއައި.އޯ.އެސް ކޯޕަރޭޝަން ޕްރައިވެޓް ލިމިޓެޑް\nއައިލެންޑް އެޓަރޕްރައިޒަސް ޕްރައިވެޓް ލިމިޓެޑް\nއީކޯ ފިޝަރީޒް ޕްރައިވެޓް ލިމިޓެޑް\nމުއިއްޒުގެ މައްސަލަ ފުލުހުން ބަލަން ފަށައިފި\nރައީސުލްޖުމްހޫރިއްޔާ މަސްވެރިންގެ ދުވަހުގެ ތަހުނިޔާ ފޮނުއްވައިފި


Riyaaz Minivankurumah Habeas corpus massala eh Court ah vahdhaifi\nރިޔާޒް މިނިވަންކުރުމަށް ހެބިއަސް ކޯޕަސް މައްސަލައެއް ކޯޓަށް ވައްދައިފި\nކިނބިދޫ ދާއިރާގެ މެމްބަރު އަބްދުﷲ ރިޔާޒު- އަހުމަދު ޝުރާއު | އަވަސް\nރައްޔިތުން މަޖިލީހުގެ ކިނބިދޫ ދާއިރާގެ މެމްބަރު އަބްދުﷲ ރިޔާޒުގެ މައްޗަށް ނިމުނު އޭޕްރިލް މަހު ހައިކޯޓުން އިއްވި ހުކުމުގެ މުއްދަތު ހަމަވެފައިވާތީ މިހާރު ރިޔާޒު ބަންދުގައި ބަހައްޓާފައިވަނީ ގާނޫނާ ހިލާފަށް ކަމަށް ވުމުން ރިޔާޒް މިނިވަންކުރުމަށް ހެބިއަސް ކޯޕަސް މައްސަލައެއް ކްރިމިނަލް ކޯޓަށް ހުށަހަޅައިފި އެވެ.\nއަބްދުﷲ ރިޔާޒަށް ހުކުމް އިއްވައި ހައިކޯޓުން 24 އޭޕްރީލް 2018ގައި ކުރި ހުކުމް ތަންފީޒުކުރުމަށް ކަރެކްޝަނަލް ސާވިސްއިން ދޫކޮށްފައިވާ ޗިޓްގައި އޭނާގެ ހުކުމް ތަންފީޒުކޮށް ނިމޭ ތާރީހުކަމުގައި ބަޔާންކޮށްފައިވަނީ 15 ސެޕްޓެމްބަރު 2018 އެވެ. އެހެން ކަމުން ރިޔާޒްގެ ޖަލު ހުކުމުގެ މުއްދަތު ހަމަވިތާ މިއަދަށް ދެ ދުވަސް ވާނެ އެވެ.\nރިޔާޒްގެ ވަކީލުން މިއަދު ވިދާޅުވީ، ހުކުމްގެ މުއްދަތު ހަމަވެފައިވާއިރު ވެސް ރިޔާޒް ބަންދުން ދޫކޮށްނުލައި ޖަލު ބަންދުގައި ގެންގުޅެމުންދަނީ ގާނޫނާ ހިލާފަށް ކަމަށްވާތީ، ހެބިއަސް ކޯޕަސް އަމުރެއް ނެރެދެއްވުން އެދި ވަކީލުންގެ ޓީމުން ކްރިމިނަލް ކޯޓަށް މިއަދު ހުށަހަޅާފައިވާ ކަމަށެވެ. އަދި އެހުށަހެޅުން ކްރިމިނަލް ކޯޓުން ބަލައިގެންފައިވާ ކަމަށާއި އަންނަ އާދީއްތަ ދުވަހު އޮންނަ ރިޔާސީ އިންތިހާބުގެ ވޯޓުލާ ދުވަސް ޖެހުމުގެ ކުރިން ރިޔާޒު މިނިވަންކުރުމަށް ކްރިމިނަލް ކޯޓުން އަމުރުކުރާނެ ކަމަށް އުންމީދުކުރާ ކަމަށެވެ.\nރިޔާޒް ޖަލުގައި ބަންދުކޮށްފައިވަނީ ފުލުހުންގެ ތަހުގީގަށް އޭނާގެ ފޯނުގެ ޕިން ޖަހައި ނުދިން މައްސަލާގައި، ގާނޫނު ތަންފީޒު ކުރާ މުވައްޒަފަކަށް ގަސްދުގައި ހުރަސް އެޅުމުގެ ކުށް ސާބިތުވެގެންނެވެ.\n"އެމްއެންޕީގައި ތަބަކަށްލާފައި ދޭނެ އެއްޗެއް ނެތް"\nއެމްއެންޕީ އިންތިހާބު: ޝިދާތާ އާއި ދުންޔާ ހޮވިއްޖެ\nއެމްއެންޕީގެ ލޯގޯ، ދިދަ، އަސާސީ ގަވާއިދު ފާސްކޮށްފި\nއެމްއެންޕީގެ ނާއިބު ރައީސް ކަމަށް ރިޔާޒާއި ދުންޔާ


World Cup Ah Baaky 100 Dhuvas! Vaa Nuvaa Engeny Kon Bayakah Baa? - Vaguthu\nވޯލްޑް ކަޕަށް ބާކީ 100 ދުވަސް! ވާނުނާ އެނގެނީ ކޮން ބަޔަކަށް ބާ؟\nދުނިޔޭގެ އެންމެ މޮޅު ޤައުމު ތަކުގެ މެދުގައި ކުޅެވޭ ފީފާ ވޯލްޑް ކަޕަށް 100 ދުވަހަށް ވެފައި ވާއިރުގައި ވޯލްޑް ކަޕާއި ބެހޭ ގޮތުން ޓީމްތައް ވެފައިވާ ތައްޔާރީ ތަކާއި ކުޅުންތެރިންގެ ހާލަތު އެނގެނީ ކިތައް މީހުންނަށް ބާވައެވެ.\nދާދި ފަހުން ބްރެޒިލްގެ ސަޕޯޓަރުންގެ ހިތައް ނުތަނަވަސް ކަމެއް ގެނުވި ހަބަރަކީ އެ ޓީމުގެ ތަރި ނޭމާ އަނިޔާވެ އޮޕަރޭޝަނެއް ކުރަން ޖެހުނު ޙަބަރެވެ. ފަޔަށް ލިބުނު ބޮޑު އަނިޔާ އަކާއި ގުޅިގެން ނޭމާ މިހާރު އޮޕަރޭޝަން ކޮށްފައި ވީ ނަމަވެސް، ނޭމާގެ އޮޕަރޭޝަން ކުރި ބްރެޒިލްގެ ޤައުމީ ޓީމުގެ ޑޮކްޓަރު ނޭމާ ފިޓުވާން3މަސް ވަރު ނަގާނޭ ކަމަށް ބުނުމުން ވޯލްޑް ކަޕުން ނޭމާ ފެނުމާއި މެދު ސުވާލު އުފައްދާ މީހުން މަދެއް ނޫނެވެ.\nމިއީ ބްރެޒިލް އަށް ކުރިމަތިވެފައިވާ އެންމެ ބޮޑު މައްސަލަ ކަމުގައި ވާއިރު އާޖެންޓީނާގެ ކުޅުންތެރިން އަންނަނީ ޤައުމީ ސްކޮޑުން ޖާގަ އެއް ހޯދުމަށް މެދު ނުކެނޑި މަސައްކަތް ކުރަމުންނެވެ. މިގޮތުން އެ ޤައުމަށް ނިސްބަތްވާ މުހިއްމު ދެ ކުޅުންތެރިން ކަމުގައިވާ މައުރޯ އިކާޑީ އާއި ޕައުލޯ ދީބަލާ އާޖެންޓީނާގެ އެންމެ ފަހުގެ ސްކޮޑުން ބާކީ ކޮށްފައި ވާއިރުގައި އެ ޓީމުގެ ކޯޗު ޖޯޖް ސަމްޕައޯލީ އަންނަނީ ޓީމު އެކުލަވާލާނޭ ވަކި ގޮތެއް ނިންމުމުގެ މަސައްކަތް ކުރަމުންނެވެ.\nއަނެއްކޮޅުން އިންގްލޭންޑަށް ނަޒަރު ހިންގާލާ އިރުގައި ފާހަގަ ކޮށްލަން ޖެހޭ ކަމަކީ އެ ޓީމުގެ އެއް ނަމްބަރު ކީޕަރު ޖޮއެ ހާޓް ޕްރިމިއާ ލީގުގައި އޭނާ ކުޅެމުން އަންނަ ވެސްޓް ހަމް އިން ފެނިފައި ވަނީ އެ ކްލަބުން ކުޅުނު މަދު މެޗުތަކެއްގައި ކަމެވެ. މިކަމުގެ ސަބަބުން އެ ޓީމުގެ އެއް ނަމްބަރު ކީޕަރަށް ވާދަ ކުރަން ތިބި ދެ ކީޕަރުންގެ ފަރާތުންވެސް އެންމެ އެދެވޭ ކުޅުމެއް ފެނިފައި ނުވުމުން އެ ޓީމުގައި މިވަގުތު އެއް ނަމްބަރު ކީޕަރެއް ނެތެވެ.\nމިއީ ވޯލްޑް ކަޕުގައި ދިވެހިން ގިނަ އަދަދަކަށް ސަޕޯޓު ކުރާ3ޓީމު ކަމުގައި ވާއިރު، މި މުބާރާތާއި ގުޅުން ހުރި ބޮޑު ނިންމުމެއް މި މަހުގެ 16 ވަނަ ދުވަހު ފީފާ އިން އިއުލާން ކުރަން ނިންމާފައި ވުމުން އެތައް ބަޔަކު ތިބީ މިކަމަށް ނެތް މަދު ވެފައެވެ. އެހެނީ ވީޑިއޯ އެސިސްޓަންޓް ރެފްރީ (ވީއޭއާރް) މި މުބާރާތުގައި ބޭނުން ކުރުމަށް ފީފާ އިން ކުރަމުން އަންނަ މަޝްވަރާތައް ކޮޅެއްގައި ޖައްސާނެތީއެވެ.\nޖޫން މަހުގެ 14 ވަނަ ދުވަހު ރަޝިޔާގައި ފެށުމަށް ހަމަޖެހިފައިވާ މި މުބާރާތައް އެ ޤައުމަށް ޒިޔާރަތް ކުރާ މީހުންނަށ ޑޮކްޓަރެއްގެ ލިޔުމަކާއި އެކު ހެރޮއިން، ކެނަބިސް އަދި ކޮކެއިން ފަދަ މަސްތުވާތަކެތީގެ ނުރައްކާތެރި ބާވަތްތައް އެތެރެ ކުރުމުގެ ހުއްދަ އެ ޤައުމުން ދީފައިވާކަންވެސް ފާހަގަ ކޮށްލެވެއެވެ.\nމާޗް 5, 2018 20:22\nނޭމާ3ހަފްތާއިން ރަނގަޅު ވާނެ ކަމަށް ބައެއް ޙަބަރު ތައް ބުނޭ\nމާޗް 5, 2018 20:59\nވަގުތު މީހުންނަށް ވާނުވާ އެނގޭތަ.. ޔާމީނުގެ ފަހަތުން އަޅައިގަނެގެންނެތްޓެން ނޭންގިގެން ތުއުޅެނީ\nމާޗް 6, 2018 08:25\nޕައުލޯ ދީބަލާ އެއް ނޫން. ޑިބާލާ . ގޫގުލް ގަ ލިޔެބަލަ ޕްރޮނައުންސް ކުރާ ގޮތް\nމާޗް 8, 2018 20:15\nނޭމާ ވޯލްޑް ކަޕް ކުޅޭނެ.\nއެ ށައްކެށް ވެސް އޮތް ކަމެއް ނޫން


Geybeeseethakah bahan gina adhadhegge led boki Utility...\nރާއްޖެ - ލެޑް ބޮކި ބެހުން\nގެބީސީތަކަށް ބަހަން ގިނަ އަދަދެއްގެ ލެޑް ބޮކި ޔޫޓިލިޓީ ކުންފުނިތަކާ ހަވާލުކޮށްފި\nހަވާލު ކޮށްފައިވަނީ ތިން ކުންފުންޏަކާއި\nކޮންމެ އަހަރަކު ބިލިއަނެއްހާ ރުފިޔާ ކަރަންޓް ސަބްސިޑީއަށް ހަރަދުކުރޭ\nކ. މާލެ 15 މެއި 2019 | ބުދަ 12:45 2,362\nލެޑް ބޮކިތައް އެމްޑަބްލިއުއެސްސީއާ ހަވާލުކުރަނީ - ޝުއައިބް މުހައްމަދު އިގްބާލް\nރާއްޖޭގެ ހުރިހާ ގޭބިސީތަކަށް ލެޑް ބޮކި ދޫކުރުމަށް ސަރުކާރުން ކުރިއަށް ގެންދާ މަޝްރޫއުގެ ދަށުން ގެބިސީތަކަށް ބަހަން 195,000 (އެއްލައްކަ ނުވަދިހަ ފަސްހާސް) ލެޑް ބޮކި ޔުޓިލިޓީ ކުންފުނިތަކާ ހަވާލުކޮށްފިއެވެ.\nސަރަކާރުން ކުރިއަށް ގެންދާ މަޝްރޫއުގެ ދަށުން އިންޑިއާގެ އެނާރޖީ އެފިޝެންސީ ސަރވިސަސް ލިމިޓެޑާ އެކު ސޮއިކުރެވުނު އެމްއޯޔޫގެ ދަށުން އިންޑިއާ ސަރުކާރުން ހަދިޔާ ކުރި 200,000 (ދެލައްކަ) ލެޑް ބޮކީގެ ތެރެއިން 195,000 ( އެއްލައްކަ ނުވަދިހަ ފަސްހާސް) ލެޑް ބޮކި ގެބިސީތަކަށް ބަހަން ހަވާލުކުރީ ސަރުކާރުގެ ތިން ކުންފުންޏަކާ އެވެ. މީގެ ކުރިން 5،000 ލެޑް ބޮކި ފެނަކާ އަށް ވަނީ ހަވާލުކޮށްފައެވެ.\nއެންވަޔަރަމެންޓް މިނިސްޓްރީގައި ބޭއްވި ރަސްމިއްޔާތުގައި އެ ބޮކިތައް ހަވާލުކުރި ސްޓޭޓް އިލެކްޓްރިކް ކޮމްޕެނީ ލިމިޓެޑާއި، ފެނަކަ ކޯޕަރޭޝަން ލިމިޓެޑުގެ އިތުރުން މާލޭ ވޯޓަރ އެންޑް ސްވަރޭޖް ކޮމްޕެނީ ޕްރައިވެޓް ލިމިޓެޑާއެވެ.\nއެ ރަސްމިއްޔާތުގައި ވާހަކަ ދައްކަވަމުން މިނިސްޓަރ އޮފް އެންވަޔަރަމެންޓް ޑރ. ހުސެއިން ރަޝީދު ވިދާޅުވި، ރާއްޖެއިން ކަރަންޓް ބޭނުންކުރާ މިންވަރު، ހާއްސަކޮށް މާލެގައި ކަރަންޓު ބޭނުންކުރެވޭ މިންވަރު އިތުރު ކަމަށެވެ. އެގޮތުން އަހަރުން އަހަރަށް އިތުރުވަމުންދާ ކަމަށެވެ.\nކަރަންޓު ބޭނުންކުރާ މިންވަރު އިތުރުވާ ސަބަބަކީ، ގޭބިސީތަކުގައި ހަކަތަ ބޭނުން ކުރާ އާލާތްތައް ބޭނުންކުރާ މިންވަރު ގިނަވުމުން ކަމަށް ޑރ. ހުސެއިން ވިދާޅުވިއެވެ.\nމިނިސްޓަރު ވިދާޅުވީ ގޮތުގައި، ކޮންމެ އަހަރަކު ކަރަންޓް ސަބްސީޑީގެ ގޮތުގައި ބިލިއަނެއްހާ ރުފިޔާ ދައުލަތުން ހަރަދުކުރެއެވެ.\n''އޭގެ މާނައަކީ ކަރަންޓް ބޭނުން ކުރާ މީހާ ދޭ ފައިސާއިކުން އެކަންޏެއް ނޫން މި ދެންނެވީ ކަރަންޓު އުފައްދާ ކުންފުނިތަކުގެ ހަރަދު ހަމަޖައްސަނީ.. ނޫނީއްޔާ ކަރަންޓު އުފއްދަން ދާ ހަރަދު ހަމަޖައްސަނީ. އޭގެ އިތުރަށް ދިވެހި ދައުލަތުން ވެސް ފައިސާ ލާން އެބަޖެހޭ.... އެހެންވީމާ އަޅުގަނޑުމެން އެބަ ވިސްނާލަން ޖެހޭ ކަރަންޓް އެންމެ އެދެވޭ ގޮތަށް ތޯ އަޅުގަނޑުމެން ބޭނުން ކުރަނީ،'' މިނިސްޓަރު ވިދާޅުވިއެވެ.\nއެލެޑް ބޮކިތަކަކީ ތިމާވެއްޓާ ރައްޓެހި، ކަރަންޓް ހަރަދުކުޑަ ލެޑް ބޮކިތަކެކެވެ. 200،000 ބޮކިން ދުވާލަކަށް 9600 ޔުނިޓް ކަރަންޓު ސަލާމަތް ކުރެވޭނެއެވެ. އެއީ މަހެއްގެ މައްޗަށް އެވްރެޖްކޮށް 100 ޔުނިޓް ބޭނުންކުރާ 2،400 ގެއަށް ދުވާލަކަށް ބޭނުންވާ ކަރަންޓެވެ.


41 ދަރިވަރަކަށް ސިތާނާ ސްޓޯރ ޓޮޕް އެޗީވަރސް އެވޯޑް ހަވާލުކޮށްފި – Mikal News\n2017 ވަނަ އަހަރު ފުވައްމުލަކު ސިޓީގެ ސްކޫލްތަކުން ހޮވުނު އެންމެ ރަނގަޅު 41 ދަރިވަރަކަށް ސިތާނާ ސްޓޯރ ޓޮޕް އެޗީވަރސް އެވޯޑް ހަވާލުކޮށްފިއެވެ.\nޏ.އަތޮޅު ތަޢުލީ މަރުކަޒު ހޯލުގައި ރޭ(2018/10/20) ބޭއްވި މި ހަފްލާގައި ފުވައްމުލަކު ޕްރައިމަރީ އަދި ސެކަންޑަރި ސްކޫލްތަކުން ހޮވުނު އެންމެ ރަނގަޅު 41 ދަރިވަރަކަށް ސިތާނާ ސްޓޯރ ޓޮޕްއެޗީވާރސް އެވޯޑާއި ސެޓްފިކެޓް އަދި ފައިސާގެ އިނާމުގެ އިތުރުން ސިތާނާ ސްޓޯރ ފްރެންޑްސް ކާރޑް ވަނީ ހަވާލުކޮށްފައެވެ.\nސިތާނާ ސްޓޯރުން މަޢުލޫމާތު ދޭގޮތުގައި ދަރިންވަރުންނަށް ހަވާލުކުރެވުނު ސިތާނާ ސްޓޯރ ފްރެންޑްސް ކާރޑް ބޭނުން ކޮށްގެން ސިތާނާ ސްޓޯރ އަދި އަސްރަފީ ސިތާނާ ބުކުށޮޕްއިން %20 އާއި ހަމައަށް ޑިސްކައުންޓް ލީބޭނޭ. މިކާރޑް އެކުދިން ގްރޭޑް 12 ކިޔެވުން ނިމެންދެން ބޭނުން ކުރެވޭނެކަމަށްވެސް ސިތާނާ ސްޓޯރއިން މަޢުލޫމާތު ދެއެވެ.\nރޭ ބޭއްވި މިހަފްލާގައި ފުވަމުލަކު ޕްރައިމަރީ އަދި ސެކަންޑަރީ ހުރިހާ ސްކޫލަތަކާއި ސިތާނާ ސްޓޯރއާއި ދެމެދު އެމްއޯޔޫއެއްގައި ވަނީ ސޮއިކޮށްފައެވެ. އެމްއޯޔޫއެއްގައި ސޮއި ކުރެވުނު ތަކެތި ރަމްޒީކޮށް ސްކޫލްތަކާއި ހަވާލުކޮށްދެއްވީ ސިތާނާ ސްޓޯރު އަދި އަސްރަފީ ސިތާނާގެ ޖެނެރަލް މެނޭޖަރ އަލްފާޟިލް ހަސަން އަބްދުﷲ ދީދީ އެވެ. މި އެމްއޯޔޫއަކީ 2019 ވަނަ އަހަރު ފުވައްމުލަކު ސްކޫލްތަކަށް އަދި ސްކޫލްތަކުގެ ޕީޓީއޭ އަށް ސިތާނާ ސްޓޯރއިން ދިނުމަށް ހަމަޖެހިފައިވާ އެކިއެކި އެހީތަކާއި ގުޅޭގޮތުން ސޮއިކުރެވުނު އެމްއޯޔޫއެކެވެ.\nސިތާނާ ސްޓޯރ ޓޮޕް އެޗީވަރސް އެވޯޑަކީ 2012 ވަނަ އަހަރުން ފެށިގެން ސިތާނާ ސްޓޯރއިން ފުވައްމުލައް ސިޓީގެ ޕްރައިމަރީ އަދި ސެކަންޑަރީ ސްކޫލްތަކުން ހޮވޭ އެންމެ ރަނގަޅު ދަރިވަރުންނަށް ހިތްވަރު ދިނުމުގެ ގޮތުން ދެމުން އަންނަ އެވޯޑެކެވެ.


School thah bandhu kurumah Maldives Medical association in govaalaifi\nސްކޫލްތައް ބަންދުކުރަން މެޑިކަލް އެސޯސިއޭޝަނުން ގޮވާލައިފި\nއިސްކަންދަރު ސްކޫލްގައި އޮތް ހަަފްލާއެއްގެ ތެރެއިން - ފޮޓޯ : އަހްމަދު އަޔާދު | އަވަސް\nރާއްޖެއިންވެސް ފެނިފައިވާ ކޮރޯނާ ވައިރަސްއާ ގުޅިގެން، ސްކޫލްތަކާއި އާއްމު އެއްވުންތައް ނުބޭއްވުމަށް، މޯލްޑިވިއަން މެޑިކަލް އެސޯސިއޭޝަނުން ގޮވާލައިފި އެވެ.\nމޯލްޑިވިއަން މެޑިކަލް އެސޯސިއޭޝަނުން މިރޭ ކުރި ޓްވީޓެއްގައި ބުނެފައިވަނީ، ކޮރޯނާ ވައިރަސްގެ އައުޓްބްރޭކާ ގުޅިގެން ރައްކާތެރިކަމުގެ ފިޔަވަޅު އެޅުމުގެ ގޮތުން އާއްމު އެއްވުންތަކާއި ސްކޫލްތައް ނުބޭއްވުން ރަނގަޅު ކަމަށެވެ.\nސްކޫލްތަކުގެ މިޑް ޓާމް ޗުއްޓީ މިހަފްތާގައި ކުރިއަށްދާއިރު، އަންނަ ހަފްތާގައި ސްކޫލް ހުޅުވޭނެ އެވެ. އަންނަ ހަފްތާގައި ސްކޫލްތައް ނުހުޅުވުމަށް ރާއްޖޭގެ ބައެއް ޑޮކްޓަރުންވެސް ވަނީ އިރުޝާދުދެއްވާފަ އެވެ.\nކޮރޯނާ ވައިރަހާ ގުޅިގެން ސްކޫލްތައް ބަންދުކުރަންޖެހޭ ހާލަތެއް އަދި ނެތް ނަމަވެސް، އެކަން ކުރަން ޖެހިއްޖެނަމަ، ކުދިންނަށް ގޭގައި ތިބެގެން ކިޔަވައިދެވޭނެ ގޮތްތަކެއް ބަލަމުން އަންނަ ކަމަށް ސަރުކާރުން މިރޭ ބޭއްވި ނޫސް ކޮންފަރެންސްގައި ވަނީ ބުނެފަ އެވެ.\nކޮރޯނާ ވައިރަސް މިނިސްޓްރީ އޮފް އެޑިއުކޭޝަން


Vazeefa dhookoh masaikaiytherin ge haggu gai\nވަޒީފާ ދޫކޮށް މަަސައްކަތްތެރިންގެ ހައްގުގައި!\nއަހުމަދު ޝިހާމް ލޭބަ ޕާޓީގެ އޮފީހުގައި ފޮޓޯއަކަށް ހުއްޓިގެން\nއުމުރުން 19 އަހަރުގައި އަހުމަދު ޝިހާމް ފުރަތަމަ މަސައްކަތް ކުރެއްވީ ނަކައްޗާފުށީގެ ބިލިން ކްލާކެއްގެ ގޮތުގަ އެވެ. ދާއިރާގެ ތަޖުރިބާ ނެތުމުން ކަށިން ހިތްވަރު ނެރެން ޖެހުނު އިރު ރަހުމަތްތެރިން ރިސޯޓުތަކުގައި އުޅޭއިރު ދިމާވާ މައްސަލަތަކުގެ ވާހަކަ ދިޔައީ ކެނޑިނޭޅި އިވެމުންނެވެ. އެއީ ވަޒީފާގެ ހައްގުތައް ނުލިބޭތީ ކުރާ ޝަކުވާ އެވެ. އެހެންވެ، ވަޒީފާގައި އުޅެމުން ޓޫރިޒަމް ސިނާއަތުގެ މަސައްކަތްތެރިންގެ ހައްގުގައި ތެދުވީ އެވެ. އެ މަސައްކަތުގައި ރަހުމަތެރިންނާ ގުޅި "ޓީމް" ވުޖޫދު ކުރެއްވި އެވެ. މަސައްކަތްތެރިންގެ ހައްގުގައި ރާއްޖޭގައި އުފެއްދި ސިޔާސީ ޕާޓީ، ލޭބަ ޕާޓީގެ ޗެއާމަނަކީ އޭނާ އެވެ.\n"ފުރަތަމަ ވަޒީފާ ވަރަށް ތަފާތު. އޭރު ނޭނގެ އެކައްޗެއް ވެސް. މީހުންނާ ދިމާވެ، އެ މީހުންނާ މުއާމަލާތް ކުރަން ވެސް ދަތި ވެގެން އުޅެން ޖެހުނީ. އޭރަކު ތައުލީމީ ފެންވަރު އެހާ ރަނގަޅެއް ވެސް ނޫން. ރަނގަޅަށް ވާހަކަ ދައްކަން ވެސް ނޭނގެ. އެކަމަކު ރިސޯޓުގެ މުވައްޒަފުންގެ އެހީތެރިކަމާއެކު، ކުރިއަށް ދިޔައީ،" ފުރަތަމަ ވަޒީފާގެ ތަޖުރިބާ، ހިއްސާ ކުރައްވަމުން އަހުމަދު ޝިހާމް ވިދާޅުވި އެވެ.\nފުރަތަމަ ވަޒީފާގައި ގިނަ ދުވަސް ތަކެއް ވަންދެން މަސައްކަތް ކުރެއްވި އެވެ. އޭގެ ފަހުން ވަޑައިގެންނެވީ މިހާރުގެ މަޝްހޫރު ފޯސީޒަން ކުޑަ ހުރާ ރިސޯޓަށެވެ. ޓޫރިޒަމް ދާއިރާ ހައްގުތަކާ މެދު ވިސްނަން ފެށުނީ އެ ރިސޯޓުގައި މަސައްކަތް ކުރައްވަން ފެއްޓެވި ހިސާބުގަ އެވެ. އެ ރިސޯޓުގެ މުވައްޒަފުންނަށް ދޭ ހިދުމަތްތައް އެހެން ރިސޯޓުތަކުގައި އުޅޭ ރަހުމަތްތެރިން ނަށް ނުލިބޭކަން އެނގި ވަޑައިގަތުމުން އެކަން ގަބޫލު ކުރައްވައިގެން ހުންނަވަން އޭނާއަށް އުނދަގޫވި އެވެ.\nޝިހާމް ރަހުމަތްތެރިންނާއެކު ފޮޓޯއަކަށް ހުއްޓިގެން-\n"އޭރު އެހެން ގިނަ ރިސޯޓުތަކުގައި މި ރައިޓްސް ތަކާއި ބެނެފިޓް ތަކެއް ނުލިބޭ. އެހެންވެ، އަޅުގަނޑުމެން ހިތަށް އެރީ، އަޅުގަނޑުމެންނަށް މި ރައިޓްސްތައް ލިބިފައި، އެހެން މީހުންނަށް ނުލިބުނީމަ ވާނެ ދަތި. އެހެންވެ، ރާއްޖެއަށް ވަޒީފާއާބެހޭ ގާނޫނެއް ގެންނަން މަސައްކަތް ފެށީ. އޭރަކު ޕްރައިވެޓް ސެކްޓާއަކަށް ލޭބަ ލޯއެއް ނޯވެ،" ޝިހާމް ވިދާޅުވި އެވެ.\nޝިހާމްގެ ފުރަތަމަ ވަޒީފާ ކަމަށްވާ ނަކައްޗާ ފުށި ރިސޯޓުގެ ޔުނީފޯމުގައި-\nވަޒީފާގެ ގާނޫނަށް އިސްލާހު\nއެ ދުވަސްވަރު ވަޒީފާއާބެހޭ ގާނޫނުން ހިމާޔަތް ލިބެނީ ހަމައެކަނި ސަރުކާރު މުވައްޒަފުނަށެވެ. ޕްރައިވެޓް ސެކްޓާއަކީ އެ ގާނޫނުން މާ ބޮޑު ހިމާޔަތެއް ލިބޭ ދާއިރާއަކަށް ނުވެ އެވެ. އެހެންވެ، ޝިހާމާއި އޭނާގެ އެކުވެރިންގެ މަސައްކަތަކަށްވީ ވަޒީފާއާބެހޭ ގާނޫނުގައި އަމިއްލަ ވިޔަފާރިތަކުގައި މަސައްކަތް ކުރާ މީހުންގެ ބައި ހިމެނުމެވެ.\n"ވަޒީފާއާ ބެހޭ ގާނޫނުގައި ޕްރައިވެޓް ސެކްޓާ ހިމަނަން މަސައްކަތް ކުރަން ވެގެން ފުރަތަމަ ބައްދަލު ކުރީ އޭރުގެ ޓޫރިޒަމް މިނިސްޓަރު ޝައުގީއާ. އޭނާ ވިދާޅުވީ ރައީސް މައުމޫނާ ބައްދަލު ކުރަން. އެހެންވެ، ރައީސް މައުމޫންއާ ބައްދަލު ކުރީމަ ވިދާޅުވި ތިޔަ ގޮތަށް ވަކިން އުޅުމަށްވުރެ ރަނގަޅުވާނެއޭ ޖަމިއްޔާއެެއްގެ ގޮތުގައި މަސައްކަތް ކުރަން. އެހެން ވިދާޅުވެ ލަފައެއް ދެއްވި ޖަމިއްޔާއެއް އުފައްދަން،" ޓީމް އުފެދުމުގެ ހިޔާލު އައި ގޮތް ޝިހާމް ވިދާޅުވި އެވެ.\nޝިހާމް ގަބޫލު ކުރައްވާ ގޮތުގައި ޓީމަކީ ފުރަތަމަ އެކަން ކުރަން އެނގިގެން އުފެއްދި ޖަމިއްޔާއެއް ނޫނެވެ. ޖަމިއްޔާ އުފެދުމުގެ މައިގަނޑު ސަބަބަކީ ޓޫރިޒަމް ސިނާއަތުގައި އުޅޭ މަސައްކަތްތެރިންގެ މެދުގައި ނާއިންސާފު އިންތިހާއަށް ގޮސްފައި އޮތުމެވެ. ޝިހާމާއި ރަހުމަތްތެރިންގެ ނަސީބު އަތުގައި ހިފީ އެ ދުވަސް ވަރަކީ ރިޔާސީ އިންތިހާބު މޫސުމަށް ވުމާއި ރާއްޖޭގައި ޑިމޮކްރެޓިކް މޫމްމެންޓް ގަދަވެގެން ދިޔަ ދުވަސް ވަރަށްވުމެވެ. އޭރު ދެހާސް އަށެއްގެ ރިޔާސީ އިންތިހާބު އޮތީ ބޯމަތީގަ އެވެ.\nޓީމް އުފެއްދުމުގައި ހަރަކާތްތެރިވި ރަހުމަތްތެރިނާއެކު ޝިހާމް (ކ) ގައި މައުލޫމާތު ދެއްވަނީ-\n"އެ ވަގުތު އަޅުގަނޑުމެން ލީ ޕެޓިޝަނެއް ޓޫރިޒަމް ދާއިރާގެ ގިނަ ބަޔަކު އެއްވެގެން. އެ ޕެޓިޝަންގައި އޮންނާނީ، ވަޒީފާއާބެހޭ ގާނޫނުގައި ޕްރައިވެޓް ސެކްޓާ ނުހިމަނައިފިނަމަ މަސައްކަތް ހުއްޓުވާލާނަމޭ މުޅި ގައުމުގައި. އޭރު އިންތިހާބު ފަށަން އޮތީ ދެ ތިން ދުވަހަށް ވެފައި. ރައްޔިތުން މަޖިލިިސް އޮތީ ރިސެސްގައި. އެކަމަކު މަޖިލީސް ޖަލްސާއެއް ބާއްވައި ޕްރައިވެޓް ސެކްޓާ ގާނޫނުގައި ހިމެނީ،" ވަޒީފާއާބެހޭ ގާނޫނުގައި އަމިއްލަ ވިޔަފާރިތައް ހިމަނަން ކުރި މަސައްކަތް ޝިހާމް ކިޔައިދެއްވި އެވެ.\nމުޒާހަރާއިން ގޯސް ތަޖުރިބާއެއް\nވަޒީފާގެ ހައްގު ހޯދަން ރިސޯޓުގައި މުޒާހަރާ ކުރުމުން ފުލުން ބައެއް މުވައްޒަފުންގެ ބިޑި އަޅާފައި-\nޓީމް އުފެދުމާއި ވަޒީފާއާބެހޭ ގާނޫނުގައި ޕްރައިވެޓް ސެކްޓާ ހިމެނުމާއެކު ދެން ފެނިގެން ދިޔައީ ހައްގު ހޯދަން އުތުރި އަރައިގަތް ތަނެވެ. ހައްގު ހޯދަން ކަންކުރާނެ ރަނގަޅު ގޮތް ނޭނގި ކުރި ބައެއް ކަންކަމުގެ ނަތީޖާއަކަށްވީ އެތައް ބަޔަކަށް އަނިޔާވެ، ގިނަ ބައެއްގެ ވަޒީފާ ގެއްލި މަގުމަތިވެ ގެއްލުންވެގެން ދިއުމެވެ. ޝިހާމް ދެކެ ވަޑައިގަންނަވާ ގޮތުގައި އެކަންވީ ހެދުނު ވަރަށް ގޯހަކަށެވެ.\n"ވަން އެންޑް އޮންލީ ރީތި ރަށުގައި ހިނގި ކަމެއްގައި މުޒާހަރާ ކުރީ. އޭރު ހިތަށް އެރީ ހައްގު ލިބުނީމަ ހުރިހާ ކަމެއް ވެސް ކުރަންވީ އޭ. މުޒާހަރާ ވެސް ކުރަންވީ އޭ. އެކަމަކު ހަގީގަތުގައި މުޒާހަރާ ކުރުމަކީ އެންމެ ފަހު ކަންތައް. އޭރު ނަތީޖާއަކަށްވީ ފުލުހުން ގޮސް، މީހުން ހައްޔަރުކޮށް، ތަޅައި ބިޑިއަޅާ ހެދީ. އެއީ ވަރަށް ބޭޑު އެކްސްޕީރިއަންސެއް. އޭގެ ސަބަބުން މުޅި އިންޑަސްޓްރީން އަޅުގަނޑުމެންގެ ތެރޭގައި ތިބި ގިނަ ބަޔަކު ބްލެކްލިސްޓްވެ، ރަށުގައި ވަޒިފާ ނެތި ތިބެން ޖެހުނު،"\nވަޒީފާގެ ހައްގު ހޯދަން ރިސޯޓުން މާލޭގައި މުޒާހަރާކުރަނީ-\n"އެކަމުގެ ދެރަ އިހުސާސް ވެގެން ދިވެހި މުވައްޒަފުން މާލެ މަގު މައްޗަށް ނުކުތް ދުވަހަކީ ވަރަށް ހަނދާން ހުންނަ ދުވަހެއް. އެކަމަކު އެއީ ބޮޑު ރިވޮލޫޝަނެއް. މަަސައްކަތެރިންގެ ހައްގު ހިމާޔަތް ކުރަން ކުރެވުނު ބޮޑު މަސައްކަތެއްގެ ގޮތުގައި ދެކެނީ."\n"ރިސޯޓުތަކުގައި ހިނގި ހާދިސާތަކަށް ފަހު ކަންކަން ބަދަލު ކުރީ. މިހާރު މެނޭޖުމަންޓުތަކާ ވާހަކަ ދައްކައިގެން އުޅުމުން ކަންކަން ހަމަ ބަދަލުވޭ، މިއީ ކުރިން ނޭނގޭ އެއްޗެއް،" ރިސޯޓުތަކުގައި ކުރިން ކުރި މުޒާހަރާތަކުގެ ތަޖުރިބާ ހިއްސާ ކުރައްވަމުން ޝިހާމް ވިދާޅުވި އެވެ.\nހައްގު ހޯދައިދޭން ހުސްވުން\nލެބަ ޕާޓީ އުފެއްދުމަށް ފަހު ބޭއްވި ޖަލްސާގެ ތެރެއިން-\nވަޒީފާގެ ހައްގުތައް ހޯދައިދިނުމުގެ ދަތުރުރުގައި ޝިހާމް މިހާރު ހުންނެވީ މުޅިން އެހެން ހިސާބެއްގަ އެވެ. ކުރިން ވަޒީފާގައި އުޅެމުން ހައްގު ހޯދައިދޭން މަސައްކަތް ކުރެއްވި ނަމަވެސް މިހާރު އޭނާ ވަނީ ވަޒީފާ ދޫކޮށްލައްވާފަ އެވެ. ޓޫރިޒަމް ވަޒީފާގައި 26 އަހަރު މަސައްކަތް ކުރެއްވުމަށްފަހު އެ ވަޒީފާ ދޫކޮށްލެއްވީ މަސައްކަތްތެރިންގެ ހައްގުގަ އެވެ. މިހާރު ވަނީ ވަޒީފާގެ ހައްގުތަކަށް ވަކާލާތު ކުރުމަށްޓަކައި ސިޔާސީ ޕާޓީއެއް އުފައްދަވާފަ އެވެ.\n"ފާއިތުވެ ދިޔަ 10 އަހަރު މި މަސައްކަތް ކުރީ ޖަމާއަތެއްގެ ގޮތުގައި. އެކަމަކު ވާގޮތަކީ ޖަމާއަތްތަކުގެ ވެއިޓް ދަށްވަނީ ސިޔާސީ ޕާޓީއަކަށްވުރެ. އެހެންވެ، ބޭރުގެ މާހިރުންގެ ލަފަޔާއެއްކު ލޭބަ ޕާޓީ އުފެއްދީ. އަޅުގަނޑުމެންނަށް އިންޓަނޭޝަނަލް ކޮމިއުނިޓީގެ ލަފާ ވެސް ލިބޭ. ހާއްސަކޮށް ސޮލިޑަރިޓީ އިންޓަނޭޝަނަލް އާއި ޔޫކޭގެ ލޭބަ ޕާޓީ ފަދަ ގިނަ ޖަމާއަތް ތަކުން،" ލޭބަ ޕާޓީ އުފެއްދި ސަބަބު ވިދާޅުވެ ދެއްވި އެވެ.\nޝިހާމް ލޭބަ ޕާޓީއާއެކު ފެށި ދަތުރުގައި އަމާޒު އޮތީ ތަފާތު މަސައްކަތްތަކަށެވެ. މިގޮތުން ރާއްޖޭގައި ފުރަތަމަ ފަހަރަށް އިންޑަސްޓްރިއަލް އެކްޓެއް ހަދަން ދަނީ މަސައްކަތް ކުރައްވަމުންނެވެ. އޭނާގެ މަގުސަދަކީ ލޭބަ ޕާޓީގެ ތަފާތު ދެއްކުމެވެ.\n"ދުނިޔޭގެ ގައުމުތަކުގައި ވެސް ލޭބަ ޕާޓީތަކަކީ އާއްމު ސިޔާސީ ޕާޓީތަކާ ތަފާތުކޮށް މަސައްކަތް ކުރާ ޕާޓީއެއް. އެގޮތަށް އަޅުގަނޑުމެން ވެސް މި މަސައްކަތް ކުރަނީ. މިއީ ސެންޓަ ލެފްޓް ސޯޝަލިސްޓް ޕާޓީއެއް. ލޭބަ ޕާޓީ ހިންގަނީ މަސައްކަތްތެރިންގެ އެހީތެރިކަމާއެކު. އެހެން ޕާޓީތައް މި ހިންގަނީ ވިޔަފާރިވެރިންގެ އެހީގައި، މިއީ މައިގަނޑު ތަފާތެއް،"


Covid19: Gaadiyaa thah ves bandhu koffi\nކޮވިޑް19: ގާޑިޔާތައް ވެސް ބަންދުކޮށްފި\nމާލޭގެ ގާޑީޔާތައް/ ފޮޓޯ- ސަން\nދުނިޔޭގެ ހަލުވިކަމާއެކު ފެތުރެމުން އަންނަ ކޮވިޑް19 ރާއްޖެއިންވެސް ފެނިފައިވާއިރު، އެކަމާއި ގުޅިގެން މާލެ ސިޓީ ކައުންސިލްގެ ބެލުމުގެ ދަށުން ހިންގާ ގާޑިޔާތައް ބަންދުކޮށްފިއެވެ.\nމާލެސިޓީ ކައުންސިލުން މިއަދު ނެރުނު އިއުލާނެއްގައި ބުނީ، މާލެ ސަރަހައްދުގައި ކާބޯތަކެތީގެ ހިދުމަތް ދޭ ތަންތަން ބަންދުކުރުމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ނިންމާފައިވާތީ، އެކައުންސިލްގެ ބެލުމުގެ ދަށުން ހިންގާ ގާޑިޔާތައް ވެސް ބަންދުވާނެ ކަމަށެވެ.\nކޮވިޑް19 އާއި ގުޅިގެން ރޭ 12:00 އިން ފެށިގެން މާލޭގެ ރެސްޓޯރެންޓު ތަކުގައި ކާބޯޓަކެތީގެ ހިދުމަތް ދިނުންވެސް ވަނީ ވަގުތީ ގޮތުން މެދުކަނޑާލާފައެވެ. ނަމަވެސް ރެސްޓޯރެންޓުތަކުން ޑެލިވަރީގެ ހިދުމަތް ދެވޭނެ ކަމަށް އެޗްޕީއޭއިން ބުންޏެވެ.\nމީގެ އިތުރުންވެސް ކޮވިޑް19 ރާއްޖޭގައި އިތުރަށް ފަތުރުނަ ނުދީ ކޮންޓްރޯލް ކުރުމަށް ސަރުކާރުން ވަނީ އެކި ފިޔަވަޅުތައް އަޅާފައެވެ. އެގޮތުން ސްކޫލްތަކާއި، ޔުނިވާސިޓީ އަދި ކޮލެޖުތައް ބަންދުކުރުމާއި، ރިސޯޓުން މީހުން ދިރިއުޅޭ ރަށްތަކަށް ދިއުން މަނާ ކުރުމާއި، އަދި ރަށްތަކުން ރިސޯޓުތަކަށް ދަތުރުކުރުން މަނާ ރުމާއި، ޖަމާއަތުގައި މިސްކިތްތަކުގައި ނަމާދު ކުރުން ހިމެނެއެވެ.\nރާއްޖެއިން ކޮވިޑް19 އަށް 13 މީހަކު ޕޮޒިޓިވް ވިއެވެ. އަދި އޭގެތެރެއިން3މީހަކު ބަލިން ރަނގަޅު ވެފައިވާ ކަމަށް ސަރުކާރުންވަނީ ހާމަކޮށްފައެވެ.


އެރޭ ލިބުނު ފިނިފެންމާ –9– Esfiya\nލޯބި April 16, 2013\nއެރޭ ލިބުނު ފިނިފެންމާ – 9\nކުއްލިއަކަށް ނާލީ ސިއްސައިގެން ދިޔައީ މީހަކު ލޯމަތީ އަތްއެޅުމުންނެވެ.\n” ކާކު.. ރާއިން ހާދަ އަވަހަކަށް މިއަދު ތިއައީ ” ނާލީ އަށް ކުރެވުނީ ކުއްހީއެކެވެ.\n” ލޯބިވާ ފިރިމީހާގެ ބީހުންވެސް ނޭނގޭދޯ ” މަލާމާތް އެކުލެވޭ ގޮތަށް ނާފިޒު ބުނަމުން ނާލީގެ ލޯމަތިން އަތް ނެގިއެވެ.\n” ކަލޭ ތީ ހާދަ ގޮތްކުޑަމީހެކޭ ދޯ. ލަދެއްވެސް ނުގަނޭތަ އަހަރެންނާ ކައިރިވާން ” ނާލީ އައިރުޅިން އިންތަނުން ތެދުވިއެވެ. އަވަހަށް ކޮޓަރިއަށް ދިއުމަށް ދާން ހިނގައިގަތް ވަގުތު ނާފިޒު ނާލީގެ އަތުގަ ހިފާ ސޯފާ މައްޗަށް ވައްޓާލިއެވެ.\n” ނާފިޒު ތިވައްތަރަށް އުޅެންޔާ ފަޒީ ދައްތަ އަށް މިގޮވަނީ. ހީނުކުރައްޗޭ އަހަންނަށް ބުނަން ނުކެރިގެން ހުންނަނީ އޭ ” ނާލީ އަމުރު ކުރިއެވެ.\n” ތިހާ ކެރެންޔާ ހަމަ ބުނަންވީ. ދެން ކިތަންމެ ވަރަށް ފަޒީ އަށް ގޮވިޔަސް މިގަޑިއަކު ނާންނާނެ މިތަނަކަށް ” ނާފިޒު ހީނގަތެވެ. ސޯފާ މަތިން ތެދުވަން އުޅުނު ވަގުތު ނާފިޒު ނާލީ އާ ގާތަށް ޖެހި ނުތެދުވެވޭނެހެން ދެފަރާތުން އަތް އަޅުވާ ކުރި ބެއްދިއެވެ.\n” ނާލީ ތިހެން އަހަންނާ ދުރައްދާން މަސައްކަތް ނުކޮށްބަލަ. ހަގީގަތުގަވެސް އަހަންނަށް ނާލީ ވަރަށް ކަމުދޭ ” ނާފިޒު މަސްތީ ރާގަކަށް ބުންޏެވެ. ނާލީ ގަދަހަދަމުން ދަނިކޮށް ނާލީގެ ދެއަތް ނާފިޒުގެ ބާރުގެ ދަށަށް ގެނައުމަށްފަހު ނާފިޒު އުޅުނީ ނާލީގެ މޫނުގަ ވަސްގަންނާށެވެ. ކުއްލިއަކަށް ވީނުވީއެއް ނޭނގި ފެނުނީ ނާފިޒު ގެ މޫނުމަތީ މީހަކު ޖެހިތަނެވެ.\nނާލީ ވެސް ދިޔައީ ސިއްސައިގެންނެވެ.\n” ކަލޭ ހީކުރަނީތަ އަންހެނުންނަކީ ވަރަށް ފިނޑި ބައެއްކަމަށް. އެހެން ހީނުކުރައްޗޭ. ތިގޮތަށް ހީކުރާނަމަ ތިއީ ކުރެވޭ ކުއްހީއެއް ” ނުޝޫ ކެރިހުރެ ނާފިޒު އާ ކުރިމަތި ލިއެވެ.\n” ތީ އަދި ކާކު މިގެއަށް ވަދެ އަހަންނާ ކުރިމަތިލާން. އަހަރެން މީ ކާކުކަން އަދި ނޭނގިގެން ތިއުޅެނީ. ތިކުޅެވުނީ އަލިފާނާ ކަން ހަނދާންކުރާތި. ކަލޭ މި އަލިފާނުން އަންދާ ނުލިއްޔާ އަހަންނަކަށް އަހުމަދު ނާފިޒު އެއް ނުކިޔާނެ ” ނާފިޒު ނާލީ އާ ދިމާލަށް ލޯ އަޅާލުމަށްފަހު އަމިއްލަ ކޮޓަރިއަށް ގޮސް އަތުހުރި ބާރަކަށް ދޮރު ޖެހިއެވެ.\nނާލީ ރޮމުން ރޮމުން ނުޝޫގެ ގައިގަ ބައްދާލިއެވެ.\nނުޝޫ ނާލީ ގޮވައިގެން ދިޔައީ ނާލީގެ ކޮޓަރި އަށެވެ. އެތައް އިރެއްވަންދެން ނުޝޫ ވާހަކަ ދައްކައިގެން ނާލީ ހަމައަކަށް އެޅުނެވެ.\n” ނުޝޫ އަހަރެން ބިރު ގަންނަނީ އެ ނާފިޒު ނުޝޫ އަށް ގޮތެއް ހަދާފާނެތީ ” ނާލީ ހާސްވެ އިނދެ ވާހަކަ ދެއްކިއެވެ.\n” ނާލީ ދެން އެކަމާ ނުވިސްނާ އެހާބޮޑައް. އަހަންނަކަށް ކަމެއްނުވާނެ. އެކަމަކު ކަންތައް ތައް މާގޯސްނުވަނީސް ރާއިން އަށް ހުރިހާ ވާހަކައެއް ކިޔާދޭތި ” ނުޝޫ އިނީ ވަރަށް ހަމަޖެހިފައެވެ.\nނުކުމެގެން ދަމުން ނުޝޫ ނާލީ އާ ދިމާލަށް ބަލާލާ ހިނިތުން ވެލިއެވެ.\nރާއިން ގެއަށް އައީ އިރުއޮއްސުނު ފަހުންނެވެ. އައިގޮތަށް އައިސް މަންމަ ކައިރި މަޑުކޮށްލުމަށްފަހު ދުވެފަ ކަހަލަ ގޮތަކަށް ގޮސް ކޮޓަރިއަށް ވަނެވެ.\n” ހޭ ނޫނީ ކިހިނެތްވީ. ބަލިވީތަ ” ނާލީ ހީކުރީ ރާއިން ގާތު ނާފިޒު ވާހަކައެއް ދެއްކީ ކަމަށެވެ. ނާލީއަށް ކަމެއްނުވާކަން އެނގުމުން ރާއިން އަށް ހަމަޖެހެވުނެވެ. އައިތަނުން މިއަދު ނާލީ އަބަދު ކޮޓަރީގަ އުޅޭ ވާހަކަ މަންމަ ބުނުމުން ރާއިން އަށް ހީވީ ނާލީ ބަލިވީ ކަމަށެވެ.\nރާއިން ފެންވަރައިގެން ނުކުތްއިރުވެސް ނާލީ އިންގޮތަށް އެނދުމަތީ އިނެވެ. ރާއިން ތައްޔާރުވެލައިގެން ސަމާސާ ކޮއްލުމުގެ ގޮތުން ނާލީ ގާތަށް އައިސް އުނދަގޫ ކުރަން ފެށިއެވެ. އެކަމަކު އެއިން އެއްވެސް ކަމަކަށް ނާލީ މާބޮޑު ސަމާލުކަމެއް ނުދިނުމުން ރާއިން ވަރަށް ހައިރާންވިއެވެ.\n” ނާލީ ނުބުނަން ތިއުޅެނީ. ޔަގީން ކޮންމެވެސް ކަމެއްވެއްޖެކަން ” ރާއިން ބުންޏެވެ.\n” ރާއިން އަހަރެން ވަރަށް ބޮޑު ވާހަކައެއް ދައްކަންވެފަ އެބައޮތް ” ނާލީ ބުންޏެވެ. ނާލީ ބޭނުންވާހަކައެއް ދެއްކުމުގެ ހުއްދަ ރާއިން ވަގުތުން ދިނެވެ. އަދި އަބަދުވެސް ނާލީ އެގޮތަށް އަހާތީ އެކަމާ ޝަކުވާވެސް ކުރިއެވެ.\n” ރާއިން ފަޒީ ދައްތަގެ ފިރިމީހާ.. ”\n” ކީކޭ އަހަރެންގެ ފިރިމީހާ އޭ ކިޔައިގެން އަނެއްކާ ކޮން ވާހަކައެއް ނާލީ ތިދައްކަނީ ” ފަޒީލާގެ އަޑައް ނާލީ ދިޔައީ ސިއްސައިގެންނެވެ.\n” ސޮރީ ޓަކިވެސް ޖަހާނުލާ ވަދެވުނީމަ. ދެން ބުނެބަލަ ކީކޭތަ ތިކިޔަނީ” ފަޒީލާ އެނދުމަތީ އިށީންނަމުން ހިނިއައިސްގެން އިނދެ ވާހަކަ ދެއްކިއެވެ.\n” ތެދެކޭ ނާލީ. ކީކޭތަ ތިކިޔަނީ. ކިހިނެތްވީތަ އަހުމަދުބޭ ” ނާލީ ކިތަންމެ ބުނަން ބޭނުންވި ނަމަވެސް ފަޒީލާ ކުރިމަތީ ރާއިން ގާތު އެވާހަކަ ދައްކަން ޖެހިލުންވިއެވެ.\n” އެންމެ ރަނގަޅޭ. ދެން އަޅާނުލާ. އަހަރެން މިއައީ އެހެން ވާހަކައެއް ދައްކަންވެގެން ” ނާފިޒު ގެއަށް އައުމުގެ ސަބަބުން ކުރިން މަޑުމައިތިރިކޮށް ހުންނަ ފަޒީލާ ގެ މިޒާޖަށްވަނީ ބޮޑެތި ބަދަލުތަކެއް އައިސްފައެވެ. އުފާވެރިކަން އެމޫނުމަތިން ހާމަވަމުން ދިޔައީ އިންތިހާ އަށެވެ.\n” ހިނގާ މާދަން އެންމެން ދަތުރުދާން. ރާއިން އޮފީސް ބޮޑު މީހާގެ ފަޅުރަށަކަށް ކުރިން ފަހަރު އަހަރުމެން ދިޔައީމެއްނު. އެރަށް ކިހިނެތްވާނީ ” ނާލީ އެއްގޮތަކަށްވެސް ދާކަށް ބޭނުމެއް ނޫނެވެ. އެކަމަކު ރާއިން ހީވަނީ އެހެން ކަމެއް ހެންނެވެ. ދަތުރޭ ބުނުމާއެކު އުފަލުން ނަށައިގަތެވެ. ނާލީ އުޒުރަކަށް ދެއްކީ މަންމަ ގާތު މީހަކު ހުންނަން ޖެހޭނެ ކަމަށެވެ. އެކަމަކު އެކަންވެސް ވީ ބޭކާރު ކަމަކަށެވެ. ފަޒީލާ ވަނީ އެކަންވެސް ހަމަޖައްސާ ނިންމާފައެވެ.\nއިއްތިފާގުން ވެޑިންގ ޕާޓީ އަކަށް ދިއުމަށްފަހު ނުޝޫ ގެއަށް އަންނަން ޖެހުނީ އެކަނި މާއެކަންޏެވެ. ރައްޓެހި ކުއްޖެއްގެ ގޭގަ މަޑުކޮށްލާފަ އައުމުން ހުރި ބާރަޖަހާ ބޮޑުވެފައެވެ. ނުޝޫއަކީ އެއްވެސް ކަމަކާ މާބޮޑައް ޖެހިލުންވާ ކުއްޖެއް ނޫނެވެ. ނުޝޫ އަށް ނޭނގުނު ކަމަކީ މިއަދު ދިމާވި ކަންތަކުގެ ސަބަބުން މީހަކު ނުޝޫ އަށް ފާރަލަމުން ދިޔަ ކަމެވެ. ނުޝޫގެ ފަސް ފަހަތުން ކުރިއަށް ދިޔައީ ނާފިޒު ނޫން ދެވަނަ މީހެއްނޫނެވެ. ނާފިޒުގެ އިތުރުން އެހެން ދެމީހަކުވެސް ނާފިޒުގެ އިޝާރާތަށް ނުޝޫ ގެ ފަސްފަހަތުން ދިޔައެވެ.\nމީހެއްގެ ހިލަން މަގުމަތިން ވަނީ ހާލަކުން ފަހަރަކުއެވެ. އަނެއްކޮޅުން ނުޝޫގެ ގެ ހުންނަ ހިސާބަށް ދެވުނު އިރު އެއްވެސް މީހެއްގެ ހިލަމެއް ނުވެއެވެ. ކުއްލިއަކަށް އައި ނައިތަނެއް ނޭނގި ފެނުނީ ދެމީހަކު އައިސް ނުޝޫގެ އަނގަމަތީ އަތްއަޅާ ދެއަތް ފުރަގަހަށްލާ ހިފެހެއްޓި ތަނެވެ. ފޮޅުވާލަން މަސައްކަތް ކުރި ނަމަވެސް އެކަން ކާމިޔާބެއް ނުވިއެވެ. އެންމެ އަޑެއްވެސް ބޭރުކޮށް ނުލެވުނެވެ.\nދެމީހުންވެގެން ނުޝޫ ގޮވައިގެން އެރީ ކުރިމަތިން ހަދަންފަށާފަ ހުރި ފަޅު އިމާރާތަށެވެ. ގަދަކަމުން ދަމާފަ ކަހަލަ ގޮތަކަށް ނުޝޫ ގޮވައިގެން ހަތްވަނަ ބުރިއަށް އަރުވާ އަނގަތެރެއަށް ފޮތިގަނޑެއް ލެއްވުމަށްފަހު އޭގެމަތިން އަނެއްފޮތިގަނޑު އައްސާ ދެއަތްވެސް ފުރަގަހަށްލާ އެއްސިއެވެ. އެއަށްފަހު ޝީޓްމައްޗަށް އުޑުތިލަމަތިން ނުޝޫ ވައްޓާލިއެވެ.\nދެމީހުން ހަމަޖެހިލިއިރު ތިންވަނަ މީހާވެސް އެދެމީހުންގެ މެދަށް އައިސްފިއެވެ. ސަލާމަތް ވުމަށް ތެޅި ފޮޅެމުން ދިޔަ ނުޝޫ އަށް އަނދިރިކަމުން އެއްވެސް ތަނެއް ނުފެނެއެވެ. އަނގައިން ބުނަން ބޭނުންވި ނަމަވެސް އަޑު ބޭރެއް ނުވިއެވެ. ނުޝޫގެ ދެލޮލުން ކަރުނަ ފައިބަމުން ދިޔައީ ސަލާމަތަށް އެދިއެވެ.\n” ކަލޭ އަހަންނަށް ދިނީ ވަރަށް ކުޑަ އަނިޔާއެއް. އެކަމަކު ބުނަން. އަހަންނަށް ލިބޭ ކުޑަ އަނިޔާގެ ބަދަލު އަހަރެން ހިފާ ގޮތަކީ މިއީ” މިތަނަށް މިގަޑީ ނާންނާނެ އެކަކުވެސް. އަހަރުމެން ބޭނުންގޮތެއް ކަލެއަށް ހަދާލާނީ ” ވާހަކަ ދެއްކި މީހާގެ ސިފަ ނޭނގުނު ނަމަވެސް ކޮންމެވެސް ތާކުން އިވުނު އަޑެއްހެން ނުޝޫ އަށް ހީވިއެވެ.\nއެމީހަކު އެދެމީހުންނަށް ކޮތަޅެއް ހަވާލު ކުރިއެވެ. ކޮތަޅު ފެނުމާއެކު އެދެމީހުންގެ ދެލޯ އުފަލުން ނަށައިގަތެވެ.\n” އެކަމަކު ބުނަން. ބަސްޓް ވިޔަސް އަހަރެންގެ ނަން މިކަމުގެ ތެރެއަށް ނުވައްދާތި ” އެމީހަކު އެތަނުން ދިޔައެވެ. ދެމީހުން ނުޝޫ ގާތަށް ޖެހުނެވެ. އެކަކު އަނެކަކަށް ބަލާލުމަށްފަހު ހީލިއެވެ. އެމީހުން ކުރަން އުޅެނީ ކީއްކަން ނުޝޫއަށް އެނގުނު ކަހަލައެވެ. ސަލާމަތަށް އެދި ތެޅެންފެށުނީ ކުރިއަށްވުރެ ބާރުލާފައެވެ. އެކަމަކުވެސް އަނގައަށް ލައްވާފަ ހުރި ފޮތިގަނޑުގެ ސަބަބުން ނުޝޫ އަށް ނޭވާލާން އުނދަގޫވަމުން ދިޔައެވެ. ދެމީހުންގެ އަމަލްތައް ކުރިއަށްދިޔައީ ހީނުކުރާހާ އަނިޔާވެރިކޮށެވެ. ދެއަށް ފުރަގަހަށްލާ އައްސާފަ އޮތުމުގެ ސަބަބުން އަތުން ހަން މެށި ލޭއަންނަމުން ދިޔައެވެ. ލޮލުން ފައިބަމުން ދިޔަ ކަރުނަތައް ފޮހެލަދޭނެ މީހަކު ނެތެވެ. ދެމީހުން ހިތްފުރޭވަރު ވުމުން ނުޝޫ ދޫކޮށްލާ ތެދުވިއެވެ. އޭރު ނުޝޫ ފަކީރުގެ ގައިގަ އެއްވެސް ފޭރާމެއް ނެތެވެ. ނޭވާލާން އުނދަގޫވެ ނޭވާ ހާސްވަމުން ދިޔައީ އިންތިހާ އަށެވެ.\nމެންދަމުގެ ވަގުތެވެ. ނާލީ އަށް ހޭލެވުނީ ފޯން ރިންގުވާ އަޑަށެވެ.\nގެނެސްދެވުނުލެއް ލަސްކަމުން ހުރިހާ ކިޔުންތެރިންގެ ކިބައިން މާފަށް އެދެން. ނެކެސްޓް ޕާޓް އިރާދަކުރެއްވިއްޔާ މާދަން ގެނެސްދޭނަން.\nައަވަހަށް އަނެއްބައި ގެންނަޗެ\nފާތުން އިރާދަކުރެއްވިއްޔާ މާދަން ގެނެސްދޭނަން އިނގޭ\nވ ވ ސަޅި ވާހަކަ\nމުޅި އުމުރަށް އިންތިޒާރު ކުރާނަން…\nލޯބި June 11, 2016


“ވަން ފުވައްމުލައް” ޖަމިއްޔާގެ މެންބަރުންނާ ނާއިބު ރައީސް ބައްދަލު ކުރައްވައިފިMikal News\n“ވަން ފުވައްމުލައް” ޖަމިއްޔާގެ މެންބަރުންނާ ނާއިބު ރައީސް ބައްދަލު ކުރައްވައިފި\n13 ފެބުރުއަރީ 2019, 11:58 |\nފުވައްމުލަކު ސިޓީގެ “ވަން ފުވައްމުލައް” ޖަމްއިއްޔާގެ މެންބަރުންނާ، ރައީސުލްޖުމްހޫރިއްޔާގެ ނާއިބު ފައިޞަލް ނަސީމް ބައްދަލުކުރައްވައިފިއެވެ. މި ބައްދަލުކުރެއްވުން އޮތީ މިދިޔަ ހޯމަ ދުވަހު ރައީސުލްޖުމްހޫރިއްޔާގެ އޮފީހުގައެވެ.\nމި ބައްދަލުކުރެއްވުމުގައި، “ވަން ފުވައްމުލައް” ގެ ފަރާތުން ފުވައްމުލަކުގެ ތަރައްޤީއަށް ހިންގާ ހަރަކާތްތަކާއި، އާންމުންނާ ގުޅިގެން ބާއްވާ އެކިއެކި އިޖުތިމާއީ ހަރަކާތްތަކާ ބެހޭ މަޢުލޫމާތު ޖަމިއްޔާގެ ފަރާތުން ރައީސުލްޖުމްހޫރިއްޔާގެ ނާއިބަށް އެރުވިއެވެ. އަދި ރަށުގެ ކަންކަމާ ގުޅިގެން ރައްޔިތުންގެ ހުރި ކަންބޮޑުވުންތައްވެސް ރައީސުލްޖުމްހޫރިއްޔާގެ ނާއިބާ ހިއްސާ ކުރެއްވިއެވެ.\nމިއަދުގެ ބައްދަލުވުމުގައި ރައީސުލްޖުމްހޫރިއްޔާގެ ނާއިބު ދެއްކެވި ވާހަކަފުޅުގައި، ރަށުގެ ކަންކަން އެ ރަށެއްގެ ރައްޔިތުން އެދޭ ގޮތަށް ކުރިއަށް ގެންދެވުމަށް ސަރުކާރުން އަބަދުވެސް އެއްބާރުލުން ދެއްވާނެ ކަމުގެ ޔަގީންކަން ދެއްވިއެވެ. އަދި އެކިއެކި މުހިންމު މައްސަލަތަކާ ބެހޭގޮތުން އާންމުން ހޭލުންތެރިކުރުންފަދަ އިޖުތިމާއީ ހަރަކާތްތައް ހިންގަމުންގެންދިއުމަކީ “ވަން ފުވައްމުލައް” ޖަމިއްޔާގެ ފަރާތުން ކުރިއަށް ގެންދާ ވަރަށް މުހިންމު މަސައްކަތެއްކަން ފާހަގަ ކުރައްވައި، އެކަމަށް ހިތްވަރު ދެއްވިއެވެ.\nއިތުރު ލިޔުންނާއިބު ރައީސްވަން ފުވައްމުލައްމަދަނީ ޖަމްއިއްޔާފައިސަލް ނަސީމް\nTags: ނާއިބު ރައީސް, ވަން ފުވައްމުލައް, މަދަނީ ޖަމްއިއްޔާ, ފައިސަލް ނަސީމް